
Беклейим 


Кокни булут къаплагъанда, — беклейим, 
Асретликтен къыйналгъанда, — беклейим, 
Олсанъ биле узакъларда, — беклейим, 
Чыракъ, дейим къаранлыкъта, — беклейим. 


Сабалары чыкъ тюшкенде, — беклейим, 
Бульбуллер де отюшкенде, — беклейим, 
Ягъмур ягъса, кульсе кунеш, — беклейим, 
Айырмасын бизни куньдеш, — беклейим. 


Такъдирим, деп сени билем, — беклейим, 
Эфкярланам, янам-сёнем, — беклейим, 
Кене ягъмур, кене кунеш, — беклейим, 
Айырмасын бизни куньдеш, — беклейим. 


1979 с. 


Олур эди 


Олса эдинъ менимле сен, 

Олур эди ёлум да кенъ, 

Олур эди узакъ омюр, 

Яшсыз козьлер, — комюр, комюр. 


Олур эдим мен бахытлы, 
Омюрим къайнакъ эм татлы, 
Олур эди, демем ялан, 
Баарь киби гузель балам. 


Беклемектен кене талмам, 
Ич усанмаз асрет козьлер, 
Мен кериге ич де бакъмам, 
Бирлешмесе атта къальблер. 


1979 с. 


Кельдими я? 


Шырыл-шырыл сувлар акъа, 
Кене баарь кельдими я? 
Пенджеремни кимдир къакъа, 
Арз эткеним кельдими я? 


Не олгъанын бильмей юрем, 
Нечюн таша юрегим я? 
Къуванчымны сакълап юрем, 
Не къозгъадынъ севгимни я? 


1980 с. 


Севги 


Севги, дедим, севда олдум, 
Яремнен биз расткелиштик, 
Дейджеклеримни тез джойдум, 
О да джойды, — биз кулюштик. 


«Къараджагъа бенъзей булут», — 
Деп устюнден чёпчик алдым, 
Деди: «Санки бере умют», — 
Козьлерине чомдум, далдым. 


Кечер-кетерлер чокъ куньлер, 
Юрек де омюрге далыр, 
Лякин истер, истер козьлер 
Сени корьмек, сонъ ял алыр. 


Гонъюльде ильки сёзлеринъ, 
Къальбимде къалды излери. 
Сен чалабер эзгинъ, сантыр, 
Бойле олды бизим такъдир. 


Козьлер олды — гъамлы козьлер, 
Олар энди чокътан кульмей, 
Амма ишанч ич тюкенмез, 
Бахыт кельгени билинмез... 


1984 с. 


Унутма мени! 


Сен мени ич де унутма, 
Гонълюнъни ич де сувутма, 
«Унутма!» дей акс седа, 
Дерсинъ, о, да олгъан севда. 


Акс седа, сен бильсе эдинъ, 
Шу алыма кульмез эдинъ, 
Лякин, билем, акс седа, 
Олмазсыньъ сен ич де севда. 


1984 с. 


Вефадарым 


Вефадарым мен санъа, 
Юрегимден нур ягъа, 
Вефадарым ялынъа, — 
Дей денъиз эм де далгъа. 


Аят кимерде къаба: 
Сильтеп, эм хорлап ала, 


Кечип кетесинъ саба, 
Вефадарым, сен анъла. 


1985 с. 


Сенчюн буны яхшы билем 


Сенчюн буны яхшы билем, 
Яшайсынъ, эм севесинъ, 
Меним дегиль, башкъасынынъ 
Янагъындан опесинъ. 


Лякин шимди о, къозгъамай, 
Дерсинъ, юрек болдургъан, 
Санки энди ишанамай, 
Умютини о, джойгъан. 


Насыл шей бу, недир ады, 
Насыл сезнен айтмалы? 
Эльбет, онынъ бар мурады, 
Ады — юрек, яралы... 


1987 с. 


Йыр 


Йыр йырламакъ буюк къуванч, 
Инанынъыз, о, бир таянч! 
Гонълюнъ бирден макъам иле 
Юксеклерге котериле, 
Котериле ве денъише, 

Ич де тюшмей о, энишке, 
Къайгъынъны йыр савуштыра, 
Енъишлерге ашыкътыра, 

Озен суву киби акъа, 
Арзыларгъа къанат такъа, 
Келеджекке умют ашлай, 
Гонъюль джоша, йырлап башлай! 


1979 с. 


Ветаным 


Сорасалар эгер менден: 
Нечюн Ветанымны севем? 
Джевабым бир олур онъа: 
Баарьни севмемек, — гуна. 


Сорасалар эгер менден: 
Нечюн Ветанымны севем? 


Сейлерим: мында саарим, 
Тюкенмек бильмез баарим. 


Сорасалар эгер менден: 
Нечюн Ветанымны севем? 
Меним куньдюзим ве геджем 
Дженнет ерде кече, дейджем. 


1980 с. 


Акъикъат 


Бу алемде омюр даим сынъырсыз, 
Онъа бенъзеп, даимийдир акъикъат, 
Бу вакъытте, о, да олур токътавсыз, 
Къудретини билип алмалы факъат. 


Яланларны авдаргъанда акъикъат, 
Саат-саат топламакъта кучь-такъат, 
О, эп енъе, къанатларын кере о, 
Чюнки дюньяда акърансыз къувет о. 


О, чагъырыр адамларны етеклеп, 
Байрагъыны котерсинлер онынъ эп. 
Эй, торбасын акъчаларгъа толдургъан, 
Бу истектен бус-бутюн сакъат олгъан, 


Параларгъа сюлюк киби къапылгъан, 
Уянып тез, сен де къошул сырагъа, 
Сарыл сен де екяне Акъикъаткъа: 
Тек джумертлер пек уялар Аллагъа! 


1980 с. 


Дженк седасы 


Дженк сесинден тынгъан киби къулагъым, 
Нелер корьди меним гъарип топрагъым... 
Нелер корьди бу аналар, бабалар, 

Ветан ичюн кетти нидже къурбанлар... 


Аят ичюн джанын берди бабалар, 

Аят ичюн джанын берди аналар, 
Козьлерининъ нурларындан кунь ярыкъ 
Алып, берди дженк оларгъа къаранлыкъ. 


Бунъа шаат Ветандаки орманлар, 
Ичлеринде курешти партизанлар, 
Сёйлесинлер, нелер корьди бабалар, 
Сейлесинлер, нелер корьди аналар? 


Инълей, инълей Ветандаки орманлар, 
Олар тарихны сёйлемеге истей, 

Олар ельден ич майышмай туралар, 
Догъмуш халкъын корьмекчюн ынтылалар. 


1979 с. 


Эр кес яшай дюньяда 


Чешит-чешит адамлар яшай дюньяда, 
Ойлелери бардыр ки, юрек сызлата: 
Ара боза, юрьгенде, ошек къайната, 
Куфюр фитнелерини ой да патлата. 


Ойлеси бар: нур сача эр бир ишинде, 
Онынъ халкъкъа хызмети досту-эшинде, 
Бойлеси Ветан ичюн енъини чёрмей, 
Онъа хызмет этмектен дигер ёл корьмей. 


Ойлеси де бардыр ки, къурназлыкъ ою, 
Ондан тек сиз дегиль де, тюнъюлир сою. 
Бойлелери иллеки бир куню сынар, 

Эр бир куфюр эм масхара ерини тапар. 


Халкъыны, Ветаныны севген эр олсун, 
Онъа хызмет этмекчюн енъин чёрмесин. 
Чешит-чешит дегиль де, бир йигит олур, 
Ветанына, халкъына берсе о, гонъюль. 


1980 с. 


Жжжж 


Акъикъатны сёйлемеге 
Пек де керек бильмеге, 
Свилединъми акъикъат, 
Къорчаламагъа да биль, 
Бундан о, арта къат-къат, 
Чюнки о, бош сёз дегиль. 


1979 с. 


Кунешнен субет 


Менимле меракълы шейлер 
Сонъки вакъытлерде ола, 
Кунеш лаф бильмездир, дейлер, 
Лякин къальби лафнен тола. 


Сепип сыджакъ нурларыны 
Бир кунь Кунеш деди манъа: 


Огрен куреш сырларыны, 
Огютимдир, бильсенъ, санъа. 


Агъыр кельмезми я, сёзюм? 
Суаль бердим мен Кунешке, 
Кельсе эди ильхам озю, 
Башлар эдим бу курешке. 


Сабырнен сёйленди Кунеш, 
Септи сыджакъ нурларыны: 
Куреш олсун сенчюн дост-эш, 
Яхшы анъла лафларымны! 


Текрар-текрар тёкти нурун, 
Сыджакъ сёзнен деди манъа: 
Адамсынъ сен, онынъ ичюн 
Курештир тек ёлдаш санъа. 


Анълар исенъ, буюк ильхам 
Сакълы тура курешинъде, 
Эм де санъа пек инанам, 
Гъайрет истейим ишинъде! 


1984 с. 


Денген аят 


Учурыр, къондурыр, аят бу... Лякин 
Кимерде о, атта ельчик киби эпкин, 
Сеферлер иле ныкътай, сени тойдура, 
Кокте авелендирип, кене къондура. 


Сыйпалай оплап о, агълата эм де, 
Кимерде озюне эттирте седжде, 
Айланчыкъ эм тикенли онынъ ёллары, 
Алемде эр ерге ете къоллары. 


Сув ташкъыны киби, о, санки учансув, 
Сыптырылып авагъа, дерсинъ, учкъан сув, 
Лякин сув да не демек, акъар илери, 

Вира алдкъа ынтылыр, ич къайтмаз кери! 


1985с. 


Юрек 


Эфкярлансам, чёллерге ынтыла юрек, 
Джанагърысы ипратты, сёнди бу гонъюль, 
Ачувланам, дейим мен: санъа не керек, 

Не истейсинъ, аджеба, кусьмектен тюнъюль! 


Лякин тынмай юрекни, кемире къайгъы, 
Эп зыкъарлай юрекни, сызлата оны, 
Ярдым этмей янынъда олгъан шу сайгъы, 
Чимирдете тенинъни, не олур сонъу? 


Джанагърысы мушкюльдир, сонъу, биль, кедер, 
Юрек исе эр шейге даянмакъ керек, 

Лякин бир кунь исьяннен авелеп кетер, 
Бастырыкътан къуртулыр, — бойледир юрек! 


1985 с. 


Яшлар бармыз 


Окюнменъиз, къартларымыз, окюнменъиз, 
Дженкте эляк олгъанларгъа баш эгемиз, 
Къурбанларчюн козьяш тёке озен, денъиз, 
Бизлер бармыз, яшлар бармыз, ынджытмамыз! 


Несиллернинъ гонъюлинде нурланырсыз, 
Чалбашлылар, мамюр бакъыш багьышларсыз, 
Ветанымыз багъырында алгъышлармыз, 
Бизлер бармыз, яшлар бармыз, ынджытмамыз! 


Къабалыкъкъа къаршы тургъан ташкъынсынъыз, 
Элял эмек, джошкъун юрек ашкъындасыз, 
Ветан ичюн эйиликке ашыкъасыз, 

Бизлер бармыз, яшлар бармыз, ынджытмамыз! 


1985 с. 


Баарь 


Баарь... дене авалар, 
Ягъмур ягъа енгильден, 
Ешерелер яйлалар, 

Ер уяна кунь-куньден. 


Булутара шавлесин 
Джумерт кунеш узата, 
Бильген киби озь ишин, 
Нурларыны даркъата. 


Къаршылана ягъмурнен 
Енгиль ельчик, саф кунеш, 
Дерсинъ, бири-биринен 
Олалар бирер куньдеш. 


Баарь, баарь, кене кельдинъ, 
Мен санъа башымны эгдим, 

Эр йыллы бизни ёкълап кель, 
Эй, сен ешиль козьлю гузель! 


1986 с. 


Учунъыз, турналар! 


Семада сеслене турналар, 

Кенъ кокте ёл тапалар олар, 

Не олур, биз къушларгъа бенъзеп, 
Кошулсакъ сафларгъа авелеп. 


Юреклер бирлешир аятта, 

Чин къувет сезилир къанатта... 
Турналар, учунъыз, учунъыз, 
Учувда артмакъта кучюнъиз. 


Сизлерге, къошкъанат багъышлап, 
Аллаим яратты алгъышлап, 
Бизлергесе акъыл багъышлап, 
Аллаим яратты алгъышлап. 


Чокълашсын, чокълашсын кучюмиз, 
Турналар киби бирлешейик, 
Догъмуш улькеде эр биримиз 
Бирлик олып эп кучьлешейик! 


1986 с. 


Теменна 


Сизлерге теменна, уйкенлер, 
Башлангъыч сизлерден ёл алгъан, 
Раатлыкъ бильмеген юреклер, 
Сизлерсиз яшлыкъкъа рух къошкъан. 


Кучь бере эйилик яшлыкъкъа, 
Ветанда къуралар бинъ бина, 
Сагъ олунъ, Ветаннынъ адындан, 
Яшларгъа этемиз теменна. 


1986 с. 


Урь халкъым 


Багъчасарай, багъларынъ къайда, 
Не ерлерде эмекдар халкъынъ? 
Бугунь халкъынъ Ветангъа къайта, 
Курешлерден олса да талгъын. 


Сен халкъынъны кокрегинъ керип, 
Къабул эт сой-догъмушларынъны, 
Бугунь олар къуванчкъа кирип, 
Котерелер сенинъ шанынъны. 


Азап чемберинден кечтилер, 
Тири къалып бугуньде олар, 
Гъурбетнинъ сувундан ичтилер, 
Олар санъа садыкъ къалдылар. 


Ветанлары — севгиси эди, 

Ярыкъ дюньясы онен багълы, 
Ачлыкъ, хорлукъ, олюмлер серди, 
Лякин къалды миллетте сагълыкъ. 


Рух къушуна бенъзеп янъыдан 
Догъды олар мушкюль афатта, 
Ич ольмез фикири анъымда 
Екюн олды сёнмез аятта. 


Севгинъ иле эп охша бугунь, 

Хор халкъынъны бас багъырынъа, 
Хоран тепип олсун чокъ дюгюн, 
Къавушты халкъ бол багъырынъта. 


Ээй, Багъчасарай, озь халкъынънен 
Биль, багълыдыр эбедий адынъ, 
Бизлер бармыз ки, ве ярыннен 
Яшай халкънынъ ольмез мурады. 


1986 с. 


Чагъала 


Эй, чагъала, севген къушум 
Уча денъиз устюнден, 

Опе беяз къанатлары 
Далгъаларнынъ юзюнден. 


Онъа тюркю йырлайым мен — 
Хош, ишанчлы достума, 
Онъа сырым сёйлейим мен — 
Азиз, якъын къомшума. 


Къанатлары — эки эгиз, 
Семаларны кезине, 

Вира инълей, таша денъиз, 
Чалкъала да силькине. 


Денъиз къайнай, эм копюре, 
Вызнен уча чагъала, 

Денъиз таша, эп окюре, 
Ялыларгъа урула. 


Бельки, онынъ бир риджасы, 
Бир сёзю бар, сорап бакъ, 

Бельки, сенден бильмек истей, 
Хабер беклей, сорап бакъ. 


Аджыма сен такъатынъны 
Афатларнен куреште, 

Эп къанатлан ельде, сельде 
Уфукъларнынъ устюнде. 


1987 с. 


Къумру керди къанатыны 


Къумру керди къанатыны, 
Келип къонды яныма, 

Озь аджайип аятыны 

О, тарифледи манъа. 


Къумру, сени эйбетлейим 
Аят севдигинъ ичюн, 

Сен авелен, учь, корейим, 
Битмез-тюкенмез кучюнъ. 


Саба саарь маалинде 

Хош иырынъны динълегенде, 
Гонълюм, санки гульге дене, 
Дерсинъ, манъа бахыт энъе. 


Сени корем къышта, язда, 
Севем назиклигинъни, 
Саба сайын уянгъанда, 
Эп динълейим эзгинъни. 


Мен де севем Ветанымны, 
Денъиз далгъаларыны, 
Эр ерини, сувуны, 
Топрагъы, ташларыны. 


Юрегиме къуванч бере 
Кечкен эр бир аньлери, 
Дагъ, орман кечитлери, 
Тарла берекетлери. 


1987 с. 


Темиз къар 


Ольдюрдилер къаргъаны, 
Джеседи тюшти къаргъа, 
Неден себеп, аджеба, 
Къурбан этильди къаргъа? 

Олюси темиз къарда 

Ята джансыз алында. 
Къарнынъ ерге ягъгъаны, 
Сафлыгъындан не файда? 


Онъа энди керекмей 
Ольдюрген о, быралкъы, 
Тазирлесе, ери бар 
Джемааты, я халкъы. 


Корьгенлернинъ виджданы 
Бунъа разы дегильдир, 
Къушнынъ тёкюльген къаны 
Алгъа бояды къарны! 


1987 с. 


Чайырлар 


Чайырларгъа чыкъсам, баарь 
Ямачларгъа сарылгъан, 
Дерсинъ, сабийини охшар 
Ананы о, анъдыргъан. 


Эй, чайырлар, мекянымсыз! 
Насыл этип мен сизсиз, 
Насыл этип Ветанымсыз 
Яшайджагъым севгисиз?! 


Мавы кокюм бар тёпемде, 
Мавылыгъы битмесин, 
Нефеси бар гонъюлимде, 
Кимсе оны сильмесин! 


Силемезлер, чюнки бугунь 
Ашкярлыкътыр къумачым, 
Адалет чалгъанда дюгюн, 

Ич енъильмез къуванчым! 


1989 с. 


Хабер эшиттим 


Мен бугунь бир хабер эшиттим, 
Хаберден козьлерим торланды, 
Къальбимде сёнюккен умютнинъ 
Аджайип шавлеси нурланды. 


Чокъ йыллар гонълюмде къор олып 
Яшады сёнюккен алында, 

Не къадар къыйналдым хор олып, 
Умютим кетмеди янымдан. 


Арадым аятнынъ ёлуны, 

Тапкъан сонъ, къорудым мен оны, 
Елдашым, издешим де олды, 
Бугуньде о, гонъюлиме толды. 


Бу умют чагъырды аяткъа 
Етеклеп болдургъан джанымны, 
Умютим — къанатлангъан аткъа 
Пек бенъзеп охшады къальбимни. 


1989 с. 


Умютим — къанатым 


Омюр ойле бир тез дёне... 
Ашыкъма сен! — дейим онъа, 
Сёзюм о чарх копчегине 
Етип барамай, тез сёне. 


Текрар онъа: Токъта! — дейим, 
— Тез дёнмеге ашыкъма сен, 
Умютлериме мен етейим, 

Бу истегим къавий, бильсенъ. 


1989 с. 


Инанам 


Яз арасы къар ягъаджакъ, 
Дейлер, бунъа инанам, 

Къара ерден къуш чыкъаджакъ, 
Дейлер, бунъа инанам. 


Сонъ анъласам, алдав экен, 
Нечюн ойле дедилер, 

Бу инсанлар сёзлерине 
Нечюн саип дегиллер? 


Юрегимни бу алдавлар 
Къуршун киби дельдилер, 
Суалиме бу адамлар 
Мыскъыл иле кульдилер. 


Кульменъиз сиз ишанчымны 
Кимселер енъип олмаз, 
Келеджекте къуванчымны 
Олар богъуп оламаз. 


Акъикъий сёз — акъикъий иш 
Ёнелишине девам, 
Ишанчымда бар тек енъиш, 

О енъишке инанам. 

Суальге джевап 


«Ырыз, намус бармы дюньяда?» 
Суальнинъ давушы титретти, 
«Бугунь баш котерди олар да!» 
Джевабы суальни терк этти. 


Етеклеп артындан чагъырды, 
Биринджи сырада Хатыра, 
Бу суаль Тарихны къозгъады, 
Сырада экинджи о, тура. 


«Эй, Тарих, къыйнадылар сени, 
Ягъдырып устюнъе ифтира, 
Сейле сен, гизледилер нени?» 
Сорады Тарихтан Хатыра. 


«Къатиллик гизленди. Ифтира 
Кениш ёллар ачты алдавгъа, 


Душманлар къурдылар кенъ софра... 


Лякин бу уймады халкъларгъа! 


БирликнинЪъ хасиети ойле, 
Бириксе бир миллет, енъильмез, 
Душманлар тек оларны боле, 
Достлашкъан бир даа болюнмез!» 


Баш котерип, Тарих сёйленди: 
«Алдатмакъ истедилер мени!» 
Къаш сытты, кескин сеснен деди: 
«Алдавлар къандырмаз кимсени!» 


Буларны китапкъа язынъыз, 
Тарихкъа язынъыз буларны, 
Келеджек несильге сёйленъиз 
Эбедий яшайджакъ шиарны! 


1989 с. 


Юрек ве сыкълет 


Олар санки эки эгиз, 

Юрек сыкълетсиз оламаз, 
Дерсинъ, саиль киби денъиз, 
Бири-бирисиз турамаз. 


Сыкълетсиз омюр керекмез, 
Онсуз аят да меракъсыз, 
Онсуз лезети билинмез, 
Онъа къаршы эр шей акъсыз. 

Неге екюн чекмек керек? 
Аятта бар бинъ бир сыкълет, 
Эр бирини енъе юрек, 
Енъмек — онынъ ичюн адет. 


Юрек къуветли бир къале, 
Зайыфламай, челиклеше, 
Енъюв къабилиетиле 
Сыкълетлерден къавийлеше. 


Юрек энди олды челик, 
Къана, нелер енъер оны? 
Ине япаджакъ инджелик, 
Санчар, лякин дельмез оны. 


Сыкълет юрекке пек керек, 
Аятта бар бинъ бир сыкълет, 
Эр бирини енъе юрек, 
Енъмек — онынъ ичюн адет! 


1989 с. 


Сонъсуз симметрия 


Симметрия, симметрия, 
Олмагъан ери де ёкъ, 
Эр адымда симметрия, 
Огренювге мисаль чокъ. 


Бу эснада адамларнынъ 
Ферасети сынъырсыз, 
Бильмеге къабилети 

Ич де сёнмейджек йылдыз. 


Симметриянынъ сырыны 
Излей тынмаз алимлер, 
Онынъ сёнмез йырыны 
Ёкъ этмезлер кимселер. 


Ич де битмез симметрия, 
Сонъсуз онынъ къудрети, 
Алем — бу геометрия, 
Симметрия — алети. 


1989 с. 


Яхшы билем 


Озондаки делик раатсызлай... 
Яланбаш олдумы алемим? 
Бельки, Ер бойле этип агълай, 
Бельки, бизгедир бу элеми? 


Кунеш, бизим аятны сакъла, 
Якьма Ерни, сен инсафлы ол, 
Адамларнынъ янълышын акъла, 
Къуртулувгъа косьтер айдын ёл. 


Бу къуветке мен пек инанам, 
Адам ферасети енъеджек, 

Пек де яхшы билем, сейярем 
Яшайджакъ ве чечекленеджек. 


1989 с. 


Тиклейик чин адымызны! 


Эй, къырымлар, адымызны 
Еткизинъиз несиллерге, 

Эй, къырымлар, алымызны 
Бильдиринъиз эр бир ерге! 


Гъурбетлерге айдамакъчюн 
«Саткъын», деди явур бизге, 
Юртумызны талмакъчюн, 
Чёктюреджек олып тизге, 


Адымзны «татар», деди, 
Урды-йыкъты халкъымызны. 
Къырыммыз биз бар дюньягъа, 
Тиклейик чин адымызны! 


Бизим ичюн Къырым — Ана, 
Къырым сёзюнден адымыз, 
Къырым — халкъына ишана, 
Къырым — бизим Ветанымыз! 


2002 с. 


Ильхамны да бу ерден алды 
Языджы Рустем Ибрам Алиге 


Сельбилер эбедий яшайлар, 
Олар да инсангъа ошайлар, 
Языджы язгъан о такъдири 
Эбедий яшар, олур тири, 
Язгъан эсерлерининъ изи 
Халкъычюн адалет йылдызы. 


Иджады гурьлейджек, янърайджакъ, 
Халкъынынъ къальбинде къаладжакъ, 
Языджынынъ пактир, биль, озю, 
Миллетичюн деген эр сёзю 

Эбедий яшайджакъ омюрде, 
Сельбилер оседжек эр ерде. 


Алевли севгиси — Ветаны, 
Гонълюндеки йылдыз ве танъы, 
Ифтихары, шаны, къыймети, 
Гъуруры — къараман миллети. 
Эр вакъыт эйиликтир иши, 

Бу ёлда бар буюк енъиши. 


Перчемин Перчеминден алгъан, 
Бу мекянда, бу ерде догъгъан, 
Сувдагънынъ корюмли эвляды 
Ильхамны да бу ерден алды! 


2009 с. 


Денъиз тюслю байракъ 


Бу Къырымнынъ ичинде 
Баскъынч атын ойната, 
Иче-тоя ольгендже, 

Озь сёзюн эпкин тута. 


Денъиз тюслю бу байракъ 
Оксюздир озь эвинде! 
Къырымымыз ичинде 
Къырымларчюн ёкъ топракъ?! 


Тоймай ыркъчы баскъынчлар, 
Топракъларны саталар! 
Бизим халкъкъа эр адымда 
Ифтиралар аталар. 


Къавий тут сен байракъны, 
Достунъ турар янынъда, 
Ветан олсун анъында, 
Халкъынъ алыр, биль, акъны! 


2010 с. 


Сораладжакъ 
Майыс 18 яс тутув кунюне 


44 сенеси, сыджакъ Озьбекстан, 

Мында халкъымыз сюргюн олунгъан, 
Гъурбетлик ерлерге айдалгъанында, 
Дедилер: «Къул олып ольсюнлер мында!» 


Ачлыкъкъа чыдап оламаз къартлар, 
Сытма эм пеллагра хасталыкълар, 


Тенлеринден тек колеткилер къалды, 
Къартанам, битама мезар къазылды. 


Къазылды чукъурлар койнинъ четинде, 
Сонъра биналар тикленди устюнде, 
Кими къайда тапты, о ерге комьди, 
Чюнки мезар ичюн ер берильмеди. 


Сабийлеримиз топ-топ ольдилер. 
Ачлыкъ, исалдан олюм корьдилер, 

Ач балаларымызны да ольдюрмек 
Къолай олды айдуткъа хырсыз деерек. 


Къалмады халкъта хорлукъ чекмеген, 
Ич тапылмады, насылсыз, деген, 
Миллет ёкъ олды аиле-аиле, 
Инсанлар къырылды, ёкъ олды бойле. 


Ишке чыкъмасанъ, айдут къычыра, 

Бунъа ич къанмай, къамчылап ура, 
Меджалым ич ёкъ чыкъмагъа, ачым мен 
Десенъ, о, дей: «Бакъ, сен, не къалыр сенден!» 


Бир шей къалмады, — акъикъат бойле, 
Ким джевап берир, эй, ыркъчы, сёйле? 
Хиянетлигинънен бир бутюн халкънынъ 
Азиз Ветаныны сен тутып алдынъ! 


Чокъ куньлер, йыллар кечсе де бундан 
Джинаетлеринъ чыкъмаз акъылдан, 
Муирленип тура халкъ тарихында, 

Эй, айдут, унутма, тура хатырда! 


2010 с. 


Жжжж 


Этрафкъа бакъам, сонъсуз дюльберлик, 
Будур Ветаным, меним омюрлик, 
Къальбимде къурды озючюн мекян, 
Халкъым да яшар, тапар, биль, имкян. 


Эбедий яшар меним къальбимде, 
Севгим булуна эр кошесинде, 

Эр бир сёзюмде анъыла, янърай, 
Токътамай къальбим онъа йыр йырлай. 


Адалет истей минарелери, 
Бойледир олар — азиз ерлери, 
Ветаным, дее сыгъынгъанларгъа 
Ачыла ёллар саф олгъанларгъа. 


2010 с. 

Жжжж 


Думангъа бенъзей эди хаялым, 
Лякин тельбевлеп алдым дуйгъумны, 
Етеклеп, меним куськюн бу джаным 
Гуя бир дервиш, булды ёлуны. 


Асырлар бою тура Топкъая, 
«Салланам, амма авнамайым», дей, 
Къая озюнде бир сыр бар сая, 
Сырыны бизге бильдирмек истей. 


Бу дюньяда ираде чокъ яшай, 
Ельнен куреште эп къавийлеше, 
Бакъ, сен, Топкъая, санъа пек ошай 
Тынмай куреште эп челиклеше. 


2010 с. 


Жжжж 


Санъа багъышлана эр бир йырым, 
Тюшюнджемде тек сенсинъ, Къырым, 
Инджисинъ, Къырым, меним Ветаным, 
Сенинъле багълыдыр меним эр анъым. 


Сени деп ура меним юрегим, 
Черенъни охшай тер-темиз къальбим, 
Эр дакъкъа санъа багъышлап севги, 
Багъчанъда осе омюр тереги. 


2010 с. 


Жжжж 


Алыма кимселер селенмеди, 

Бойлелер менден иракъта юрьсюн, 
Аллам, тек Санъа инанам, дедим, 
Къуветни бердинъ, деп девран сюрсюн. 


Козьсюз олмадым Санъа севгимде, 
Къабул эт, дединъ эдие менден, 
Санъа таяндым бу омюримде, 

Бу аятымда хошнутым Сенден. 


Онынъ ичюн де сёйлейим бугунь: 

Омюр бахшыштыр, дерсинъ, бир дюгюн, 
Берильди манъа бу буюк бахыт, 

Юкселе огюмде сонъсуз тахыт. 


2010 с. 


Жжжж 


Кене юкъусыз ёргъун козьлерим, 
Эрте танъда айткъан сёзлерим, 
Бугунь чокъ истеклерим иджрасыз, 
Боранда къушлар киби ювасыз. 


Къайдан булайым ойле бир къувет, 
Къыйнлыкъны енъмек олсун адет, 
Мен насыл этип сербест олайым, 
Ветанымда бахыткъа толайым. 


Омюрсе, чыкъмасанъ думансыз ёлгъа, 
Ич кечмез енгиль, олмаз тикенсиз, 
Балта урулса, агъачтан ёнгъа 

Атыла кете, иллесиз, минсиз. 


2010 с. 


Жжжж 


Макъарне ясадым, къайнаттым, сюздюм, 
Тютеген ягъны да устюне тёктюм, 
Бекледим, тельмирдим корьмеге сени, 
Сен кельдинъ бильмеге чин ниетимни. 


Юрек алевленди ялан сёзлерден, 
Козьлерге бакъмагъан ялан козьлерден, 
Корьмедим, бильмедим манасы неде, 
Шубеге комюльдим, къабаат кимде?! 


Юрегим, козюме санки де перде 
Энъдирильди махсус корьмесин дее, 
Амма ич сёнмеди севги ялдызы, 
Ерини булды сорамай изин. 


2010 с. 


Рухум Къырымда 


Гъурбет ильде, ят мекянда 
Кельдим дюньягъа, 

Осер, буюр ве кетерим 
Ана-Ветангъа. 


Къальбим меним Къырымымда 
Гонъюль-юрегим, 
Ветанымнынъ бол къойнунда 
Яшав истегим. 

Догъмуш Ветанымнынъ сеси, 
Нефеси менде, 

Онынъ буюк чин севгиси 
Яшай къальбимде. 


Омюр битсе, олюм кельсе, 
Рухум яшайджакъ, 
Авеленип о, къуш киби 
Дагълар ашаджакъ. 


Рухлар догъмушлыгъы анджакъ 
Мевджут дюньяда, 

Энди эбедий яшайджакъ 

Рухум Къырымда. 


2010 с. 


Арт этек 


Учь сырадан ибарет 
Къырым къырлары, 
Акъмесджиттен алына 
Шу сыралары. 
Екюнлеген сырасы 
Якъын саильге, 
Бильсенъ эгер, арасы 
Энъ дюльбер козьге. 
Яйлалар ве чайырлар 
Толу чечекке, 
Къырлардан учансувлар 
Урула ерге, 

Хафиф ельчик уфюре 
Къырлар артында, 

Къара денъиз нефеси 
Шувулдай йырда. 
Дюльберликтен бир тамам 
Бу дагълар шашкъан, 
Чюнки де мында булгъан 
Озючюн Ветан 

Буюк Чатал, Орман Кошк 
Эм де Чадырдагъ, 
Демирджи эм де Перчем 
Ве де Къарадагъ. 

Олар санки денъизни 
Сакълай ве куньлей, 
Онъа кеткен излерни 
Корьсетмей, гизлей. 
Къырларнынъ ашасында 
Дюльбер этеклер, 
Ямачларнынъ башында 
Тик-тик тереклер. 


Чам, меше ве сельвилер ! 
Къоджаман мында, 
Шеффар кунеш нурлары 
Ойнай япракъта. 
Этеклернинъ кенълиги 
Энъе денъизге, 

Арт Этекке келинъиз, 
Санки дей бизге. 

О, Аювдагъ сагъында 
Узангъан бойдан, 

Санки козьден сакълангъан 
Къынтав ер олгъан. 

Эр бир ернинъ Ветанда 
Озь адлары бар, 
Мекянымыз Къырымда 
Тюрлю къаялар, 
Ялпагъы бар, сюйрюси 
Эм де яланбаш, 
Олардан да бириси 
Мешур Бакъаташ, 
Бириси де атылгъан 
Денъиз ичине, 

Онъа бизде дейлер ки, 
Къая Дживане. 


2010 с. 


«Мен, эм де меним халкъым» 
Роллан Къадыгъа багъышлана 


«Мен эм де меним халкъым» сёзлери янъгъырады, 
Душмангъа кескин сёзю атешлерини атты, 

Якъты, йыкъты душманны онынъ къатты гурь сеси, 
Махкемеге тюшкенде Роллан Къадынынъ иши. 


«Биз миллетнен берабер узюльмез бир къуветмиз, 
Бу куреште акълымыз, кучьлю, эм де бирликмиз, 
Къувет куреште догъа, къая, таш, топракъ киби, 
Къырым — бизим Юртумыз, бизмиз онынъ саиби». 


Роллан Къады сёйленди, беллидир онынъ ады, 
Озь миллий курешине кучюни багъышлады, 
Язылды бу исими тарихий саифеде, 

Рухунынъ ышкъы яшай йылдызлы бу улькеде. 


«Халкъым», деген сёзюнде къырымларнынљ бар сёзю, 
«Меним», деген сёзюнде сырада онынъ озю, 

Гурь сесинде бар нефрет эр бир душмангъа къаршы, 
Эшитти оны миллет - Ветанда эр бир чаршы. 


' Сельви — кипарис (сельби — тополь) 

Чюнки халкъы ичюн о, аятын аджымады, 
Куреште къайнакъ ерде булунды, ич къоркъмады, 
Курешке авам халкъны котерди, етекледи, 
Душман козюне бакъып, истегин дестекледи. 


Талап этти Ветаныны, душманлар исе кульди, 
Юреги таштан олгъан бу сёзлерни анълармы?! 
Миллетининъ эрлери козьяшларыны сильди, 
Акъаретке бермеди миллет къараманыны. 


Барсын, дёенсюнлер куньлер, кечсин олар токътамай, 
Куреште яш несиллер, курешни ич солдурмай, 
Багъчасарай огълунынъ Ветанда яшай шаны, 
Халкъы ичюн о, берди аямай озь джаныны. 


Азек кою ашатты, Азек кою бу ютти, 

Ветан ичюн курешчи этип сени осьтюрди, 

Сен де озь халкъынъ ичюн кучюнъни аямадыньъ, 
Ветанынъ джаны ичюн парылдай йылдыз адынь. 


Курешининъ девамын несиллер ич узьмейджек, 
Ветан эльге кечмегендже куреш девам этеджек, 
Роллан Къадынынъ иши токътамай огге сюре, 
Гъалибане заманны бугуньде халкъы коре. 


2008 с. 


Къырымлармыз биз! 


Нури Абдулла Абдуллагъа багъышлана. 


Халкъымызны баба киби къайгъырдынъыз сиз, 
Эки асырлыкъ янълышны тюзетирмиз биз. 
«Миллетимиз ады - къырым бизим», дединъиз. 
Озь халкъына бабалыкъны бойле эттинъиз. 


Бу атешин сёзлеринъиз гонъюллер охшай, 
Нур адынъыз халкъ ичинде силинмей яшай, 
Догъру къалиб инсанларнынъ юреги агълай, 
Сизинъ нурлу адынъызны олар текрарлай. 


«Адымызнен яшар миллет ильнинъ юзюнде!» 
Энди рухунъыз текрарлай Ветан устюнде 
Юрек черткен сёзлеринъиз етти къальблерге, 
Манъа, санъа, онъа етти дёнди тиллерге. 


«Тек озь адынен тикленир халкъ Ветанында, 
Илерилеп осер, гурьлер, къалыр тарихта, 
Халкъымызнынъ вариети — ады къырымлар, 
Миллет барда, онынъ къырым о ады да бар. 


Къырымлар деген о гъае земинге ятты, 
Чюнки миллет энди онынъ дадыны татты!» 

Бойле деген эдинъиз сиз субетимизде, 
Тебессюмли бакъышынъыз козюм огюнде. 


2008 с. 


Зуя Ханий 


Онынъ ады Зуя эди, ады зиль кетти, 
Заманымыз куньлерине хабери етти, 

О девирнинъ гъондже-гулю эльмазы эди, 
Буллюр киби темиз дили зия кетирди. 


Озь халкъынынъ незакетли ханийи эди, 
Бильгисине падишалар ёл ачып берди. 
Девиринде тапылмады онынъ акъраны, 
Къырым - онынъ Ветаныдыр, Къуран — иманы. 


Багъышлагъан эди онъа девир-заманы 
Джиезлернинъ ичерсинде олмакъ ильваны, 
Герайларнынъ девиринде ялдызлы ады 
Шунынъ ичюн илимизде ады сакъланды. 


Яш джаныны терк эткенде, кунеш тутулды, 
Несиль, эдждат, достарынынъ бели букюльди, 
Ярыкъ дюнья терс айланды деген бильгенлер, 
Герай исе янып-куйген дертли, дегенлер. 


2008 с. 


Долу чалына 


Ибраим Йипекчиге 


Узакътан келе 
Борунынъ сеси, 
Кимдир о чалгъан, 
Кимнинъ иссеси? 
Татлы эзгиден 
Юреклер йырлай, 
Алет ичинде 
Джанымы яшай? 


Ёкъ, боруджынынъ 
Джаны бар анда, 
Алет санки де 
Чала къойнунда, 
Экиси бирден 
Бирлешип олар, 
Бераберлешип, 
Бойле чалалар. 

Алет Долудан 
Мефтюн олдумы? 
Ёкъса, чалгъыджы 
Меджнун олдумы? 
Янърагъан ава 
Дагъларны аша, 
Эр биримизнинъ 
Гонълюнде таша. 


Юрек теллерин 
Бура инджеден, 
Кяде ель олып, 
Уча енгильден, 
Къырым устюнден 
Авелеп кете, 
Мавы семагъа 
Давушы ете! 


Юксектен, коктен 
Ашагъы ава, 
Багъышлай бизге 
Татлы нагъмесин, 
Санки о, яшын, 
Авачюн дева, 
Толдура ерни 
Аджайип сеси. 


Ёкъса, боруджы 
Сархошмы олды, 
Ёкъса, юреги 
Гъамгъамы толды? 
Чалгъы да гуя 
Джанлангъан бирден, 
Онъа джан кирген, 
Юреклер дуя. 


Эндиден Долу 
Тынмай эп янърар, 
Къальб теллерини 
Чертер ве анълар. 
Олурмыз къурбан 
Долу сесине, 
Чалгъыджы къошкъан 
Бу иссесине! 


2008 с. 


Язылы истегим 


Эгер бакъсам булутларгъа, 
Козьлериме учь ат чарпа, 


Кокнинъ пердесини йыртып, 
Артларындан сюрю чапа. 


Юрегим бирден тепренип, 
Къопкъан киби озь еринден, 
Чабик рузгярны анъдырып, 
Учты булут узеринден. 


Кокте язылы истегим, 

Язы тюшкен сыраларгъа, 
Атлар чапа булут олып, 
Арзыларымдыр, биль, меним. 


2008 с. 


Магъарач акъкъында 


Къырымлар иджат эткен 
Юзюм олгъан — магъарач, 
Ренки де къою къумач, 
Шарабы озь адынен 
Авропагъа билинген. 


Къартларымыз дейлер ки: 
Буюк Магъаз къурулгъан, 
Бинълер къадармы, бельки, 
Агъачтан метийлерде 

Тек шу шарап сакълангъан. 


Шарап къокъулы шербет, 
Шарапкъа кесип къыймет, 
Севип-севип ичкенлер, 
Къуванчлы бир иш олса, 
Магъарач бер, дегенлер. 


Оны асырлар бою 
Ичкенлер деде-сою, 
Достларгъа да бергенлер, 
Достлар да ичкен сонъра, 
Бу магъарыч, дегенлер. 


Бугунь магъарыч сёзю 

Бу тарихындан къалды, 
Халкъын кореджек козю 
«Достларда» ич къалмады, 
Эр шей тутып алынды. 


2008 с. 


Баскъынчкъа 


Екатеринагъа эйкель къоймакъ истегенлерге 


Къырымнынъ баскъынчына, 
Арсызлар арсызына 

Эйкель къоюлмасына 

Ким рухсетини берген, 
Кимлер о, етеклеген? 


ДжынлыкънынЪъ алямети, 
Иблиснинъ къыямети, 
Деймиз: Эстагъфирулла! 
Аллаим, сен къорчала! 
Эйкельнинъ къоюлмасы 
Догърулыкъ олмамасы. 


Афат къопты, сель тюшти, 
Ялан чыкъты ортагъа, 
Акъикъат изин берди 
Догърусыны айтмагъа, 
Динсизнинъ ёлун кестик, 
Эмир эттик къайтмагъа! 


2008 с. 


Алма вадийси 


Алма адлы вадийси 
Ябанджылар къолунда, 
Ынъранып инълемеси 
Халкъынынъ къулагъында. 


Сеси седагъа кете, 
Сеси коклерге ете, 
О, аажджы-аджджы инълей, 


«Мен де бар эдим де!» — дей. 


Къайсы гъайры, ангиси 
Онъа ошайджакъ эди, 
Шербет киби мейвасы 
Дюньяда белли эди. 


Алма-армут багъчалар 
Толу эди мейвалар, 
Къырымларнынъ еринден 
Ёкъ этильди алемден. 


Намы кеткен усталар, 
Багъчеван о къырымлар 
Гъурбетнинъ ёлларында 
Чекишип ёкъ олдылар. 


2008 с. 

Ёравлар 
«Ёравлар ёлуна минсете» (Деделер сёзю). 


Эгер кокте учь ат чапса, олып булут, 
Къырымлар ёрарлар буны бир агъыздан: 
Сен бахыт къушуны эльде къавийдже тут, 
Такъдиринъде эйилик бекле апансыздан. 


Эгер де сен озь тюшюнъде къыргъый корьсенъ, 
Къанатларын саллап-саллап, укюм этсе, 
Мурадынъны пек къорчала, мыкъайт ол сен, 
Къанат такъарсынъ ишинъе пек истесенъ. 


Къаве ичсенъ мусафирлер арасында, 

Бакъкъанынъда, тельбесинде ат корюнсе, 
Элял ишчюн къазангъанынъ парасындан 
Истеклерге етеджексинъ, бель тепренсе. 


Эгер бирев укюм этсе, къол котерсе, 

Татлы сёзнен токътат оны, яхшы билир, 
Бир кунь ола анълар исе, пек истесе, 

Татлы сезден достлукъ келир, ташлар ирир. 


Ич кимсеге яманлыкъны истемесенъ, 
Санъа джандан достунъ олур бир кунь ола, 
Бойле деген деделермиз, сен де десенъ, 
Истегинъни дакъкъа сайын ёра, сакъла. 


2008 с. 


Эмен 


Эмен тура къаршыда, даллары чытыр, 
Сорасанъыз алыны, бельки де, айтыр, 

Чокъ шейлернинъ шааты асырий эмен, 
Чешит-тюрлю кунь корьди кельмешеклерден. 
Бир муджизе, душман да оны йыкъмады, 
Къырымдыр озь Ветаны, топракъта — джаны, 
Тамырлары къавий онынъ, осе Ветанда, 

Ёкъ олур да кетер эди олса узакъта. 

Эмен къырымларнынъки, сынмады бельден, 
Оларгъа пек де бенъзей ирадесинен. 


2009 с. 


Тарих куле 


Агъыр юкленген бир чокъ тренлер 
Гедже-куньдюз къайда кетелер? 
Къырымнынъ варлыгъын токътамай 
Ябанлар курегенде курейлер. 

Джутукъ баскъынч тоймай хырсызлай, 
Къырымларнынъ къысметин ашай, 
Баскъынч ой да талай Къырымны, 
Чокълары, иште, бойле яшай. 


Буны тарих коре ве биле, 

Бу дюньяда олгъан тек бойле. 
Асырларнен талав етмейми, 
Шу арсызлыкълары битмейми?! 


2009 с. 


Акъылынъда тут! 


Сеслер гурь, адымлармыз кенъ, 
Къырыммыз биз, къырымлармыз, 
Дедилер эдждатлармыз, 

Бизлер сёйлеймиз бугунь: 
Билинъ, къырымлармыз биз! 
Буны акъылынъда тут сен, 
Акъылымда тутайым мен! 


Сеслер гурь, адымлармыз кенъ, 
Бу ад бизим къанымызда, 
Къувет бар бу адымызда, 
Асырларда седасы... 

Бизге етти дарысы. 

Буны акъылынъда тут сен, 
Акъылымда тутайым мен! 


Сеслер гурь, адымлармыз кенъ, 
Къырымда, биль, эбедиен 

Эп яшайлар къырымлар, 

Шу баскъынч ябанджылар 
Мекянымызда кельме! 

Буны акълынъда тут сен, 
Акъылымда тутайым мен! 


2009 с. 


Кетинъиз! 
Репатриациянынъ 65 йыллыгъына 


Къырымларнынъ къальби — 
Къырымнынъ саиби, 
Сёйлейим билерек, 

О, сизге не керек? 
Дагъ-ташы инъледи, 
Сизлерден тюнъюльди, 
Пусюрленди денъиз, 
Тыйылсын нефсинъиз. 

Къырымнынъ бир ери, 
Къалмады мермери, 
Москва метросынынъ 
Къапланды эр ери. 
Силинди багълары, 
Мейвасы чюрюди, 
Тапталды дагълары, 
Миллети окюнди. 
Сизлерге бу Къырым 
Ябанджы, ят топракъ, 
Ич олмаз, пек билинЪъ, 
О, сизлерге отракъ! 
Эшиттим туфандан, 
Илинди борандан: 
Зенгинлигин алмакъ 
Эди ниетинъиз, 
Кетинъиз, кетинъиз, 
Сизчюн эмиетсиз 
Къаерде яшамакъ! 


2009 с. 


Бермез 


Душман хиянетлиги энди ич кечмез, 
Къырымлар озь юртуны кимсеге бермез, 
Къырымнынъ тамыр халкъы зорлукъ чеккенде, 
Юреклери хор олып, къурбан кеткенде, 

Сиз де корьмезсинъиз ич бахытлы омюр, 
Омюринъиз ич уймаз, эп олур комюр. 

Юреги пактир асыл халкъы Къырымнынъ, 
Арды ич де кесильмез гъамлы йырынынь, 
Онынъ юреги толу севги, мерамет, 

Ветан ичюн курешир, бу онъа адет. 


2009 с. 


Хырсызгъа 


Токътат хырсызлыгъынъны! — 
Деймиз баскъынчкъа, 

О, джиренч мыскъылыны 
Юзюне такъа. 

Уйдурма тарихынъны 
Джой бу Къырымдан, 
Корьмейик сыфатыны, 
Бездик яландан! 

Шеэр адларымызны 
Денъиштирдинъ сен, 
Уйдурма адларынъны 

Ал кет озюнънен, 

Сен озь шеэрлеринъе 

Так шу адларны, 

Русие ерлерини 

Ойле адландыр. 

Бу Ветан — къырымларнынъ — 
Догъмуш халкъынынъ, 
Дедеси, битасынынъ, 
Ана-бабасын. 

Душманлар яхшы бильсин 
Къырым халкъыны, 
Къулагъы пек эшитсин 
Озьгюн адыны. 

Кезлев, Акъяр (Акъдияр), 
Кефе, Акъмесджит... 
Баскъынч, бошат оларны 
Шу дакъкъасы кет. 

Яйла ве къырларынынъ 
Озь адлары бар — 

Орман Кошк, Буюк Чатал — 
Энъ юксек къырлар, 
Къарабий яйла, Перчем — 
Юректе сырлар, 
Чадырдагъ ве Аювдагъ, 
Сабун, Агъармыш, 
Демирджи ве Къарадагъ, 
Ол буны бильмиш! 


2010 с. 


Догъмуш тиль 


Тамчылардан сув киби, 
Тиль сёзлерден ибарет, 
Бильгиге толсун къальбинъ, 
Озь тилинъни урьмет эт. 


Миллетинъ, тилинъ ичюн 
Гъурурлыкъ — гуна дегиль, 
Ифтихарлыкъ озюнъчюн — 
Гунанынъ озю, сен биль. 


Бу тильни берди санъа, 
Аллам сени тюшюнди, 

Догъмуш тилинъ ёлуна 
Сен ишинъе тюш энди. 


Озь тилинъни пек тюшюн, 
Джанлана берсин тилинъ, 
Эдждатларынъ о, ичюн 
Аджымады эмелин. 


2010 с. 

Аметхан 


Фашистлернинъ джанын якъкъан 


Демиркъанат инсан эдинъ, 
Икар киби къанат такъкъан 
Къоркъу бильмез эвлят эдинъ, 
Сен Аметхан Султан эдинъ. 


Къырымынъда къанатландынъ, 
Озь шанынъны халкъынъа сен 
Мирас оларакъ къалдырдынъ, 
Пак халкъынънынъ адыны сен 
Бутюн дюньягъа анъдырдынъ. 


О явурлар мыскъыл иле 

Деди: «Ветанынъны берсенъ, 
Миллетинъден юзь чевирсеньъ, 
Тек о вакъыт яшарсынъ сен 
Къырымынъда куле-куле». 


Яндынъ-куйдюнъ шу алынъа, 
Юрегинъ агълай халкъынъа, 
Эвлят олып Къырымынъа, 
Душман юзюне тик бакътынъ, 
Юрегинде атеш якътынъ. 


Кяинатта бар йылдызынъ, 
Сенинъ терендир о изинъ, 
Душман санъа ич яс тутмаз, 
Халкъынъ исе ич унутмаз, 
Сен халкъынъа эвлят эдинъ! 


2010 с. 


Яланджыгъа 


Укюм сюре инсафсызлыкъ 

Шу рустилли шаирлерде, 

О Волошинлер къаерде? 

Не вакъыт битер ыркъчылыкъ? 


Догъру сёзнинъ кучю бугунь 
Булмакъ керек озь ерини, 
Яланджы чаламаз дюгюн, 
Догърулыкъ тута бу ерни. 


Назымиетте олмасын 
Эгри сёйлеген яланджы, 


«Назымиет, сен ол гурьдели, я сакин, 


Ич олма ялан сёйлегенден сакъын.» 
(Евг. Евтушенко) 

Етер артыкъ, ич онъмасын 
Ялан пускюрген языджы. 


Догъру сёзге буюк арзы 

Бир кунь бойле алны йыкъар, 
Догърулыкътыр — омюр тарзы, 
О, иллеки тепип чыкъар. 


2011 с. 


Гуна 


Бир танышым деди манъа: 
«Ведь Бог то для всех един», 
Айретленип бакътым онъа: 
Ялангъа олдум эмин. 

Джума Месджитимиз бакъса 
Шунчюн Къурулмаймы ёкъса? 
Къомшум элесленди: 

Къайда бакъсанъ, тикли хачлар, 
Къырымларчюн япыкъ ёллар. 
«Сен пек де догъру дединъ, 
Гуналардан буюк гуна 
Месджитинъиз къурулмаса». 


2011 с. 


Сёйле, Орман Кошк! 


Эй, Орман Кошк! Тёпенъ чаталлы, уджлу, 
Семагъа ынтылып бакъасынъ мунълу, 
Ябанджылар сёзю эп тепретсе де, 

Сен магърур турасынъ догъмуш илинъде. 


Тепретсе де мийни Роман Кош ады, 

Сен миллетинъ ичюн севген эвляды, 
Сени гъарезликнен хорлап, сюмсюклеп, 
Ябанджы уйдурма сёйлей бере эп. 


Къырым халкъы къойгъан улу адынънен 
Халкъынънынъ артындан бакъып къалдынъ сен, 
Ятлар темель къурмакъ пек де истеди, 

Сахте тарих язып, онъа сильтеди. 


Эй, Орман Кошк, сёйле сен догърусыны, 
Душманларгъа бильдир догъру исминъни! 
Шу сыртындан ташлап асырлар юкюн, 
Орман Кошкнинъ сеси олды бир сюнгю: 


«Айны бу сыфаткъа кетирди вакъыт, 
Вуджудым орманда санки бир тахыт, 

Орман Кошк адымны халкъымдан алдым, 
Асретли халкъымны, не исе, булдум!» 


Орман Кошк! Сырынъны сакълама энди, 
Душман ордусына догърусын бильдир, 
Акъикъат сёзлеринъ санч сен душмангъа, 
Бойле этип оны сен кетир анъгъа! 


2011 с. 


Тазыйыкъ 


О, душман киби гизлиден 
Ура сырттан, 

Джан зоруны бере бирден, 
Апансыздан. 

Дамарларда дердин къура 
Тазыйыгъым, 

Юрегиме юмрукъ ура, 

Ёкъ сагълыгъым. 


2011, 


Къырымларда аякъкъаплар 


Къырымларда аякъкъаплар 
Узакъ эвельде тикильди, 
Халкъ агъызындан бу адлар 
Асырлардан етип кельди. 
Эвель кийген чарыкълары 
Тарих теренликте къалды 

Ве агъачтан къатырлары 
Окчели, окчесиз эди. 

Эчки терисинден исе 
Къонучлы местлер тикильсе, 
Устюнден кийип калошлар, 
Кезинтиге чыкъкъан къартлар. 
Папучлер олгъанлар уйгъун 
Эрлер ве къадынлар ичюн, 
Аякъкъапнынъ дюльберине, 
Дюльбер, юксек окчесине 
Севда олгъан бизим къызлар. 
Аякъкъаплар теркибинде 
Аджиз дегиль чабикликте 
Иигитлер кийген чабукълар. 
Сыджакъ язда белли алынъ, 
Аякъларда енгиль налын. 
Ренкли посталлар орюльген 
Догъып-оськен бебеклерге. 
Топракъ-таштан эви олгъан 
Табанына хасыр яйгъан, 

Ушюмеген аякълары, 

Сыджакъ олгъан чаблалары. 
Сувукъ кельсе, потюклерге 
Мухтадж къартлар эм де яшлар, 
Пишкен териден тикильген 
Узун къонучлы чызмалар. 
Аякъкъапларны усталар 

Буюк чебер иле тиккен. 

20115; 


Тавлылардан сорасанъ 


Сорасанъ тавлылардан, 
Дейлер: «Еримиз — орман, 
Къырлы тав — мекянымыз, 
Асырларнен яшагъан 
Тавлар ичре халкъымыз. 
Сырын юректе сакълар, 
Зуя, Къарасувбазар, 
Эскикъырым шеэри 
Тавлынынъ меркез ери. 
Раатлыкъ еримиз — чайыр, 
Ичкенимиз — дагъ чайы, 
Ормандаки чокъракълар — 
Койлеримизге ёллар, 
Чокъракъларда сув салкъын, 
Серинлик бере сакин. 
Тавлар якъын юрекке, 
Тоюлмаз дюльберликке. 
Бу ерлер тек бизимки, 
Дюньяда бармыз чюнки». 
Бу ерлернинъ эвлядын 
Къырымлардыр чин ады, 
Мераметли, макътавлы 
Иигитлери пек тавлы. 
Дигер ер йигитлери 
Илинсе ерли къызгъа, 
Кесильген умютлери. 

Ич берильмез къыз яткъа. 
Шенъ-шерамет яшагъан 
Къырлылар ' озь тавында, 
Несилини асрагъан 
Севимли мекянында. 

Шу бугунь де къырлылар 
Озь ерине къайталар, 
Джаны-къаны къырларгъа, 
Дагълы-къырлы тавларгъа! 


2011 с. 


! Къырлылар — горцы 


37 


Секизликлер 


Акъча онынъ ичюн акьча, 
Саиби элинден къача, 

Акъып кете бенъзеп сувгъа, 
Пек тырышсанъ да тутмагъа. 
Акъчаны масраф эткенлер 
Ахмакъ дегильдирлер, эльбет, 
Эльде олса биле бинълер, 
Акъмакъ — акъча ичюн адет. 


Бу алемде къырым тили 
Озь миллетининъ темели. 
Эр адымда янъгъыраса, 
Юрек осьтюре шай олса. 
Тюркий тиллер сырасында 
Онынъ дюрюстлиги белли, 
Сингармонизм — темели, 
Бу хасиет мевджут онда! 


2010 с. 


Дёртлюклер 


Дев юрегинен ибретли 
Шиириетте сес эткен, 
Отькюр къалемлими экен 
Эдебиятны безеткен? 


Бириси тез чыкъты тырмашып тёпеге, 
Дюньянынъ малыны истеди больмеге. 
Дигери халкъычюн акъикъий чин эвлят, 
Беллисиз олса да, ишлери къат ве къат. 


Акъикъатнынъ ич сёнмез атеши, 

Юрек осьтюрир онынъ енъиши, 

Ильхам багъышлап, къальбинъе синъер. 
Энди о ерден оны ким силер? 


Шаирнинъ юреги, дерсинъ ки, бир мешъаль, 
Халкъ руху къвуетини бильдирген ал, 

Керек олса, ольмеге, шиирде тирильмеге, 

О пек биле халкъына ёлларны корьсетмеге. 


Зорлукъкъа къалса бирев, 
Даа да ынджыталар, 

Амма бирден къоркъсалар, 
Эп ялтакъланалар. 


Алемде дюльберден бириси — 
Бу меним Къырымым, бир данем, 


Сачыгъы — Чатырдагъ тёпеси, 
Бу ярыкъ дюньяда екяне. 


Къырымларнынъ мекянында, 
Денъизининъ ялысында, 
Сельвилери сыра-сыра 
Бекчилериди янында. 


Догъру ишнинъ сёнмез атеши, 

Юрек джоштурыр енъиши, 

Къуветке къувет, ишанч багълатыр, 
Душманны якъар, йыкъар, вагълатыр. 


Генчлик севги истер, 

Севген севгенни север, 

О, хынзырлыкъ япмакъ бильмез, 
Севген юрек — гонъюль тильмез. 


Корьмемишнинъ лафларына коньдюнъизми, 
Хораз киби юрюшини корьдинъизми? 
Козюнъизни ачсанъыз, корерсинъиз, 
Коререк, бректен тюнъюлирсинъиз. 


Фикир этюв — мийге емек, 
Бильмез матюв фикир этмек, 
Шунынъчюн эр вакъыт къалгъан 
Чешит-тюрлю къыйн алгъа. 


Айвасыл огълу 


Дестан 
Улу Ветан муаребесинде Польша топрагъында фашистлерге къаршы 
курешкен ве бу топракъта джаныны феда эткен къырым халкъынынъ 
шанлы огълу, къараманы Омер Акъмолла Одаманнынъ хатырасына 
багъышлана. 


Къуванч берип, бир сабийчик кельди дюньягъа, 
Бельки, кулер онъа такъдир, о керчек исе, 
Насыл адам оладжагъын бильмез ич кимсе, 
Онынъ ахлякъ-тербиеси багълы анагъа. 


«Балам!» сёзю ана ичюн джандан азизи, 
Омюри парлакъ оладжакъ, ана инана, 
Чюнки онынъ къальби темиз, сезгирдир озю, 
Аналаргъа бинълер кере этем теменна! 


Жжжж 


Ана эгиле асма бешикке 

Кальб арарети бенъзей кунешке, 
Балагъа севги яна юзюнде, 
Сабийининъ онъа кулюшинде. 

Бешик акъырын, сакин саллана, 
Юкъу ичинде сабий тамшана, 
Анасынынъ кокюсини арай, 

Бунъа сукълана кокте буллюр ай, 
Бахытлы ананынъ сачыны тарай. 
«Ах, шадлыгъынъны корейим сенинъ, 
Юкъла, сабийим, айя-айя-ай!» 
Сабийчюн аяттыр ананынъ сеси, 
Юкълата баланы айнениси. 


Догъмуш коюнде, Ветан къойнунда 
Бахытлы олар Къырым танъында, 

Юрт оджагъында шенъ ве шад куньлер, 
Баланынъ адын къойдылар Омер. 

Ал кунеш нуру устюнде догъды, 

Айдын сабалар юзюни ювды, 

Буюди Омер юрт топрагъында, 

Кучюни алды Айвасылындан. 


Айвасыл кою! Эвлери дюльбер, 
Оларны къурды чебер эллилер. 


Айва осьтюрип кой этрафында 
Къырымлар кулип догъдылар мында! 
Мейвагъа сукъланып, дедилер: «Ай-вах!» 
Къырымда эр ерге даркъады айва, 
Чюнки айва ичюн келишти ава. 

Бу терек адынен ады Айвасыл, 

Койнинъ бу намы бойле олды асыл. 

Кой инсанлары ишке пек чебер, 

Эр кесчюн макъбул олды тереклер. 
Татыл къайнатып о мейвасындан, 
Койлюлер хошнут татылындан. 

Олар бу ернинъ шорбаджылары, 

Ветан эшкъында инкюзарлары. 

Ери де сагълам озь халкъы киби 

Чюнки сагъламдыр миллетнинъ къальби, 
Айвасыллылар гъурурнен дейлер: 
«Бизимдир булар эдждадий ерлер!» 


Жжжж 


Асырар эвельси бу кой къурулгъан, 
Темели къавий, сарсылмай тургъан, 
Топрагъы ичюн атына атлап, 
Догъмуш юртуны душмандан сакълап, 
Айвасыллылар кокюсин керген, 
Топрагъы ичюн нидже джан берген. 
Бахытлы эди айвасыллылар, 
Тепренди юрек, сепильди нурлар, 
Сербест аятнынъ далгъалы сеси 

Эр бир юректе темиз нешэси. 

Эски зульметлер шу ерге батты, 
Бахытнынъ нуру эп айдынлатты, 
Нешэ сепильди бизим Къырымгъа, 
Миллет де джошты эмек ве йыргъа. 
Бу нурлар узре ниджеден нидже 
Омерлер осьти куньден куньгедже, 
Олар окъуды, бильги алдылар, 
Чешит зенааткъа саип олдылар. 
Омер шофёрлыкъ курсуна кетти, 
Озь истеги, мурадына етти. 


Жжжж 


Къарасан санаторийси 
Ешиликке комюльген, 
Пек дюльбер корюниши - 
Кумюш киби парылдай, 
Ялтанынъ дживарында 
Кокке догъру юксельген, 
Муджиземи о, мында, 
Эфсаневий бир сарай?! 
Омер Акъмолла огълу 
«АМО» да ишлей мында, 
Къальби ираде толу, 
Учурумлы ёлларда 
Дюменни къавий тута 
Кучьлю, эпкин къолунда. 
О, разы омюринден, 
Аяткъа, ишке севда, 
«Къачма, ярем, сен менден» 
Тюркюден сефа ала, 
Янъгъырамакъта сеси, 
Ветанына севгиси, 
Тюркюнинъ сёзлеринден 
Мемнюн ве сархош ола. 


Жжжж 


Эр кунь эсе саба ели, 

Эр кунь кунеш нур сача. 
Ана-баба, догъмуш эли 
Омерге къулач ача. 

Баба къургъан мында темель, 
Чокъ бол эди софрасы, 

Омюр сюрген бинъ йыл эвель 
Сой-сопу, акърабасы. 
Тюзгюн эди кечкен куньлер, 
Къуванчлы эди танъы, 

Эм халкъ кульди, эм кульди ер — 
Омернинъ урь Ветаны. 


Жжжж 


Мына бугунь эвлене 
Омернинъ досту Ваджип, 
(Бизим тойлар аджайип!) 
Шакъалаша, шенълене 
Иигитлер топ-топ олып, 
Келелер той эвине, 
Эписи дост-муаббет, 
Санки тёкюльген шербет, 
Эписи шенъ, севине, 

Той азбары кенъ мейдан, 
Бутюн маалле ярашыкъ, 


Ваджип олгъан пек чокътан 


Алие къызгъа пек ашыкъ, 
Меджнун киби экиси. 
Кеманенинъ эзгиси 
Кейфсизге де бере джан. 
'Тёрде ерлешкен къартлар, 
Къызлар тепелер Хоран, 
Яраштырып зор бере 
Давулджы да давулгъа, 
Сукъландырып къызларны 
Эрлер тюше ортагъа. 
Артларындан дживанлар 
Къувет бере оюнгъа, 
Къамаштыра козьлерни 
Антерлернинъ тюслери, 
Башларында иылтырай 
Къылабданлы феслери, 
Алтын киби парылдай 
Иипишли къушакълары, 
Бутюн мейданда ойнай 
Оларнынъ къошакълары. 
Гуя бутюн бу дюнья 

Хош боягъа бояла, 

Козь ташлагъан оларгъа 
Ракъысыз сархош ола. 
Хайтарма! Эй, Хайтарма! 
Оюнларгъа сен агъа! 
Сымарлап бир Хайтарма 
Омер тюшти ортагъа, 
Сарышын, кенъ омузлы, 
Пармакъ уджунда ойнай, 
Чыбалды гурь перчеми, 
Севдалар бакъып тоймай, 
О, ёрулмакъ ич бильмей, 
Санки азыр учмагъа, 

Гуя истей дюньяны 

Бир къучакълап алмагъа! 
Достунынъ шенъ тоюнда 
Ойнадылар тойгъандже, 

Яшлар иле Хоранда 
Шенълендилер танъгъадже. 
Алып Ваджипнинъ къолун, 
Хайырлап деди Омер: 

«Достум, бахытлы олунъ», 
Севген къызынъ пек дюльбер!» 


Жжжж 


Айланчыкътыр омюр ёллары, 

Ялта ёлу киби айланчыкъ, 

Не корьсетир аят йыллары 

Кимсе бильмей ачыкътан-ачыкъ. 
Къыргъыйлар эп кокте айлана, 
Омер сейир эте оларны, 
Истемейип, эеджанлана, 

Истей кокнинъ темиз олгъанын. 
Бир ань кече — къушлар корюнмей, 
Ёкъ олалар узакъ уфукъта, 

Эскен рузгяр сызгъыра, инълей, 
Тонъып башлай о да сувукътан. 
Баарь ели тенни сызлата, 
Табиатны, дерсинъ, агълата, 
Арды-сыра ягъмурлы куньлер 

Олса, ача чечек-лялелер. 

Эр ер куле кунеш кульгенде, 

Кусе этраф кунеш сенгенде, 
Лафлар даркъай, хаберлер келе, 
Дейлер: гъарпта уруш башлангъан, 
Бутюн эр ер джесетке толгъан, 

Эр бир къальбни инелер деле... 
Дженк седасы эп якъынлаша, 
Шаркъкъа таба о, тез йылыша, 
Дешетли къувет эм де ираде 

Бинъ докъуз юз къыркъ бирде чатыша. 
Дженкнинъ шу биринджи кунюнден 
Джебэге Омер гонъюлли кете. 
Андан язгъан ильки мектюби, 
Санки янъгъыз учкъан къуш киби, 
Зорнен келип анагъа ете. 
«Аначыгъым, эеджаланманъ, 

Мен къайтырым, ич де агъламанъ...» 
Лякин ана юреги агълай, 

Умютини Раббиге багълай. 


Жжжж 


Юртумызгъа фашистлер 
Афат киби кирдилер, 
Корюшювге умютлер 
Бирден шам киби сёнди, 
Санки къатран тёкюльди 


Адамларнынъ къальбине, 

Чюнки зеэрли йылан 

Санчты зеэрли ине. 

Тынч ве бахытлы куньлер 

Тезликнен бирден ольди, 

Ветанчюн эр бир инсан 

Душман иле тутушты 

Джангъа — джан деп, къангъа — къан. 


Жжжж 


Къатты дженкнинъ биринде 
Омер эссиз йыкъылды, 
Бир чокъ Ветан эрлери 
Бирден эсирге тюшти. 
Сыгъдырмады шанына, 
Сыкъылды бу алына, 
Яхшысы саф куреште 
Девам этмек яшавны, 
Чюнки эсир яшамакъ — 
Эйидир яшамамакъ, 
Омер буны анълады, 
Ниети олды — къачмакъ, 
Бу иште дост арады. 


Жжжж 


Ченстохов деген лагерь, 
Польша топрагъы бу ер. 
Лагерьдеки низамлар 
Джеэннемни анъдырды, 
Мында кимер адамлар 
Къылынувдан чылдырды. 
Демир чабакълы къапкъан 
Эсирлер ичюн зиндан. 
Бинълеп сафдашларынен, 
Дженкчи ёлдашларынен 
Омер душман элинде 
Гъамлы тюшенджелерден 
Гедже-куньдюз юкъламай, 
Бу эсирликтен тезден 
Къуртулыш ёлун арай. 
Лагерь ичинде бир кунь 
Къанлы котек башланды, 
Дерсинъ, гедже эм шу кунь 
Аст-устюне айланды. 
Буны корип, экимлер 
Ташландылар ярдымгъа, 
Къапулар да парланды, 
Къошулып шу сырагъа, 
Тышкъа чыкъты эсирлер. 

Жжжж 


Мабюслер тез дагъыла 
Сольск Пущасы дагъында, 
Лякин пек де чокълары 
Къурбан олдылар ёлда. 
Бутюн сагъ къалгъанлары 
Топландылар бир ерге 
Омер Одаманны да 
Къойып командирликке. 
Атешин табиатлы, 
Бедениндже такъатлы 
Эди Одаман Омер, 

Озь сафына топлады 
Адамларны отряды. 

Ерли халкъ да оларны 

Эр джеэттен якълады, 
Джесюр йигит, дедилер, 
Ярдым элин бердилер. 


Жжжж 


Эки поляк къадыны 
Кечип орман башыны, 
Кельдилер Одамангъа, 
Арзыларын дедилер: 
«Къалдыкъ пек мушкюль алгъа, 
Аса, кесе фашистлер, 
Ярдым беринъиз бизге, 
Пек къылына езитлер, 
Ишанамыз тек сизге!» 
Шувулдады гурь орман, 
Тез котерди Одаман 
Отрядыны аякъкъа, 

Ёл алып шу кой тараф, 
Санки учты атлылар, 
Тельбевлери элинде, 
Силялары белинде 
Фашистлернинъ джаныны 
Токътамадан якътылар. 
Азат этип бу койни 

Отряд ормангъа къайтты. 
Польшанынъ топрагъында 
Одаманынъ отряды 
Джесюрлер, деп танылды. 
Кечти нидже дёгюшлер, 
Душман къангъа тоймады, 
Эльбет, къолай олмады 
Ят топракъта енъишлер. 
Отряд буюди, осьти, 
Чюнки онъа къошулды 
Интикъамджы йигитлер. 

Атыны эгерлесе, 

Аты ель киби чапты, 
Одаман аткъа минсе, 
Фашист туттурып къачты. 
Белли олды о, мында 
Мишка-татар адынен, 

О, курешти Польшада 
Акъыл иле сабырнен. 


Жжжж 


Эм куньдюз ве эм гедже 
Душманларны енъгендже 
Одаман чокъ дженклешти, 
Ерли халкъ да о, акъта 
Эфсанелер уйдурды, 
Къальбте эйкеллер къурды. 
Озь джесюр отрядынен 

О, душманны сарсытты, 
Чыкъты камачавлардан, 
Чыкъты къыйын аллардан 
Куреште о Одаман. 


Жжжж 


Сольскнынљ гурь орманында 
Екяне дегиль отряд, 
Огурцов деген бир ад 

Келип етти ормандан. 

Омер бойле хаберге 
Гонъюлинден севинди, 
Генералны корьмеге 

Аман атына минди, 

Чюнки экиси олар 
Эсирликте олдылар. 

Куреш акъта лаф этип, 
Бирлештилер отрядлар, 
Бирлешкен бинъни йыкъар. 
Халкънынъ кучю ель ве сель, 
Отряднынъ теркибинде 
Енъишке къойды темель 
Учь юз адам куреште, 
Котовскийджилер ады 

Дерт тарафкъа яйрады. 
Замойщизна дагъында 
Къырылды чокъ душманлар, 
Къангъа тоймагъан душман 
Къашкъыр киби атыла, 
Етиштирип къачмагъан, 
Дагъда серилип къала. 
Бири-бири артындан 
Къатты курешлер кечти, 

Отряднынъ эркянындан 
Эп джесюрлерни сечти... 


Жжжж 


Къыркъ экинджи сенеси 
Партизанлар куреши 
Душманны эп титрете, 
Куреш эп девам эте. 
Джоюкъсыз куреш олмаз... 
Эляк олды чокълары, 
Омернинъ комиссары 
Изахан унутылмаз, 

Юрек якъыджы учкъун — 
Фашист ёллагъан къуршун 
Артындан келип етти. 
Эляк олды Огурцов, 
Къарамандже о, кетти... 
Сарды олюм пердеси 
Генералнынъ юзюни, 
Сусты агъыр нефеси, 
Ачамады козюни. 
«Титресинлер баскъынчлар, 
Огге, огге, енъишке!» 
Юрек берип эр кеске 
Котерди Мишка-татар 
Бирлешмени курешке. 
Польшанынъ топрагъычюн 
О, аямады кучюн, 

Санки догъмушы бу ер, 
Ойле курешти Омер. 


Жжжж 


Замойщизна илинде 
Къараманлар куреше, 
Улу мукъаддес иште 
Сафлар арта, бирлеше. 
Дерсинъ, къуветни олар 
Курешлерден алалар, 
Фашистлерни орманда 
Хавф-дешетке къоялар. 


Жжжж 


Юзефов якъынында 
Мушкюль уруш башланды, 
Одаманнынъ отряды 

Келип фашист акъкъындан, 
Къатты дарбе энъдире 
Гвардистлернинъ сафында. 
Лякин душман эп келе, 

Пек джанавар кесиле... 
Бу акърансыз урушта 
Отряд сафы эксиле... 
«Ах, езитлер, сармагъа 
Истейлерми бизлерни? 
Атланынъыз атларгъа, 
Джоймакъ керек излерни!» 
Одаман отрядыны 
Къуртармагъа истеди, 
Лякин сыкъылды алкъа, 
Отряд тюшти тузакъкъа. 
Насыл этип чыкъмалы, 
Не этип къуртулмалы 
Адалетсиз бу алдан, 
Ярдым кельмей ормандан. 
Лякин бар бунъа къувет, 
Онынъ ады джесарет! 
Ачувланды фашистлер, 
Артып къат-къат зияде, 
Эп келелер пияде, 
Дешет киби келелер. 
Котовскийджилер исе 
Азлыкъны тешкиль эте, 
Эр дакъкъа, эр сание 
Эллеринден кучь кете. 
«Демир киби алкъадан 
Тез чекилинъиз арткъа!» 
Эмир берди отрядкъа. 
Командир отрядыны 
Етекледи илери, 

Эляк оладжакъ эди 
Чекильмеселер кери. 
Джесюр партизанларны 
Селямлады сыкъ орман, 


Къувет сакълап, сакълап джан, 


Чыкъты олар афаттан, 
Чюнки олар сонърадан 
Ураджакълар душманны. 


Жжжж 


«Душман Къара озенде, 
Юзефов шеэринде 
Миллетни аса, кесе 

Не ерде раскетирсе». 
Етип кельди бойле хабер 
Эмирини берди Омер: 
«Урьлюк ичюн, аят ичюн 
Кимсе аямаз кучюн, 
Къатиллерни екъ этейик! 
Кельмешек ябанларгъа 
Дарбемизни энъдирейик, 

Ёкътур себеп къоркъмагъа!» 
Олгъаны элли адам, 

Тез миндилер атларгъа 
Юзефовкъа! Юзефовкъа! 

Бу кучюк шеэр исе 

Дерт тарафтан сарылгъан, 
Душман мында аса, кесе, 

О, бир тамам къутургъан. 


Жжжж 


Партизан отрядынынъ 
Джесюране теркиби 

Эр бири къая киби 
Къаршы турды душмангъа 
Полуниндир, сиз билинъ, 
Отряднынъ комиссары. 
«Сейле, къайда о илинъ, 
Эй, орманнынъ батыры?» 
«Буюк шеэр — мекяным, 
Шимдиден дуя джаным 
Къанлы курешнинъ сонъун», 
Джевабы олды онынъ. 
Синицындыр штаб башы, 
Сарышын мыйыкъ, къашы, 
Коновалов ве Черняк — 
Разведкаджылар башы. 
Отрядларнынъ дигери 
Ашыкътылар бу ерге, 
Алкъалангъан шеэрге 
Олар етип кельгендже, 
Пек тар олды эскендже. 


Одаманнынъ отряды 
Фашистлер сарымында 
Теркипте элли адам, 
Алкъаны ярамады. 
Фурсатсыз къалды мында. 
Бойле арада тамам 

Бирден джесюр шаинни 
Душманнынъ энъ хаини 
Кокюстен яралады... 
Турмагъа о, эдине, 
Оледжегини анълай, 
Козьлерине корюне, 

Санки башы уджунда 
Догъмуш анасы агълай: 

«Ах, огъланым, огъланым, 
Меним шаиним, ханым, 
Сокъур къуршун, не яптынъ, 
Огълумны якътынъ, йыкътыньъ... 
Ач, Омерим, козюнъни, 


Эшитейим сёзюнъни». 

Ана бойле сёйлене, 
Яныкълай Омерине. 
Сес-солукъсыз, инълемей, 
Агърысына индемей, 
Сусып ятмакъта Омер, 
Кельди гъарип ананынъ 
Башына къара куньлер. 
Къаранлыкъ чёкти козьге, 
Дерсинъ, къошулды сёзге 
Орман куськюн сёйленди, 
Омер бунъа динъленди. 
«Эй, къараман, сёйле сен, 
Къайдан кельдинъ, не ерден, 
Кимлерденсинъ, сен кимсинъ, 
Къайсы дияр огьлусынъ? 
Билем, кельдинъ Къырымдан, 
Узакъ ана юртунъдан, 
Вефат этме ят ерде 

Бу тарихий куньлерде, 
Чюнки даа яп-яшсынъ, 
Бунъа чыдамаз юрек, 
Сенинъ киби джесюрлер, 
Билем, халкъынъа керек...» 
Динъленип тургъан ерде 

О, эсин джойды бирден. 
Бираздан ана сеси, 

Санки мийине толды, 

Ана озюн нефесин 

Онъа береджек олды. 

Ах, аналар, аналар, 
Баласыны дуярлар, 
Месафе кедер этмез, 

Буны чекмеген, бильмез. 
Аналарнынъ сабыры 
Беклемектен усанмаз, 
Баласынынъ такъдири 
Ананы раат къоймаз. 

О, беклей эвлядыны, 
Баласы, огъланыны, 
Кельмез, десенъ, инанмаз. 
Ташны, топракъны дельди 
Ананынъ аизары, 

Сынъыры ёкъ къаарин: 
«Омерим меним, джаным, 
Гъурбетте къалды джанынъ!» 
Эскен рузгяр джевабын 
Еткизди къулагъына, 
Асретликнинъ азабын 
Чекмек къысметтир онъа. 
«Омер, къайтып кель, балам, 
Сени беклейим, балам!» 

Гъайыбына инанмай, 
Баласына эп агълай. 
Омернинъ козьлерине 

Ана акси корюне, 

Дерсинъ, ана памукъ тёшей 
Омер яткъан ерине. 

Бир ань эсини топлап, 

Гуя деди о, джевап: 
«Агъламанъ, джаным анам, 
Агъламанъ, агъам, бабам, 
Севимли коюмизге, 
Догъмушым, эпинъизге 
Бахыт олсун Ветанда, 

Мен яшарым баламда. 
Бизлер афатлы дженкте 
Къурбан олдукъ четэльде, 
Девам этип аятны 

Меним огълум яшасын, 
Бутюн омюр, такъатын 
Халкъыма багъышласын...» 
Къолай дегиль джан бермек, 
Алемден яп-яш кетмек. 
Командирнинъ юреги 
Бирден тепренип тынды, 
Онынъ омюр тереги 

Дженк йылларында сынды. 
Яшы йигирми еди 

Энди толмакъта эди. 


Жжжж 


Айвасылнынъ чин огълу, 
Санъа Ветанынъ агълай, 
Юреклер къаарь толу, 
Сой-сопунъ санъа агълай. 
Халкъ тарихында къалды 
Сенинъ адынъ ве ишинъ, 
Санъа бенъзеп атланды, 
Халкъынъ сенден рух алды 
Келеджек курушлерге, 
Енъишинъ ёл косьтерди 
Келеджекте енъишке. 
Акърандашлар, издешлеринъ, 
Айвасыллы койдешлеринь, 
Сен олардан олгъанынъа 
Юрегинден ферахлана. 
Олар гъурур иле дейлер: 
«Дюньяда бир къараман 
Бизим Омер Одаман! 
Онъы бенъзеген эрлер 
Душманны даим енъер, 

Озь халкъы юрегинде 
Иылдыз олды эр иште!» 


Жжжж 


Айвасылдыр догъгъан ери, 
Таш-топрагъы гуль ачсын, 
Койнинъ янъы несиллери 
Гъурур иле яшасын, 
Одаманнынъ адыны, 
Исмини шерефлесин, 
Онынъ догъмуш коюнде 
Онъа эйкель тиклесин! ! 


1989 с. 


' Дестан 2011 сенеси текрар ишленильди 

Балаларгъа 
Шиирлер 


Кезинтиде 


Баарь кельсе, мектеплилер 
Кезинтиге кетелер. 

Корип чешит чечек, гуллер, 
Къырдан къыргъа кечелер. 


Эм чегертки, эм боджеклер 
Уяна юкъусындан, 

Къувана, шенъленелер 
Акъбардакъ къокъусындан. 


Амет деди: «Къаплыбакъа! 
Бакъынъ, бакъынъ, бизге бакъа!» 
Бундан къоркъуп Айшечик де 
Пысып турды бир четликте. 


1985 с. 


Ишкир 


Узун къулакъ эшечикке 
Балалар пек козюн тике, 

Ич де артта къалмай бизден, 
Чамур олса биле тизден. 


«Ишкир! Ишкир!» деймиз чапып, 
Онъа бираз отлар тапып. 

О, озь адыны эп акълай, 

Кичик олса да, болдурмай. 


Бизлер ондан артта къалдыкъ, 
Чувалларгъа от топладыкъ. 
Эшечик эп кете огге, 
Къачмакъ истей ачыкъ чёльге. 


Лякин къавий ишанчымыз, 
Айры яшап олмаз бизден, 
Ишкирликте таянчымыз, 
Онынъ ичюн къайтыр тезден. 


1985 с. 


Эришлер 

Давалаша берабер 
Айдер иле Дилявер: 
«Азбарымызда бизим 
Бар тайфи, шашла юзюм. 


Витамини чокъ емиш 
Юзюмлерден — бу кишмиш, 
Узунпармакъ да затен 

Ич къалышмай лезеттен!» 


Дава эп къызып кете, 
Амет де келип ете, 
Деди: «Неге бу дава, 
Юзюмге керек ава. 


Темизлейик япракътан, 
Ава кельсин этрафтан. 
Юзюмнинъ ёкъ яманы, 

О, чокъ дертнинъ дерманы. 


Экейик даа чокъ юзюм 
Азбарымызда бизим, 
Гурьлеп оссюн бу нимет, 
Бизим ичюн о, къыймет». 


«Тарс» тындылар эришлер, 
Севмей олар шай ишлер, 
Олар тек дава биле, 

Эр кес оларны куле. 


1986 с. 


Къасевет этем! 


«Къасеветинъ ёкъ сенинъ, 
А-къыз, биль динълемеге!» 
Элемнен ана деди 
Къызчыгъы Фадимеге. 

Ана огюнде къона, 

Хамыр джая бурмачюн, 

Эр кесни тойдурмакъчюн. 
Фадиме тюшюнджеге 
Далып, арттаки эвге 
Кирип кетти, тюшюне, 
Къасеветке бурюне. 

Дей: «Къасевет, къасевет», 
Сёзни текрарлай, динълей 
Ве онынъ манасыны 
Анъламагъа пек истей. 
Кене сез къошты ана: 

«О къаранлыкъкъа кирип, 
Не ишлейсинъ? Бакъ онъа!» 


Фадимечик тюшюнип, 
Яваштан джевап берди: 
«Къасевет этем!» — деди. 


1987 с. 


Иш таптым 


«Бу алемнинъ озю не? 

Я, Аида не корюне? 
Ерджумран къайда яшай? 
Булутлар нечюн агълай?» 
Акъылбалигъ огъланчыкъ, 
Беш яшлы Ибраимчик 
Истей пек тез осьмеге, 

Эр шейни тез бильмеге. 
Севип бакъа агъасы, 
Кулюмсирей битасы. 

«Ах, я, Раббим! Токъта энди, 


Суаллеринъ чокъмы сенинъ?» 


Деп дарыла анасы. 
Бабасы пек къувана, 
Къашын котерип онъа, 
Юрек бере огълуна, 

Бу вакъытте суаллер 

Даа чокъ сепилелер: 
«Машналарны ким япты? 
Олар неден япыла? 

Олар насыл чалыша? 
Насыл этип йылыша? 
Мен озюме иш таптым, 
Эр кес ишнен огъраша, 
Мен де четте турамам, 
Пек дарылса да анам, 
Береджегим суаллер, 
Биледжегим чокъ шейлер!» 


2008 с. 


Тепемде бир тадж 


Тилим бильсем сувтильмач, 
Бильгим тёпемде бир тадж. 
Ябангъа бермем оны, 
Гузель къырым тилимни. 


Догъмуш тилимни севем, 
Дигерине денъишмем, 
Джан тилим догъды Юртта, 
Къырымы — Ветанында. 

Къырым — бизим еримиз, 
Оны джандан севемиз, 
Ана-баба Юртумыз, 

Биз Къырымнен догьмушмыз. 


Бильмеген озь тилини, 
Севип олмаз Юртуны, 
Бойлелерни саймаймыз, 
Мунафыкъ, деп саямыз. 


2008 с. 


Айшечик-мелевшечик 


Догъды даа якъында 
Айшечик Къырымында, 

О, алты айлыкъ даа, 
Акъыл бар бакъышында. 
О, акъкъу киби беяз, 
Кечсе пек чокъ къыш ве яз, 
Осер гузельчик Айше, 
Мавы козьлю мелевше. 
Къувурчыкъ сач Айшечик, 
Мелевшечик, чечечик, 
Йыр эшитсе, бегене, 
Кулюмсирей, эглене, 

Ич тоюлмай кейфине. 
Къафестеки къушчыкъкъа 
Буюк авеснен бакъа, 
Кувана эм де куле, 

Гуя къушнен сёйлене. 
Дикъкъатнен козьге бакъа, 
Санки мавы сув акъа... 
Анасы пек севине, 
Бешикке къойып саллай, 
Онъа йырлай айя-ай: 
«Раббим сакъласын сени, 
Юкъла, балам, айнени», 
Дей, тюркюни текрарлай, 
Чюнки джаны — баласы, 
Къызы юкъу юкъласын, 
Айя-айя, айясы! 


2009 с. 


Достлукъ 


Шаматалы балалар 
Зый-чув олып ойнайлар, 
Асанчыкъ четте тура, 
Бурун чекип отура, 

Топчыгъы бар къадифе, 
Онъа барды Анифе: 

«Сен де кель, бизнен ойна!» 
Юрекленди Асанчыкъ, 
Къуванып бакъты онъа. 
Элинде дюльбер топчыкъ, 
Ресимлер чешит тюсте 
Топчыгъынынъ устюнде, 
Дост олмакъ истеги бар 
Асанчыкънынъ юзюнде. 
Сёйледилер балалар: 
«Бойле топунъ олгъанда, 
Сен отурма кенарда, 

Кель, берабер олайыкъ, 
Достлар олып ойнайыкъ». 
Этраф толды къуванчкъа, 
Бир шей етмез достлукъкъа, 
Асанчыкънынъ топундан 
Достлукъ кирди къапудан. 


2010 с. 


Пек истейим 


Душманларны пек урды 
Уста учуджы, 

О, олар ичюн олды 
Кокте къырыджы. 


Биринджилерден эди 
Сынавджылыкъта, 
Эфсанелер тизильди 
Онынъ акъкъында. 


Пек истейим бенъземек 
Мен Аметхангъа, 
Ниетим — тез буюмек, 
Иигит олмагъа! 


2010 с. 


Мектебим 


Мераба, мектеп! 
Мен санъа кельдим, 
Бильгили олмакъ 
Меним ниетим. 


Догъмуш тилимни, 
Онынъ сырыны 

Бильмек сувтильмач 
Ачылды къулач! 


Лаф этсек онда, 
Еллар тапармыз, 
Эр бир аллардан 
Енъип чыкъармыз. 


Ана-бабамнынъ 
Лаф эткенинден, 
Башлана тилим 
Миллий эдептен. 


Мераба, мектеп! 
Мен санъа кельдим, 
Бильгили олмакъ 
Макъсадым меним. 


2010 с. 


Кучелечик 


Пуф киби кучелечик, 

Сен юванъдан тез-тез чыкъ, 
Айше сени кореджек, 
Сыйпап-сыйпап севеджек. 


2010 с. 


Мультфильмдеки къаплыбакъанынъ тюркюси 


Кунеште къызып ятам, 
Мен бунъа пек къуванам, 
Пек раат мен ятам, 
Кунешке кулип бакъам. 


Арсланчыкъ бар янымда, 
Къуйручыгъын фырлата, 
Фырлата, фырлата, 
Къулакъларын ойната. 


Озенде тимсах, сах, сах, 
Не де балабан къурсакъ, 
Балабан, балабан, 

Санки о, тюпсюз къазан. 


2010 с. 


Тапмаджалар 


Сув устюнде тавлана, 
Сув тюбюнден авлана. 
(Папий). 


Дырыл-дырыл дырылдай, 
Ичи-багъры къалтырай. 
(Мотор). 


Ачувланса, эп аллана, 
Буруны узай, саллана. 
(Мюсюр). 


Багъырына савутларны, 
Чанакъларны, фильджанларны 
Ныкътап-ныкътап толдурта, 
Иш япкъанны болдурта. 


(Долаф). 


Насыл дюльбер бу боджек, 
Ады недир? 

Уча енгиль-епелек, 
(Кобелек). 


Пек къувана къазылса, 
Къазма-курек санчылса, 
Фиданчыкълар сачылса, 
Бол берекет алынса. 
(Топракъ). 


Йырлагъаны чыр-чыр-чыр, 
Насыл боджек, ким айтыр? 
(Чырчырна). 


1984 с. 


Русча шиирлер 


_+ПРАВДА О КРЫМЦАХ 


Кырымами нас называли - 
Аборигенов Крымской земли, 
Правду в гнусную ложь облекли, 
Затем нас из Крыма изгнали, 

На вымерание обрекли. 


Жжжж 


Вагоны, вагоны, вагоны, 
Составы те, как загоны, 
Куда вы несётесь, вагоны, 
На что такие законы? 


Крымцев ожидает чужбина 
Далеко от Родины — Крыма, 
Катовать! — приказал палач, 
В вагонах и крики, и плач. 


За что? — спросили вагоны, 

В ответ им слышны лишь стоны... 
Заданье одно — оболгать, 
Палачам лить бы Крым отнять, 


Изгнать народ, уничтожить, 

Дан приказ, чтоб крымцев распять, 
Кому же об этом сказать, 

Кто же народу поможет?! 


Жжжж 


Нас тысячами умерло, 
Как будто земля вымерла, 
Процентов на пятьдесят 
Осталось ещё умирать. 


Жжжж 


Тот дикий комендантский режим 
Заковал, как железный зажим, 
Тисками сжимается воля. 
На этот бездушный запрет 
У крымцев один лишь ответ: 
Не отнять у народа доли, 
Не отнять у хозяев Крыма! 
Народу три тысячи лет. 
Оставив в истории след, 

В памяти людской жива 
Святыней своей — Дева !, 
Смеющаяся, добра, 
Поэтому Кулип тура 2. 

У самого Черного моря, 

У сегодняшнего Акъяра, 

А в древности Эрсенеси, 
Стояла её скульптура, 

Как Аллах единой была, 
Будто бы по морю плыла, 
Что хочешь у ней попроси. 
Хранила, оберегала, 
Свободу их охраняла 
Защищая от врагов, 

От болезней и ветров, 
Чтобы не знали горя. 

Ей поклонялись тавры, 


1 Дева (ударение в конце) — с крымского языка — Исцелительница, защитница. 
2 Кулип тура — с крымского языка — Смеющаяся, отсюда, видимо, слово скульптура. 

Они были предки кырымов, 
От них получала лавры, 
Она им защиту сулила, 
Народ благодарил её, 

За её всемогущество. 


Жжжж 


Россия, все знают, страна россиян, 
Дания — датчан, Англия — англичан, 
Крым — отечество крымского рода, 
Эта земля — крымского народа, 


Мы руки сплетём, сожмём в кулак, 
Как крымцев нерукотворный знак, 
Стоит Чадырдагъ, как дух народа, 
Как вещее слово, как свобода. 


Уничтожены источники 
Крымской девственной воды, 
Уничтожены сады. 
Оккупацией скукокоженный, 
Орман Кошк ! осквернен, 

Но не побеждён он! 


Не молчат они, как тишь в ночи, 
Перчем, Агармыш, Карадаг, 

Не молчит и кричит Аювдаг. 
Расскажи и ты, Демирджи, 

Что сделали те палачи! 


Чайыры, яйлу, Кийиккоба, 
Стоящий, как громада-скоба, 
И Гурьсув, И Буюк Чатал ? 
Никто врагу не отдавал! 


Мы и крымцы, и крымчане, 

Из чужбины, из изгнанья, 

Из страданий и печали 

Мы вернулись в Крым родной, 
В древний кров — к себе домой! 


Враг не сможет нас сломить, 
Он не сможет нас убить, 
Крыма древний вечный зов 
Нас позвал вернуться в кров! 


Перед зовом тем ничто не страшит 
Крымский народ сам себя защитит, 


1 Орман Кошк — с крымского языка — Трон в лесу, а Роман Кош — 


неправильная интерпретация крымского названия места. 
2 Буюк Чатал — сегодняшняя переделка захватчиками её в Ай-Петри. 

Ведь его корни в Крыму, лишь тут, 
Они из Крымской земли растут, 
Стойкие они, как крымский самшит! 


И что же мы видим теперь? 
Не раз уж подумал Омер, 
Как вдруг сказало в груди: 
Ничего не бойся в пути, 

Не жить тебе больше во мгле, 
Ты живёшь на своей земле! 


2008 г. 


КРЫМСКИЙ БЛИЦКРИГ 


Менгли Герай, тот Крымский хан, 
Девлет Герая сыном был, 

Берег он Родину и сан, 

В миру он войском своим слыл. 
Менгли Герай врагов крушил, 
Блицкригом хан входил в войну - 
Пришёл, увидел, победил - 

И равных не было ему. 

Но Крымский хан за дружбу был, 
Он руку помощи давал, 

На помощь войско своё слал, 

И, если в дружбе кто не жил, 
Того он войском ратным бил, 

И побеждал, и вновь крушил. 
Менгли Герай в страну чужую 

И оком даже не взирал, 

Любил он лишь страну родную, 
Он Крымским Ханством управлял! 
Он с благородством был в чести, 
Умело брался рать вести, 

Как ветер листья мог кружить, 
Так хан умел врагов крушить, 
Блицкригом впереди идти. 

С татарской грозною ордой ! 
Боролся он до точки той, 

Вконец сразив его ряды, 

Так называемой орды. 
Уничтожая то иго, 

Победно разгромив его, 

Он загонял врагов орды 

В глухие дебри и гряды. 

То мужества был ратный крик, 

И имя он имел — блицкриг. 
Блицкригом он их победил, 
Блицкриг молниеносным был! 


1 Имеется ввиду татаро-монгольское нашествие. 


Веками ж русские князья 
Друг-друга били всё зазря, 
Объединиться не хотели, 
Татарскую орду терпели. 
Как будто бы три века их 
Все принимали за чужих, 
Потом смешались все любя, 
И не пришла ли им пора 
Татарами назвать себя?! 
Тот татарский белый цвет 
На стяге их, как ответ, 

Как доказательство родства, 
Нерушимости естества. 


Жжжж 


Менгли Герай — Гераев свет, 
Блицкригом путь свой осветил, 
За дружбу — дружбой был ответ, 
А за предательство — крушил. 
Не предавали вновь его, 

А это хуже, чем иго. 


Все чаще разные "друзья" 
Вдруг говорили слух разя; 
"Иная вера у тебя, 

Иной язык, иная стать", 

На это хан взирал скорбя, 
Ведь другом назвавши себя, 
Он подлости не мог понять. 


Менгли Герай — Гераев свет, 
Блицкригом путь свой осветил, 
За дружбу — дружбой был ответ, 
А за предательство — крушил! 


Он открывал борьбы пути 
Для всех народов на земле, 
И, победив, врага смести, 
За то и был Менгли в чести, 
Лучом спасения во мгле. 


2008 г. 


ТОТ КРЫМСКИЙ ДУХ 


Когда захватчики пришли 

И потешались крымским родом, 
И унижали как могли, 

И тучи свисли над народом, 

В глазах у крымцев был укор, 
Обида и бессилья слёзы, 


63 


Исчез рассвет, завяли розы, 

В душе народа стал разлом. 

Тогда восстал тот крымский дух, 
Ведь Крыма светоч не потух, 

И крымцам нет пути назад, 

Борьба — единственный их клад, 
Борьба — освобожденья свет, 

За светом тем стоит ответ: 

Он выйдет из беды, он может, 

Он крымец, он борец, он тоже 
Хотел бы в доме жить своём, 

Ведь слово Крым — родимый дом! 
Как светоч он ведет в пути, 

И крымец должен победить! 
Менгли Гераева рука, 

Как плащ накроет те века, 

И крымский дух, воспрявши вновь, 
Взмыв, полетит услышав зов, 
Поднимут цвета моря флаг 

И снова будет сломлен враг, 
Пророк сказал: "Да будет так!" 
Мы крымцы, мы борцы, мы сможем, 
Хоть будет нелегко и сложно, 

Мы вновь построим колыбель, 

Ту Золотую, как купель, 

Ведь он зовётся крымским духом! 
Воспрянет вновь тот крымский род, 
Он есть, он будет, он живёт! 


2009 г. 


КРАСА 


Арктика и Антарктида! 

Не хотите ли бисквида? 
"Мы пирожных не едали, 
Мы Европы не видали 

И сестричек не встречали, 
Не видали многих далей». 
Вот они, вы поглядите, 

Им в глаза вы загляните. 
Азия — одна сестричка, 

А Америка — певичка, 
Африка — жарищи даль, 

А Австралия, как шаль. 
Если б все ваши сестрички 
Распустили бы косички, 
Получилась бы коса, 

Вот она и есть краса! 


1972 т; 

ВОСЬМИСТИШИЯ 


Все огрехи, как орехи расколю, 

Свои грёзы я, как слёзы разотру, 

Счастья дозы, будто розы, их приму, 

Тучи сносит, будто косит на ветру. 

Твои думы, как былинки мысли свет, 

Я приму, как ту улыбку, как ответ. 

Если будет, будто дунет счастья миг, 

Я приму тот миг, как радость, счастья штрих. 


Жжжж 


Буду я просить у Бога 
Поэтического слога, 
Доброты и силы много, 
Счастья дать, хотя б немного, 
Оценить как можно строго 
Всю безудержность желаний. 
Поэтических исканий 

Буду я просить у Бога. 


Жжжж 


Песни петь такая радость 
И, поверьте, это сладость, 
Когда голос в звуках тает 
Музой счастья и любви - 
Неразлучные они, 

К жизни душу окрыляет, 
Заполняет её всю, 

Вот поэтому пою. 


Жжжж 


Летят года, но не имеют крыльев, 
Идут лета. Куда идут без ног? 

Бегут часы и не имеют срывов, 

Всё так спешит, понятно всё без слов. 
Ведь нужно очень многое успеть, 
Проделать, сделать и не ошибиться, 

С пути-дороги правильной не сбиться, 
Все трудности преодолеть суметь. 


Любить не каждому дано, 
Любить не все умеют, 

Любовь, как сладкое вино, 

Но пить не все умеют. 

Как лишь в земле растет зерно, 
Так в сердце она зреет, 

Несёт с собой одно добро, 

Зло делать не умеет. 

Жжжж 


Чуда корни так гибки, 
Сказочно они крепки, 

Не плоды деяний магов, 
А природы нам на благо. 
Разве это вам не чудо 

Та весенняя гроза, 
Облаков свинцовых груда, 
На траве слеза-роса! 


Жжжж 


Я люблю дожди и солнце, 
Я люблю осенний лист 

И всегда бегу к оконцу, 
Когда слышу ветра свист. 
Птичий гомон по утру 
Обожаю слушать я, 
Обозреть чудо-зарю, 

Это просто страсть моя. 


1971 — 1975 гг. 


ЧЕТВЕРОСТИШИЯ 


Лишь ответь мне: ты поэт? 
Посвяти ж тогда сонет! 
Лишь потом я назову 
Братом тебя соловью! 


Жжжж 


Когда приходит к нам любовь 
Так просто, будто в гости, 
Она ведь к раю мостик, 

Она не знает злости. 


Жжжж 


Скажи, любовь, ты радость, 
А может горечь, ярость, 
Страданий суета? 

Вернее - маета. 


Жжжж 
Ты вставай, хватит лежать, 
Утро такое прекрасное! 


Оно ведь такое классное, 
Утро не смей обижать! 


Жжжж 

Помню детские года - 
Дни беспечные мои, 
Песни петь любила я 
И чужие, и свои. 

1973 г.+_ 


Терджимелер 


Омар Хайям 


Рубаилер 


Бир Бугъа асувлы юксек кяинатта, 
Дигери сыртынен Ер курресин тута. 
Эгер де корьсенъиз: олар арасында 
Нидже эшеклерни Аллаим отлата. 


Жжжж 


Асылда алемнинъ башлангъычы олгъанмы? 
Алланынъ бизлерге бергени тапмаджа. 
Идракли адамлар джевабыны тапкъанмы, 
Ич кимсе тапмады джевабын аслынджа. 


Жжжж 


Эки къапулы бу диярда, мекянда 

Гъамлар ве олюмлер берильген асырда. 
Дегильми онынъчюн бахытлы догъмагъан, 
Чекильген къаарьни джанындан дуймагъан. 


Жжжж 


Зырзопнен къонушсанъ, олурсынъ масхара, 
Онынъчюн Хайямдан меслеатын сора. 
Акъылдане зеэр берсе де, къабул эт, 
Ахмакънынъ элинден мельэм алма, ред эт. 


Жжжж 


Эгер де такъдирнинъ къолу меним къолум олсайды, 
Онынъ язысы ерине дигерини язсайдым. 

Бу алемден къаарьни бутюнлейин силердим, 
Къуванч да коклерге тап башы иле тиерди. 


Жжжж 


Кунешни гуллернен ортьмеге ич бильмейим, 
Такъдирлер сырыны ифаде этемейим. 

Энъ терен фикирнинъ инджисини тутсам да, 
Къоркъумдан оны мен къулланмагъа бильмейим. 

Жжжж 


Кунеш киби янар севги, лякин ич янып-сёнмез, 

Севги дженнет къушу санки, лякин о, коктен энъмез. 
Амма бульбуллер инълеви севгининъ озю дегиль, 
Севгинъден инълемей ольмек, севгидир, сен шуны биль. 


Жжжж 


Бильгилер ичюн мен бина къурдурдым, 

Чокъ сырлы шейлерни ферасетнен корьдюм. 
Тек бир шейни бильдим: бильмейим бир шейни! 
Нетиджеси бойле тюшюнджелеримнинъ. 


Жжжж 


Ишлеринъ юрюшип, юксеклерге учтунъ, 
Озюнъни эбедий инсан деп тюшюндинъ. 
Лякин биль: падишам, дегенлер чокъ эди, 
Эписи, истемей, ахретке ёнеди. 


Жжжж 


Шарап иле пиляв зенгин софрасында, 
Бойле омюр олур бильгиси хам затта. 
Тюркий козьлер исе дюльбери дюньяда, 
Кимде бойле козьлер? Эльбетте, къулларда. 


Жжжж 


Болдуртмасынлар сени такъдирнинъ лянет ёллары, 
Эфкярлатмасынлар ич енъишлери, джоюкълары. 

Не иш эттинъ, не сёйлединъ, къалмаздыр онынъ лекеси. 
Дюньяны терк эткенден сонъ, эмиетсиз бу эписи. 


Жжжж 


Папийден сорады балыкъ бираздан: 
Синъген сув кене де къайтырмы мында? 
Къавурсалар бизни, тава биледжек, 
Вакъытнинъ чалтлыгъын тава кеседжек. 


Жжжж 


Мен муштериси олдум мейханенинъ чокътан, 
Ачувмы олсун, эйилик — меним ичюн бефтан. 
Сархош тилимнен дерим мен, дюнья биле батса, 
Менчюн: «Бу арпа данеси юварландым, ёкъса». 


Догъмадан бир шейге сен мухтадж олмадынъ, 
Догъгъан сонъ, эр шейге мухтаджлыкъкъа къалдынъ, 
Эгер сен къуртулсанъ тенинъ зорбасындан. 

Зенгин эм де сербест олурсынъ бундан. 

Жжжж 


Асылынджа ичкенимиз къуванч ичюн дегиль, 
Нишаретликлерни де биз саймаймыз ёл ве шарт. 
Шунынъ ичюн шарапкъа мейиль беремиз, буны биль, 
Озь-озюмизден бир аньге къачув — бизчюн мурат. 


Жжжж 


Сен сабадан тур да, къаденъни толдур, 
Догърулыкъ дюньяда олмады, ёкътур, 
Дюньяда адалет олгъанда къанунда, 
Олмаз эдинъ сен де софрада энъ артта. 


Жжжж 


Юрегим пек уйгъун эди бильгиге ынтылышта, 
Чокъ сырларгъа наиль олдум дюньяда ве алемде. 
Етмиш эки йыллыкъ яшым эп кечти тюшюнджеде, 
Кене бир шей бильмегеним анъладым мен шу ерде. 


Жжжж 


Меним душманым манъа: фельсефеджисинъ, деди, 
Лякин бефтандыр онынъ деген акъсыз бу сёзю! 

Мен фельсефеджи олсам, бойле гъамгъа кирмездим, 
Чекишювге кельмеге ич батмаз эди козюм! 


Жжжж 


Дёрт неснесинъ: атеш, ава, топракъсынъ сен ве сув, 
Сырлы дюньянынъ эвляды ве емишисинъ сен. 
Махлюкъ эм де адамсынъ сен, мелексинъ ве ачув, 
Буларнынъ бутюни сенде сакълы бир кереден. 


Жжжж 


Къартлыкътыр терекнинъ чюрюген тамыры, 
Бу яшта къырмызы янакълар морарды. 
АятнынЪ дам, къапу, эм де дёрт дивары 

Озь джарты алынен тёпени авдарды. 


Жжжж 
Биз къокъламыз сёз динълеген Яратаннынъ къолунда! 
Мен сёз олсун, деп, асабам, сёйлемейим бу акъта. 


Юрьсете бизни йиплерде Яратаным санада 
Ве юрюшимиз сонъунда кене сандыкъкъа тыкъа. 


Жжжж 


Мен ичюн къаиде: къуванчлы ве сархош олмакъ, 
Зияде иманлы, лякин имансыз олмамакъ. 

Буюклигин сорсам такъдирден къопаджакъ къалымнынъ, 
О, деди: «Юрегинъдир манъа береджек къалымынъ». 


Жжжж 


Талдым юрюшинъден сенинъ, эй, кокнинъ къуббеси, 
Бир джевапсыз етти санъа бу инълевим де меним. 
Бир такъым джаиль ве анъсыз сенинъчюн бириси, 
Мен де окъумыш-бильгили бойлесинде дегилим. 


Жжжж 


Толдурып омюримни шевкъий куньлер мерагъынен, 
Къальбимни де толдурып истеклерим алевинен, 
Яратан ред сёзю беклей? Мына фильджан элимде, 
О, толудыр тёпесинен. Эгильт оны тёкмеден! 


Жжжж 


Бар олгъанынъ шу манасыны анъламаз кеткенлер дюньядан, 
Меним санъа таби олувым, я олмаювым сенинъчюн не? 

Сархош олсам гуналарымдан, айыныкъым багъышлавынъда, 
Чюнки меним ишанчым къавий: сынъыр ёкътур эйилигинъе. 


Жжжж 


Севгилим, омюринъ узун олсун, гъамымны анъдырмасын, 
Эвельки киби назар ташлап, санки демек истединъ: 
«Эйиликни яп да, сувгъа ташла», — сёзлерини сен дединъ, 
«Далгъалар исе инсанларгъа оны етеклеп барсын». 


Жжжж 


Рухум кезинтилернен толудан толу. 

Парамнен ич толмады бугунь де къолум. 
Яшавгъа шикяет этмем, къыйн олса биле, 
Манъа шарапле дюльберлик бакъты куле-куле. 


Жжжж 
Къабирде яткъанлар асырларда унутылгъан, 
Зеррелер олдылар, олар уфандылар чокътан. 


Эки дюньяны унутып, нелер ичип, олар 
Шу Къыямет кунюнедже анъсыз юкъладылар? 


Жжжж 


Олгъанда сенинъле баарь, сагълыкъ ве рушен севги, 
Бизге берсинлер юзюмлер шырасы — о шарапны. 

Чюнки алтын дегильсинъ ки, сенинъ киби ахмакъны 
Комьгенлеринден де сонъра ич де чыкъармазлар ки. 


Жжжж 

Аллаим, сен раим эйле юрегиме, эм элиме, 
Кене шарап чанагъына узанам, гуна эйлеме. 
Аякъларымны багъышла! Олар мени мейханеге 
Етеклеп алып кетелер кене шарап ичмеге! 


Жжжж 


Сиз манъа шарап кетиринъ! Вакъытим екъ турмагъа, 
Мен гуллернен шерефлерим кельген янъы баарьни. 
Лякин башта Ферасетке, бездириджи о къарткъа 
Юзюне шарап сеперим, о, далсын деп юкъугъа. 


Жжжж 


Мындаки ерлерде сарайлар чокъ олгъан, 
Падишалар юрту да сыранен тургъан. 

Бугуньки бу куньде къадим йыкъынтыда 

Къумру зар-зар агълай, сорап: «Къайда, къайда?» 


Жжжж 


Алла Таалягъа эр биримиз табынамыз озюндже, 

Истеймиз дженнетке кирмеге, ич истемеймиз джеэннемге. 
Яратаннынъ сырыны огренген акъылдане бир кимсе ичюн 
Джеэннем къоркъунчсыз, дженнетке де ич къуванмаз озюндже. 


Жжжж 


Идракли пек биле: олмаз алемде муджизе, 

Кок къатлары едими, секизми, давасын этмез. 
Алевли ферасет иллеки сёнеджек исе, 
Къарынджа я борюми сени ер, ич де фаркъ этмез. 


Жжжж 


Эписи бир омюр кечеджек токътавсыз, 
Бойледже о, кечсин къаарьсиз, эфкярсыз. 
Сен олсанъ къуванчлы, омюринъ къандырыр, 
Агъласанъ токътавсыз, омюринъ де дадсыз. 


Жжжж 


Унутаджакъ олдум устюме юрьгенни, 
Дигеринен истеп севдалы олмагъа. 
Лякин козьяшларым ювдылар юзюмни, 
Фурсатны бермеден дигерге бакъмагъа. 


Жжжж 
Бойле экен башымыз язысы, бу исе 
Беденлеримиз къулу олмагъа бизлерге. 


Истегени къандырып оламады, бильсенъ, 
Сонъсуз алемде догъуп яшагъан ич кимсе. 

Жжжж 


Къуван! Сонъсуз байрам кельди бизчюн кене де! 
Софра кумюш ве буллюр, шарапнен толды. 

Ай йылбырайды ве азып, эгильди кокте, 

Битмез зияфетлерден санки токъ олды. 


Жжжж 


Къаарьлер къальб якъа. Мен оларнынъ къулум, 
Онынъчюн, бельки де, сархошлыкъкъа уйдум. 
Бичаре юрекни козьяшларым якъа, 
Шунынъчюн къарарып, бенъзеди кебапкъа. 


Жжжж 


Бу дюнья корюнтю олгъаны пек белли, 
Юрекчюн олурмы къадесиз теселли? 
Къани ол бугуннен, онен курешильмез, 
Такъдирге бу алда къапар ич берильмез 


Жжжж 


Меним ичюн толу къаде — юрегиме мельэм, 
Къавалларнынъ назик сесин эшитир эдим мен. 
Амма да черепчи бир кунь теним зерресинден 
Бардагъын япса эгер, толсун о, шарапнен. 


Жжжж 


Ань артындан ань кечер, омюр де битер, 
Шенъ ве шерамет дёнсюн, кечсин бу аньлер. 
Мыкъайт ол сен, бу омюр иджат озегидир, 
Оны насыл кечирсенъ, кечмек адетидир. 


Жжжж 


Акъылнен омюр кечирювге бильгинъ чокъ олмалы, 
Эки муим къаидени пек акъылда тутмалы: 
Тапкъанынъны ашамакътан, ачлыкъ чексенъ, ляйыкъ, 
Сайламадан яшамакътан, озюнъ къалсанъ, ляйыкъ. 


Жжжж 
Сен такъдирге уймакъчюн сесинъни чокъ чыкъарма, 
Инсанларгъа уймакъчюн, йымшакълыкъны быракъма. 


Дефаларджа тырыштым, къурназлыкъкъа ёл бердим, 
Бойле теджрибенен де такъдирге етишмедим. 


Жжжж 


Джеэннем ве дженнет коктедир, — бириси манъа дей, 
Къальбиме козь ташлап, сёзюни терк этим индемей. 


Джеэннем ве дженнет дегильдир ярынлар, 
Джеэннем ве дженнет — джандаки ярымлар. 


Жжжж 


Къурани Керимни бизде саяр алем-уммет, 
Христианлар ичре исе олмаз онъа урьмет. 
Чанакъ орьнегинде корем: бар язылы ает, 
Окъув эм эзберлев оны бизчюн буюк сунет. 


Жжжж 


Умютнинъ зерреси бир вакъыт джыйылмаз, 
Ольген сонъ, озюнънен багъча, эв алынмаз. 
Онынъчюн барлыгъынъ достунъдан аджыма, 
Бойлесинде шейинъ душманларгъа къалмаз. 


Жжжж 


Бахытлы ола билесинъ, иче де билесинъ сен, 
Лякин иште пек тырышчан олмакъ керексинъ сен. 
Акъылдане ол, къалгъаны ич бир шей дегиль, 

Сен омюрни булар ичюн ич япма делиль. 


Жжжж 


Алемнинъ сырларын мен яздым дефтерге, 
Озюмни сакъладым гизлейип язымны. 
Кимсеге деемем къальбимнинъ сырларын, 
Чюнки чокъ джаиллер менсюплер сюрюге. 


Жжжж 


Алтын ве кербар, эм зюмрюттен де гъайры 
Дигер зенгинликке олурмы даири. 
Урбаларынъ ташла, сен бурюн джартыгъа, 
Шу урбанъ ичинде сен бенъзе къыралгъа! 


Жжжж 


Дюнья тыршавларындан енгиллик ич ёкъ, 
Къуванчсыз о куньлерим адден-тыш пек чокъ. 
Мен инсанлар такъдиринден чокъ дерслер алдым, 
Лякин омюрде видждансыз ич оламадым. 


Жжжж 
Къааримнинъ о къанлы ирмагъы юзлернен къуллелерни силерди, 
Бинълернен ханелик ерни исе козьяшларым ташкъыны силерди. 


Козькъапакълардаки кирпиклерим, санки ягъмур ичюн улукълар, 
Кирпиклеримни де япсам эгер, — керекир ташкъындан къачмакълар. 


Жжжж 

Шарап ичмекни унуттым, факъырлыкътан дегиль, 


Сархошсынъ сен, дегенлерден къоркъкъанымдан дегиль. 


Ичер эдим къуванч ичюн. Дигеридир шимди: 
Юрегимдесинъ сен меним ве мен ичмем энди. 


Жжжж 


Эки фильджан шарап булсам, кетирсем, 
Пите, кебап эм къой эти пиширсем, 
Севгилим иле бир четке чекильсем, 
Султан емегине бенъзер, эгер бильсенъ. 


Жжжж 


Бу алем — мувакъкъат, азыр ол олюмге, 
Шейлернинъ къурбаны олма сен бу ерде. 
Бу ерде тек бир рух пек якъын гонъюльге, 
Дюнья маиети там аджиз шейлерге. 


Жжжж 


Ер асттан башлап, сейярелергедже 

Мен таптым джевап сырларгъа еткендже. 
Тыршавлар къырдым, тююмлерни чездим, 
Олюм тююмин ич де чеземедим. 


Жжжж 


Макътавгъа ёл берме, сени дуймадан юкълатыр, 
Башынънынъ устюнде къылычын котерир такъдир! 
Беллилик пек татлы, лякин зеэр де азыр 
Такъдирнинъ къолунда. Бакъ, олма балгъа назир! 


Жжжж 


Джинаетинъизнинъ сонъу корюнмезлер, 
Эйилик беклеменъ Къыямет кунюнде. 
Эйилик япкъанлар багъышланса эгер, 
Джинает япкъанны Яратан екъ этер. 


Жжжж 


Бахшышкъа акъкъы олгъан олмаз онынъ саиби, 
Бойле ишчюн бир шейни аджымаз меним къальбим. 
Джеэннем азабы бармы, бундан ич шубеленмем, 
Олмайджакънен ян-янаша яшав — шудур джеэннем! 


Жжжж 


Мюсюр киби къабарып юргенлерни чокъ билем, 
Давул киби бош олып, лаф аткъанларны билем! 
Адынъ янъраса эгер, сюйрекленмеге азыр, 
Огюнъде бойлелери адынъ ичюн пек назир. 

Жжжж 


Дюньяда акъикъат филис ич атмагъан, 
Адалет алемде шорбаджы олмагъан. 
Беллеме, сен бунынъ чаресин булурсынъ, 
Эй, адам, оларнынъ пытагъы пычылгъан! 


Шу Чельмекчи къафаларны чанакъларгъа ошаткъан, 
Черепликте чеберлигин усталыгъынен япкъан. 
Дюньянынљъ кенъ софрасыны чанакънен къапакълагъан, 
Ве тюбюнде бар алемнинъ кедерини топлагъан. 


Жжжж 


Эбедийликнинъ сырлары пек сакълыдыр бизлерден, 
Онынъ ичюн инсанлар да хаберсиз эр биринден. 

Амма сырларны ачмагъа истеклери буюктир, 

Лякин сырлар ачылгъандже, бизлерден тек тоз къалыр. 


Жжжж 


Чомгъанынъда бутюнлей шербет севги ичине, 
Ачувынъ ич чыкъмасын дюльбернинъ джильвесине. 
Озюнъни ашагъы ал онъа ялварувынъда, 

Такъдирге тешеккюр эт бойле севильгенинъе. 


Жжжж 


Бир де-бир сырны бильсенъ, сакъламагъа да биль, 
Сен алидженаплыкъны беклеме бу куньде. 

Санъа эйилик иле бакъмазлар, яхшы биль, 

Эгер арсызлыгъынъны корьсеткенинъде. 


Жжжж 


Юречигимни къангъа булгъалагъан шу бирин 

Эр бир кунюни сакълап, сен алгъышла, я, Раббим! 
Бу гузельнинъ сёзлери тез илинди къулакъкъа: 
«Эйилигин корьсеткен севильмек ичюн догъа». 


Жжжж 


Омюр тыршавларындан къуртулыш ич ёкъ, 
Аятыма да меним ич шадлыгъым ёкъ. 
Эдинип алсам эгер бильгим такъдирден, 
Амма кене ахмакълар сырасындам мен. 


Жжжж 


Бугуньде кене де бир пите къысметим, 
Сув бердилер — сувукъ, ушюттилер бетим. 
Бердиклери ичюн истейлер бель эгсем, 
Эгилювден белим букюлир, беллесем. 


Жжжж 


Вефатымдан да сонъра къабирим дюрбесине 
Тула, деп ишлетирлер ольгенлер топрагъыны. 
Сонъра янъыбашындан даа бир дигерине 
Тулачюн ишлетирлер менимкин бирисине. 


Жжжж 


Бакъсам, бирев арсыз юрип, эп къычырыр: «Бу меним!» 
Алтын акъчагъа къопайып, эп чынълатыр: «Бу меним!» 
Лякин ишни ёлгъа къойып, зенгинликке баткъанда, 
Сакълы Олюм бирден чыкъып, сёйлер онъа: «Бу меним!» 


Жжжж 


Кечкен куннинъ ич де къаарини этме, 
Келеджек о кунни сен ич де тюшюнме. 
Кокни айдынлаткъан бахытлы бу куньде 
Омюринъ бош кечмез яшасанъ бугуньде. 


Жжжж 


Эм куньдюз, эм гедже озюнънинъ ишинъде 
Булунсанъ эп къайгъы, къаарьлер ичинде, 
Биль ки сен: бизлерсиз ишлерни чездилер, 
Икметлидир буны биринджи бильгенлер. 


Жжжж 


Дюльбернинъ севгисини къазанмасы ичюн 
Не къадар козьяшлар козьлеримиз теке. 
Бакъынъыз: таракъ да болюне юз тишке 
Аджайип сачларгъа токъунмасы ичюн. 


Жжжж 


Мен дюльберим: боюм бар эбен киби далфидан, 
Сакъалым, санки йипек, янакъларым аллангъан. 
Амма не ичюн, бильмем, Яратан пек тырышкъан, 
Дегильми бу корюниш омюрден къыскъа ялан? 


Жжжж 
Юректен севсенъ де гузельден гузельни, 
Вакъыти кельгенде козьяшсыз сагълыкълаш. 


Кечер бу да, чюнки вакъытни токътатмаз 
Бир тюрлю дюльберлик, не де аджджы козьяш. 


Жжжж 


Мыкъайт ол, гузельге ич севда олма, достум, 
Дюльберликнинъ озю чекиштирюв менбасы. 

Юрегинъ къырылыр ве бошаныр шенъ гонълюнъ, 
Гузельге урунмакъ севгенлернинъ белясы. 


Жжжж 


Эгер де топлансанъыз софра башы, достларым, 
Акъыл, идрак, ферасет сырдашларынъыз олсун. 
Къувурчыкъ сач къадеджи тёккенинде шарабын, 
Хайямгъа багъышлангъан шиир сатыргъа толсун. 


Жжжж 


Асырий алкъаны биревлернинъ эллери узе билирми? 
Онынъ башы ве сонъуны булгъан бир вакъытте тапылырмы? 
Насыл ве нереден, эм не ичюн келюв-кетювимиз бизим? 
Инсанларгъа асылынджа даа кимсе ачамады шуны. 


Жжжж 


Ким бу дюльбер леблерге бойле кулюмсирев берди, 
Ким къаарьленгенлерге юрек агърысыны берди? 
Барсын, бермесин бахыт, етерликтир раатланув, 
Чюнки берди чокъларгъа о, эбедий азапланув. 


Жжжж 


Не оладжакъ даа: ачувмы, эйиликми — яры-ярыгъа, 
Дее язылгъандыр эбедий къалемнен кунь эвельси. 
Бунда бизден бир адым биле бутюнлейин соралмагъан, 
Бойле экен, къаарь-къасевет этюв де эмиетсиз. 


Жжжж 


Юрек ичюн аяттан къыдырма къандырув, 
Нереде Джам ве Кей-Кубад? Къара ерде чокътан. 
Бутюн кяинатта эм Ерде иш беджерюв — 

Алдав тюшюдир, корюнтю ве эм де къыскъа ань. 


Жжжж 


Икметлининъ о сырлары бакъышы ве юрегинде, 

Санки Симург къушу, узакъ Къаф дагъында киби сакълы. 
Савуткъа тюшкен тамладан инджининъ догъгъаны сыры 
Чокъкъатлы денъиз сувунынъ энъ теренден теренинде. 


Жжжж 
Аллам сени ойле гузель яратты ки, бир данем, 
Ай биле сенинъ огюнъде пек утана озюнден. 


Байрамгъа дигерлери ильванларыны такъсын, 
Сен байрамны озюнъле яраштыра билирсинъ. 


Жжжж 


Узакъта ве якъында булунгъан чокъ девлетлер 
Уруштан сонъ кечселер сенинъ элинъе эгер, 

Улу падиша, кене олюмден къуртуламазсынъ, 
Къазангъанынъ кене бирдир — тек эки метрлик ер. 


Жжжж 


Сафдиллик, хынзырлыкъ, джесюрлик, къоркъу да, 
Шулар тенимизге къоюлгъан догъгъанда. 
Ольгендже олмамыз не яман, не гузель, 

Аллам яраткъаны кибидирмиз бизлер! 


Жжжж 


Юречигим, дюньядан керегини ал сен, 
Къуванчлы дакъкъаларны унутмадан сакъла. 
Сен ешиль яйлагъа чыкъ данеси киби энъ, 
Сабасы ачылгъандже шадлы кечсин гедженъ. 


Жжжж 


Эр шейнинъ бар бир сонъу, бунъа сен элем этме, 
Бу омюр юреклермиз шадлыгъычюн мальземе. 
Биртюслюк олса эди табиат алеминде, 
Догъмакъ керекмез эди сенинъчюн де бу ерде. 


Жжжж 


Эшекни анъдыргъан алимлер арасында 
Оларгъа бенъземек керектир асылында. 
Бенъземегенлерни исе бу делидонлар 
Шу аньде негизни йыкъувда къабаатлар. 


Жжжж 


Яшайышны акъылсыз, бошуна кечирдик, 
Гуя къум агъызымда шарапнынъ лезети. 
Кечильген о кечмишке янам-языкъсынам, 
Аллаимнинъ огюнде сынъырсыз утанам. 


Жжжж 


Биз сербестликте бир ань яшаймыз алемде, 
Ачув этме, эгер такъдир къойса бизге тузакъ. 
Чюнки тенлеримизнинъ негизи бу ерде 

Учкъун, эм тамла, тен тозу ве эм де ель мытлакъ. 


Жжжж 
Эй, икметли! Эгер санъа бу я да о, киби ахмакъ 
Тазе саарь вакъытине энди акъшам тюшти, десе, 


Ахмакъ корюн бойлесине, — акъылсербест онъа душман, 
Сен онынъ иле, бакъ, дава ич этме ахмакъкъа бенъзеп. 

Жжжж 


Бу дюнья Хайямны озь гузеллигинен алды, 

Мис къокъулары ве ренкинен сархошландырды. 
Сёзсюз, бу чокъракъ да бир куню сувсузланыр, 
Оны мыкъайтлыкънен сакъласанъ да, бошаныр! 


Жжжж 


Козьге корюнмез бир къаде бар кок теренинде, 
Толу олып азыр тута эр биримиз ичюн. 

Бойле экен, сенинъ сонъки саатинъ кельгенде, 
Агъызынъны чомдурып ич итиразсыз, достум. 


Жжжж 


Дюльберликнинъ укюмине мен зияде разым, 
Онъа, сёзсюз, боюн эге юрегимнинъ сазы, 
Ондан дуюла бахытнынъ сонъсуз язы, 

Сенинъ де бунъа, бакъ, джанынъ агъырмасын. 


Жжжж 


Нуруны узатса сабанынъ кунеши, 
Къаделерге толсун шарапнынъ нешэси. 
Инсанлар шарапкъа: «О зеэрдир», дейлер, 
Амма оны ичкен акъикъатны сёйлер. 


Жжжж 


Такъдирим артымдан тюкюрчюклерин ёллай, 
Яптыгъым ишлерни ярамайлыкъкъа ёрай. 

Озь ёлуна азыр джаным сёйлерек, дей: «Мен кетем, 
Не япайым пусюрликке толып-ташкъан бу эвде?» 


Жжжж 


Кок къуббеси бир кунь манъа: «Эй, адам, — деди, 
— Мени меджбур эте такъдир бойле чапувгъа. 
Эгер къолумда олсайды эмир къувети, 
Юрюшимни мумкюн олур эди токътатмагъа». 


Жжжж 
Зенгинликке, сёзсюз, акъыл авушылмаз, 
Факъыр ичюн исе курре де бастырыкъ, 


Бичаре мелевше бунъа ич де къуванмаз, 
Гульнинъсе чантасы алтыннен рыкъма-рыкъ. 


Жжжж 


Къана, ким экен о, гунасыз бу ерде, 
Эйиликлернен сенми, бакъ, шанлымы олдунъ? 


Яманлыгъыма кемлигинъ джевабынъ олды, 
Сёйлечи энди: менден ненен фаркъландынъ? 


Жжжж 


Ляле ачкъан тарла гедже сюслюгинде, 
Мелевшелер чыкънен орьтюнген вакъытте, — 
Этегин тийдирмегенни гедженинъ серсине 
Чечеклернинъ бойлелерин зияде бегенем. 


Жжжж 


Сен ич, лякин ичювинъден делирме, 
Сархошлансанъ, вахшийликке ич дёнме, 
Сен ич, лякин ынджытувгъа ёл берме, 
Чылдырувдан къоркъ, тёбен ич де энъме. 


Жжжж 


Мен яландан къуртулмагъа истейим, 
Онен яшав — зарарлыдыр юрекке. 
Олюмиме о, къувансын, тилейим, 
Озю ондан къорчаланмагъа бильген. 


Жжжж 


Хиянет фелекнинъ афатындан къоркъ, 
Душманнен иш корьме, достларынъ да екъ. 
Ярынгъа ишанма, бугуннен яша, 

Олмадым, бир аньге озюнъе оша. 


Жжжж 


Манъа сархош, деселер, — акъикъатен, ойле! 
Гунахкяр ве фесатчы, — акъикъатен, ойле! 
Мен бу мен. Сёйленъиз истегенинъизни, 
Мен Хайям оларакъ къалдырдым изимни. 


Жжжж 


Бир шей дегиль тенинъ, Хайям? Геджелевчюн чадыр, 
Ичинде рух, шахкъа бенъзеп, тек бир аньге токътар, 
Ярынки куньчюн саарьде о, ёлуна къадир, 

Олюмнинъ ачувлы къулу оны кямиль джыяр. 


Жжжж 
Эгер мен айыныкъ олсам, дардюнья сандыракъ, 
Эгер де мен сархош олсам, олам санки бир ахмакъ. 


Айыныкъ ве сархошлыкънынъ арасы менимчюн 
Сынъырсыз пек чокъ къадирли ве къыйметли мытлакъ. 


Жжжж 


Эгер куньде емек ичюн бир питенъ олса, 

Озюнъ ичюн бир гугюм сув кетирип олсанъ, 
Олмайджакъкъа хатир сайып, намусны джойып, 
Керекми ич аякъасты озюнъни къойып. 


Жжжж 


Аллаим, асылында мен тюнъюльдим факъырлыкътан, 
Умют ве истеклернинъ олмагъаны да бездириджи. 
Янъы аят бер манъа эр шейни беджерген олсанъ, 
Бельки де, бугунькинден шу бергенинъ олур эйидже. 


Жжжж 


Эгер къулу олсанъ айваний дуйгъунынъ - 
Къартлыкъта ташлангъан эв киби бошанырсынъ. 
Озюнъе сен бир бакъ ве гузельдже тюшюн, 
Кимсинъ сен, къайдасынъ ве къаерде сонъунъ? 


Жжжж 


Учь юз йыл омюр берильсе биле — 
Кене сонъуна келир бу аят. 

Исте, халиф ол я да фукъаре, 

Энъ сонъунда — эр кеске бир фият. 


Жжжж 


Билесинъми, нечюн сабанынъ сааринде 

Хораз озь йырыны токътамай текрарлай? 

Бизчюн — корьсюнлер, дей кунь ярыкъ кузьгюсинде 
Даа бир гедже кечти озюни дуйдурмай. 


Жжжж 


Адынъ зиль кетсе, бу ачув догъура, 

Бир ерге бармасанъ, шубелер догъура. 

Энъ эйиси сенчюн сакиндже яшасанъ, 
Кимсенен иш корьмей, бир озюнъ отурсанъ. 


Жжжж 


Ачув ве къурназлыкъ сакъланыр эр ерде, 
Дост ич де тапылмаз бу ернинъ юзюнде. 
Эр бири озюни дост киби косьтерир, 
Сонъунда — хас душман олгъаны билинир. 


Жжжж 


Сени не мис, не де мальземе къуртармаз, 
Дюльбер де, чиркин де олюмден къуртулмаз. 
Кунюмиз кельгенде, къоярлар къабирге, 
Олюм эпимизни тыкъар къара ерге. 

Жжжж 


О, бизмиз — кедернинъ де, бахытнынъ да негизи, 
Бизмиз — адалетсизлик, акъикъатлыкъ чешмеси. 
Бойдан юксек, эм накъыс, къара ве темиз юрекли, 
Бизмиз — Джамшид чанагъы эм бешаретлилер бетли. 


Жжжж 


Санъа севгимде менден ич де олмаз бир опьке, 
Давасыны да этмем бильмегеннен севмеге. 
Чюнки севги шараптыр, — эрлер ичюн илядж, 
Мердлиги олмагъангъа о, ич олмаз къуванч. 


Жжжж 


Мен талебем дюньяларнынъ бирисинде бугуньде, 
Эмегим агъырджа: оджам пек талапчан зияде. 
Чаллангъанымдже юрьсем де янында шегиртликте, 
Усталарнынъ сырасына кечемедим кене де. 


Анна Ахматова 


Жжжж 


Рузгяр эм де аязлардан сонъ меним ичюн 
Къызынмасы пек де яхшы соба артында, 
Юрегимчюн мыкъайтлыкъны мен пек тез джойдум, 
О, хырсызланды озюме ич дуюлмадан. 


Йылбаш байрамы да бу йыл пек дюрюст кечти, 
Наратымыз узеринде янды чыракълар, 
Юречигимнинъ чалтлыгъы эшитильмеди, 
Дерсинъ, токътады бутюнлей, тынды урувлар. 


Хырсызны бельгилемеси менимчюн къолай, 
Мен оны шу дакъкъасында козьден таныдым, 
Лякин юрегим эфкярнен шуны да анълай: 
Къазанчын къайтараджагъын ачыкътан дуйдум. 


1914. 


Жжжж 


Баарьден алдын ола ойле куньлер — 
Терен къарны япынып, юкълай чайыр, 
Япракъсыз тура чыплакъ тик тереклер, 
Талып, санки ельчик де йырлай бир йыр. 
Тенинъ енгиллигини ич дуймайсынъ, 

Ве эвинъ де, дерсинъ ки, бам-башкъа ер, 
Бездириджи тюркюни эп йырлайсынь, 
Гуя ки, о, якъында догъгъан эсер. 

1915: 


Жжжж 


Шаир затен адам дегиль, о, тек бир рухтур, 
Олсун биле о, Гомерге бенъзеген сокъур, 

Я Бетховен киби олсун дыммадан сагъыр, — 
Эр шейни корьген, эшиткен устадыр шаир. 
(« +Сожженная тетрадь+ » циклындан). 


Жжжж 


Дикъкъат этип бакътым дост-эшиме, 
Козюмде нурланды буюк умют, 
Мураджаат этсем озьлерине, 
Суалиме джевап кельди — сюкют. 
(Октябрь 8, 1943, Ташкент) 


Жжжж 


Пек адий бу: беллидир 
Ве эр кеске айдындыр, 
Сен мени ич севмейсинъ, 
Эм севмезсинъ, беяндыр. 


Бойледе, бильмем нечюн, 
Керек санъа ынтылмакъ 
Ве акъшамлары сенчюн 
Керек дува окъумакъ? 


Эйи достумны ташлап, 
Къувурчыкъ сач баламны, 
Ят пайтахтны доланмакъ, 
Ёлда тиленджи олмакъ, 


Къапу-къапудан юрьмек, 
Ташлап азиз ветанны? 
Гизлемем къуванчымны - 
Арзым бир — сени корьмек! 


1917. 


Муза 


Геджелери оны мен беклегенде, 

Шурет эм де яшлыкъ ве сербестлик де 
Бир шей дегильдир бу мусафирим огюнде, 
Манъа кельгенде о, дюдюгинен элинде. 


Сорадым ондан мен: «Сенми эдинъ Дантеге 
Джеэннем акъкъында саифелер сёйлеген?» 

О, дикъкъатнен бакъып, назарын берди, 
Орьтюнинъ артындан: "Мендирим", деди. 


1924. 


Жжжж 


Эр адымы худжур, сырлы, 

Солу, сагъы учурумлы, 
Шуретлиги де аякътюбю 
Къалгъан, солгъан япракъ киби, 
О Лирикадан менимчюн 
Къуртулыш екъ, бесебелли. 


1944. 


Юкъу ичинде 


О къара хайырсыз айырылыкъны 

Бизлер чекмектемиз бераберликте. 

Не агълайсынъ сен? Бер манъа къолунъны, 
Эм сёз бер кельмеге меним тюшюме. 
Корюшюв энди олмаз бизчюн дюньяда, 
Экимиз де эки ялымыз дерьяда, 

Сен манъа селям ёлла, ич олмагъанда, 
Иылдызлар ярдымынен яры геджеде. 


1946. 


(« +Сожженная тетрадь+ » циклындан). 


Шаир 


Бу да, бакъынъыз, санки де иш олгъан — 
Эфкярсыз, къаарьсиз яшайыш толгъан: 
Динълеп алып табиатнынъ авасындан 
Шакъанен сёйлемек омюр сефасындан. 


О бирисининъ де уйдургъанына 

Сен де сатырларынъны келиштирсенъ, 
Емин этерек шу болдургъанынъа, 
Юрегинъ урувына илиштирсенъ. 


Асылында орманны яхшы динълесенъ, 
Чам тереклернинъ динълесенъ сесини, 
Давранып буларны кягъыткъа да чексенъ, 
Ачарсынъ думаннынъ пердесини. 


Эм солунъа бакъсанъ, эм де сагъынъа, 
Ич де окюнмей серсерий алынъа, 
Омюр-шакъаджыдан пек чокъ алына, 
Лякин чокъусы — гедже тынышындан. 

(« +ҒТайны ремесла+ » дефтеринден). 


Жжжж 


Унутырлар? — не де тааджипли фикир! 
Мени унуттылар юзлернен кере, 

Юзлер кере мени юткъандыр къабир, 
Бельки, мен бугунь де андам, не чаре, 

Муза исе сагъыр, кер олды эм де, 

Богъдай киби сакълы о, ер ичинде, 

Сонъдан Феникс киби догъмакъчюн кульден, 
Котерильмек ичюн мавы эфирде. 


1957. 


(« +Стихотворения 1957—1965 годов+ » дефтеринден). 


Китапта хатыра язысы 


Бергенинъ — сенинъки. 
Шота Руставели. 


Насылдыр йыкъынтылар арасындан сейленем, 

Сесим седа къычырам харабелер тюбюнден! 
Дюньянынъ малларындан багъышларым бутюнин, 
Манъа бу да аздыр ки, чокъусындан бир дирем. 

Сувукъ къышкъа айландым, бакъ сен, мен онъа дёндюм, 
Эбедийлик къапусын къавийдже этип орьттюм. 


Амма меним сесимни кене, кене танырлар, 
Эписи бир онъа эм кене де инанырлар. 


1959. 


Иджатчылыкъ 


Менимчюн Ода язув кереги ёкъ, 
Элегияларны да мен язмадым ич, 
Шиирлерде олмалы теэссюфлик чокъ, 
Адам омюринде киби дегиль ич. 


Эгер бильсейдинъиз насыл чёплюклерден 
Тизиле шиир ич сыкъылмадан, 

О, исарлар тюбю оськен чечеклерден, 
Гуя да от, эм де кампалардан. 


Онда ачувлы сес ве къатран къокъусы, 
Дивардан япышкъан сырлы серс тамгъасы... 
Ана, энди янъгъырай шиирнинъ сеси, 
Меним къуванчым оларакъ, эм де сизинъ. 

1936—1960. 


(« +ҒТайны ремесла+ » дефтеринден). 


Догъмуш топракъ 


Козьяш тёкюв, гъурурлыкъ, саделикте дюньяда 
Бизге бенъзегени ёкъ ич кимсе асылында. 
1922. 


Оны козь дувасы этип ташымаймыз биз, 
Оны, дее джан куйдюрген шиир язмаймыз, 
О, тюшлеримизге ич де кельмей кунь-куньден, 
Ич корюнмей козюмизге инджи киби де. 
Къальбимизде оны ич де мал деп саймаймыз, 
Сатын алув, сатувгъа да ич чыкъармаймыз, 
Омюримизде оламыз факъыр ве хаста, 

Кене ич де тюшюнмеймиз онынъ акъкъында. 
Эльбет, о, биз ичюн аякъкъапта лай, 

Тишлер арасында санки гъычырдай. 

Савура, таптыймыз, тепемиз эм де, 

Бир шейге келишмез ахрет тозу деп. 

Лякин эджель кельсе, онъа денемиз, 
Шунынъчюн биз онъа — бизим о, деймиз. 


1961. 
Эркин Вахидозьбек шаири 


Инсанлыкъ тарихы 
(Шаркъ эфсанеси) 


1. Узакъ-кечмиш йылларда, 
Къабилистан сарайда 

Бир падиша яшагъан, 
Халкънынъ акъкъын ашагъан. 
Сефаны яхшы бильген: 
Бутюн омюрини о, 
Акъыл-идракини о 

Кейф ичинде кечирген. 
Иыллар кечкен, яш еткен, 
«Кечиджи» дюньянен ич 
Иши олмагъан онынъ, 

Оюн, кулькю, шарап ич, 

Не олур бунынъ сонъу? 
Бир куню сарайына, 

Озь тахыты алдына 
Везирлерни чагъыргъан, 
Устьлерине багъыргъан: 
«Яшайджагъым яшадым, 

Ашайджагъым аптадым, 
Дюньягъа зенгин келип, 
Дюнья недир бильмедим. 
Адам олып яшадым, 

Адам недир, бильмедим. 
Адам демек, не демек, 
Киймек ичюнми кольмек? 
Къыркъ йыл сюрди укюмим, 
Бакъынъ шимди мен кимим? 
Къалгъан куньлерим исе — 
Юрегим буны сезе — 
Алимлер, сизге дейим, 
Сезюмни динълетейим: 
Бильгинъизни аджымай, 
Яман недир, айырып, 

Яхшы недир, айырып, 
Халкълар тарихыны сиз 
Китапларгъа язынъыз, 

Бу тарихны сонърадан 
Манъа бахшыш япынъыз. 


2. Бир чокъ алим киришкен, 
Иште джиддий кенъешкен, 
Нетиджеге иришкен: 

Эр ер толгъан китапкъа, 
Сыгъмагъан олар рафкъа. 
Илимнинъ керванлары 
Къыркъ девеге юкленген, 
Падиша узерине 
Айдаштырып келинген. 
Алимлер бойле деген: 
«Инсанлар тарихынынъ 
Энъ къыскъа беяны бу, 
Къулларынънынъ къаны бу». 
Падиша къыркъ девени 
Корип шашкъан: «Бу мени 
Кульдюрмезми, аджеба?» 
Сонъра деген падиша: 
«Адамнынъ ишими бу, 
Акъылгъа ятамы шу, 
Оларны ким окъуйджакъ? 
Буны бакъып корюнъиз, 
Девелерге юкленъиз, 
Такъдири не оладжакъ?!» 


З. Алимлер кене ишке, 
Киришкенлер кенъешке: 
Къыркъ кере ишни башлап, 
Къыркъ кере оны ташлап, 
Къыркъ кереси къыскъартып, 
Энъ сонъунда шай этип, 

Бир девеге юк этип, 


Падишагъа кельгенлер, 
Башларыны эггенлер. 
Падиша бойле деген, 
Сёзюни пек кестирген: 
«Девечюн бир шей дегиль, 
Менчюн олмаз ич енгиль. 
Аз къалгъандыр омюрим, 
Окъуп олмам, олюрим. 
Кене къыскъартмакъ керек, 
Бир китап керек этмек». 


4. Кене бир чокъ алимлер 
Иш биткен сонъ, кельгенлер 
Падиша узерине, 

Энди яткъан ерине. 
Меджалсыздыр падиша, 
Лаф этмеге тырыша. 

О, аят китабыны 

Корип, деди сабырнен: 
«Энди бойле алымда 
Окъуп олмам китап да». 
Такъдир бойле экен деп, 
Энди ольмек керек деп, 
Падиша пек ялварды: 
«Бир къач сезнен, айдынъыз, 
Халкъ тарихын айтынъыз, 
Мен де буны билейим, 
Раат-раат олейим». 
Деръал буюк бир алим, 
Астында буюк килим, 
Деди турып аякъкъа: 
«Халкълар келе аяткъа, 
Гъам-къасевет чекелер, 
Азмы-чокъ омюр кече, 
Инсаниет тарихын 

Олар япып олелер». 


1983 с. 


Челик 


Олгъандыр о, энъ эвеля балта, 

Эм де чёкюч, кельпеден... сонъ силя, 
Онъа мухтадж йыллар сайын арта, 
Бомба олды о, кетирди беля. 

Лякин бутюн алем ичюн факъат 
Къалем оларакъ дей о, акъикъат. 


1983 с. 


Танъ левхасы 

Нурун узатып, кунеш-ресимджи 
Гизленип уфукъ артындан бакъты, 
Думанны черти алтын шавлеси: 
Кельдими экен онынъ вакъыти? 
Сыйпап вадийни севип донатты 
Ешиль, сары, эм де мавы ренкке, 
О, энъ сонъунда тасвирге бакъты: 
Шудур саарьнинъ гузель вакъыти. 


1983 с. 


Къуббан голюне 


Бир сес: — Сачыны узатып, 
Кунеш мамюр сёнеятыр, 
Кечкедже кокте доланып, 
Ерде нени о, къыдырыр? 

Акс седа: — Умют этмеден, 

о, кузьгюсини екъ эткен, 

О, бельки, сени къыдыра, 
Дегильмисинъ шу кузьгю сен? 


1983 с. 


Несир эсерлер 
Эльзаранынъ икяелери 


Язнынъ энъ кунешли куньлерининъ биринде, эр ер кунеш шавлесинде 
ювунгъанда, он алты яшлы Эльзара тюшюнджеге далгъан алда одасынынъ 
пенджересинден азбарларыны козетип тура. Андаки тертип-низам 
къызны къувандырды. Мейва тереклери эвге якъынджа сыранен 
отуртылгъанлар, къалгъан ери бостанджылыкъкъа къалдырылгъан. Анда 
бибер, помидор, патильджан, хавуч, сырыкъ ве джаяв бакъла, таракъот, 
магъданос, къозукъулакъ, хыяр, согъан ве сарымсакъ, къартопкъа 
баргъандже гурьдели оськенлер, ешилленип туралар. Эльзаранынъ 
козьлери азбарларынынъ артындаки аланлыкъкъа тюшти. «Бу кунешли 
аваларда кяде бир ягъмурлар ягъмаса, бу аланлыкъ ойле чокъ дюльбер 
ешилленмез ве сыджакътан къывырылыр, сары тюске кирер эди», деп 
тюшюнди. Бирден азбарларына киреяткъан достларыны корьди. 

Халкъымыз бир ерде топлу яшамагъа пек севе, чюнки бири-биринен 
дост-муаббетликнен къонушмагъа билелер. 

Къызларны корьген сонъ, Эльзара тюшюнджелеринден уянып, 
къуванып одасындан чапып чыкъты ве оларны самимий къаршылады. 

Эльзара киби бир яшта эвлятлар Къырымда 1991 сенеде догъгъан 
несильге кире. Бойлелери энди чокълар. Олар бутюн Къырымда, онынъ эр 
бир кошесинде де чокълар. Бу ерде догъгъанлар озь шеэрлери 
Багъчасарайны пек севелер, мында дюньягъа кельгенлеринден ифтихар 
этелер. 

Эльзараларнынъ къорантасы буюк аиле олып, анасы, бабасы, татасы 
Шефикъа ве агъасы — эписи берабер яшайлар. Лякин оларнынъ 

къорантасы бундан эвель даа да буюк эди. Къартбитасы, эки битасы ве 
эки де къартбабасы раметли олдылар. 

Диляра, Сусана, Селиме ве Сакине Эльзарагъа сарылдылар. Эр кес 
бири-биринден ал-хатир сорашты ве сонъра эвге кирдилер. 

Эльзара аджайип къыз. Кулерюзьлю, тебессюм эткенде, янакълары 
оюла, кичкене ве догъру буруны юзюне яраша. Сачлары гурь ве узунлар. 
Эгер де о, сачларыны яйдырса, олар пек дюльбер далгъаланалар. Бундан 
гъайры, гурь сеси бар. Иырлагъанда, дерсинъ, бутюн этраф къулакъкъа 
чевириле, оны дикъкъатнен динълей. Бугунь де достлары онынъ кене 
йырламасыны риджа эттилер. Эльзара чокъ ялвартмады. Асылында ойле 
табиаты ёкъ. Биревни ялвартмагъа ич де севмей. Хусусан, достлары ичюн 
джаны къурбан. Оларнынъ истегини ерине кетирмекни озюне бордж сая. 
Иырламакъны озю севген тюркюден башлады. 


Алуштадан эскен еллер юзюме урды, 

Балалыкътан оськен ерлер козюме тюшти. 

Мен бу ерде яшап оламадым, 

Яшлыгъыма тойып оламадым, 

Ветаныма асрет олдум, эй, гузель Къырым... 

О, сонъки учь сатырны эки кере текрарлады. Таван тюбюнде орта 
къарарда эки къандилли люстра буллюр джамчыкъларнен донатылгъан 
асувлы тура эди. Эльзаранынъ гурь сесинден люстранынъ джамчыкълары 
сакинден чынъылдадылар. Къызлар да буны дуйдылар. Эр кес тавангъа 
бакъты. Сонъ айретли козьлерини къызгъа чевирдилер. 

— Не гузель сесинъ бар, Эльзара! Эм гурь, эм аэнкли, — деди Диляра 
ве: — Лякин не ичюн сен яшап оламадым, тойып оламадым, деп 
йырлайсынъ. Бу догърумы? 

Эльзара тилимизнинъ сарфы боюнджа бойле оладжагъыны сёйледи. 
Мектепте кечкен ана тили дерслеринде оджалары оларгъа бойле 
огреткенини оларгъа да эслетти. Къызлар бунынънен пек разы олдылар. 

Къызлар Эльзараны севе ве онынънен гъурурланалар. 

— Билесинъизми, къызлар, манъа ойле келе ки, мен йырны не къадар 
созмакъ истесем, сесим о къадар чыкъа, — деди Эльзара хошнут алда. 

Эльзара йырджы олмагъа истей. Бой-постлу, къыяфетли, Алла ондан 
бир шей аямагъан. 

Эльзаранынъ одасы буюк, темиз ве ярыкъ. Пенджере янында, сол 
кошеде буюк кузьгю тура. Онынъ устюнде косметика кереклери, чешит 
таракълар, туткъуч-тюйрегичлер, эки тюрлю дезодорант шишелери 
къоюлгъан. 

Булардан гъайры одада бир диван ве эки кресло ян-янаша туралар. 
Екяне буюк пенджере ичинде геране чечеги гульгюли ачкъан. О да 
одагъа озь шырныкълыгъыны багъышлай. Пенджеренинъ куньдогъуш 
тарафтан олгъаны, кунеш нурларынынъ одагъа биринджи шавлелерини 
сепмеге фурсат догъура. Шавлелер, озюнден нагъышлары олгъан дюльбер 
чильтер перденинъ артындан, незакетнен ода ичине бакъалар. 
Пенджеренинъ сагъ тарафында, кошеге якъынджа ерде язы масасы тура. 

Къызлар энди чокътан кресло ве курсюлерде, диванда отуралар. Олар 
Эльзара эвде бир озю олгъаныны билип кельдилер. Яшдаш къызлар 
мектепни битирип, чешит институтларгъа окъумагъа кирмеси акъкъында 
лафкъа тутундылар. Эльзара консерваториягъа, вокал болюгине кирмеге 
истей. Селиме, алчакъ бойлу къызчыкъ, бедени де начарджа олгъаны 
ичюн, беден тербиеси институтына кирмеге ниетлене, «бельки де, 

осерим», деп хаяллана. Диляра сарышын гурь сачлы, юксек бойлу, 
корюмли олгъаны ичюн, «мен тек менеджерликке келишем», дей, шу 
институткъа кирмеге истей. Сусананен Сакине исе даа тюшюнджеделер. 
Тек лаф динълеп отуралар. Тезден къызларгъа Тамиланен Эльвира келип 
къошулды. 

Тамиланен Эльвираны къаршылагъанда, Эльзара оларны эриштирип: 

— Адлары къырымджа олмагъанларны къоджагъа алмайджакълар, — 
деди енгильден кулюмсиреген алда. 

Олар куле-куле одагъа кирдилер. Тамила бу шакъагъа чокъ даянамады. 

— Мен ана-бабама эр вакъыт адым ичюн дарылам. Не ичюн манъа 
бойле ад бердинъиз, дейим, олар исе «мот эди», деп джевап берелер. 
Энди мен не япайым, насыл этип бу адымны къырымджагъа чевирейим? 
— О, яйылгъан кесик сачларыны узун дюльбер пармакъларынен 
эеджаннен арткъа таба сыйпап алды. — Бабам: «Онынъ белясы буюк экен, 
денъиштирмейлер», деп къуртула. — Тамила беяз юзюндеки ири мавы 
сюрьмели козьлеринен къызларгъа мазун алда бакъты. 

Сусана да агъланаджакъ олды, лякин агъызыны ачып етиштирмеди, 
Сакинечик онъа: 

— Сусана, сенинъкиси даа бир ёрукъ, чюнки тилимизде " +ирис+ 
деген чечекке "сусан", дейлер. Сенинъ адынъдан тек бир "н" арифни алып 
ташламалы, олурсынъ Сусана, весселям. 

Сусана бунъа пек къуванды. 

Селиме исе, эр вакъыт джиддий лаф эткен къызчыкъ, лафны дигер 
тарафкъа бурып, Эльзарагъа: 

— Санъа илле консерваториягъа кирмек керек. Бакъ, истидатынъны 
гъайып этме, ерде къалмасын, — деди самимийликнен. 

Эр кес чокъ бильген Селимеге бакъты. О исе, джиддийликнен девам 
ЭТТИ: 

— Лякин бу ерде бир шей тюртип чыкъа, достларым. Къырымымызда 
консерватория ёкъ. Онынъ ичюн Эльзарагъа Киевге барып окъумагъа 
тюше. Бунда исе буюк хавф бар, чюнки окъуймыз деп, узакъларгъа 
кетсек, къызларымызгъа дигер огъланлар арасында озьбашына 
булунмасы кечмей, озюнъиз де буны яхшы билесинъиз. Бизим исе омюр 
теджрибемиз етишмей. Онынъ ичюн, Эльзара, санъа пек мыкъайт олмакъ 
керек. Я барып да янъылсанъ, догъгъан балаларынъ сонъундан къайсы 
миллетке менсюп оладжакълар? — суалини берди ве: — Джевабы белли, 
сонъундан олар да чекишеджеклер, — деди эминликнен кестирип. — 
Эльбетте, энъ къыйыны ана-бабаларгъа тюше, — деп девам этти Селиме 
кокюс кечирип, къартлар киби сёйленди, янакълары эеджандан алланды. 
— Бундан да гъайры, тилимиз не оладжакъ? Тилимизге бойле алдан буюк 
зарар келе. Исбатыны эр кес коре, озь тилимизде лаф эткенлер йыл сайын 
эксиле. Къарышылгъан къоранталар менфий тесир этелер. Келинъиз, 
мына шимди бу ерде къоджагъа ОЗЬ огъланларымызгъа 
чыкъаджагъымызгъа эпимиз сёз берейик, — деди о. 

— Бизден зияде бойле сёзни йигитлеримиз бермек кереклер. Олар 
къызларымыздан да зияде янълышларгъа ёл берелер, — деди Эльзара. 

— Ана, онынъ ичюн де ана-бабаларымыз бизге инанмайлар, 
узакъларгъа окъумагъа ёлламагъа къоркъалар. Бизге кимсенинъ ишанчы 
ёкъ Ишанчны джойгъанымыз аджыныкълы ал! Ана-бабаларымыз, я 
барып да огълумыз, я да къызымыз ят миллетке баш къошса, деп 
къоркъалар. 

— Бизим яшларда гъурур, миллий анъ етишмей. Озь халкъыны севген 
инсан бойле ёлгъа кетмемек керек. Базылары дуйгъугъа берилип, 
акъылларыны джоялар. 

Бир кошечикте сес чыкъармай отургъан алчакъ бойлу Сакинечик 
бирден тильге кирди. Онъа озьаралары къыскъадан "Сакин" лагъабыны 
берген эдилер. Лякин о, акс оларакъ, зияде пек арекетчен, тендюрюст, эр 
бир ишни чалт беджерген чебер, сёзге де уста къызчыкъ. Онъа Эльзара 
джевап берди: 

— Ана, энъ къоркъунчлысы да шу да! — деди. — Амма эвельден 
къызларымызны тек озь миллетимизге бергенлер, — девам этти о. — 
Къартбитам озь омюринден манъа чокъ шейлер акъкъында икяе эте эди. 
Алланынъ раметинде олсунлар. Энди бутюн биталарым да, 
къартбабаларым да мерум олдылар. Къартбитам вефат эткенинде, юз 
яшында эди, — деди о. Къызлар айретнен Эльзарагъа бакътылар, 
халкъымыз бойле яшавчан олгъанына гъурурландылар. 

— Къартбитамнынъ манъа сёйлегенлери але къулагъымда. Ады да Эсан 
эди. Эсан къартбитам да, биталарым, къартбабаларым да биз, яш 
несильни, пек къасевет эте эдилер. Къартбитамнынъ манъа сёйлеген 
насиатларынынъ ич бирисини унуткъаным ёкъ. Эм омюрлик унутмам. О, 
нишан акъкъында чокъ меракълы шейлер сейлей эди. Эвленгенлер 
эвельден юзюклерини сол къолнынъ орта пармагъына такъа экенлер. 
Бугуньде бу адетимиз унутылгъан, эр кес нишан юзюклерини, не 
ичюндир, ят миллетнинъ адети боюнджа такъалар. Мен, эльбет, о 
къыйметли инсаннынъ сёйлегени киби япарым. Энди Ветанымыздамыз, 
озь миллий адетлеримизни тиклемек вакъыти кельди. 

Достлар бири-бирине тюшюнджели бакъып алдылар. Эльзара сёзюни 
девам этти: 

— Миллий нишан юзюклеримиз тек алтындан я да кумюштен 
олгъанлар. Энъ эсасы, устьлеринде иллеки ташлары олгъан. Бойле нишан 
юзюклери миллетимизни бильдиргенлер, медениетли халкъ 
олгъанымызгъа делиль олгъанлар. Инглизлернинъ нишан юзюклери де 
тыпкъы къырымларнынъки киби, ташлы олгъанлары, сол къолгъа 
такъылгъанлары бизге бенъзей. Инглизлерде та 1700 сенеден, бизим 
адетимиздже, мемлекетлеринде къавелер олгъан. Оларнынъ ичинде 
адамлар расткелишип, танышкъан ве къонушкъанлар, тюрлю иш 
меселелери де мында чезильген, умумен, о ерлерде къонушув меркезлери 
олгъан. Бу акъта бир инглиз муэллифининъ китабында окъудым, — деди. 

Эльзара достларына даа чокъ меракълы шейлер акъкъында, яни бизим 
Къырымда да айны бойле эди ве бу инглизлерден де эвель бинъ 
йылларнен девам эткен къаведжилик адетимиз олгъаныны сейледи. 

— Аджыныкълысы шу ки, бугуньде халкъымыз эвельдеки киби нишан 
юзюклерини мусульманджа такъмайлар. Къавелеримиз де ёкъ. Олса биле, 
пек аздыр. Эм де сонъки йылларда халкъымызны эр йылы догъгъан кунни 
къайд этюв киби нишаретликлер къаплап алды. Тыпкъы ятлар япкъаны 
киби. Къартбитам «Бизим халкъ эвель-эзельден яшыны гизлеген. Яшыны 
гизлегеннинъ омюри узун олгъаныны» дер эди. Асылында «балачыгъым — 
маначыгъым» къартбитам дегени киби, сархошлыкънен 
огърашкъанларгъа тек ичмеге мана тапылсын, тапылмаса, илле шу 
догъгъан кунни ортагъа чыкъара ве ичеджеклерини кене де ичелер. 
Булар эписи бизим адетлеримизге зыт шейлер. Булардан тез арада 
къуртулмакъ керек, — деди Эльзара. 

Къызлар адетимизге уйгъун шейлерни деген Эльзарагъа буюк 
меракънен бакъа ве сёзюни эп динълейлер. 

— Билесинъизми, къызлар, эвеллери де, бугунь де, мен беллесем, узун 
сачлы къызлар ве къадынлар дюльбер сайылгъанлар. Къызлар сачларыны 
эр вакъыт эки сач этип орьгенлер, кичкенеликтен бойле тербиеленгенлер. 
Къартбитам эр бир сёзюнинъ биринде: «Э-э, балам, медениетимизнинъ, 
урф-адетлеримизнинь екъ этилювинде юртумызны тутып алгъан 
кельмешеклер къабаатлы. Адетлеримизге риает этюв унутыла. Языкълар 
олсун», деп кокюс кечире эди. 

Къызлар бу лафлардан сюкюнетте отурдылар. 

Тезден бойле алны Эльвира больди. Оны эп ад меселеси раатсызлай 
эди. 

— Меним исе дейджегим кене адларымыз акъкъында, бу манъа 
раатлыкъ бермей, къызлар, — деди. — Мен беллесем, ад насыл 
олгъанынынъ эмиети ёкъ. Не олгъан экен, мен Эльвира олсам, къоджам 
да я Эрнест, я Эрвин, я Арсен, я Марлен, я да Руслан олур даа! — деди ве 
козьлеринде инатлыкъ, ийлекярлыкъ пейда олды. 

Онынъ бойле сёзлери деръал эр кесни къозгъады. Эльзара еринде 
отурып оламады. Селиме, Диляра, Сакине, Сусана, Тамила да онъа окенен 
бакътылар. 

— Сен янъыласынъ. Балаларынъыз анги миллетке аит оладжакъ? Пек 
чиркин ал, — деди Эльзара. Сусана: — Сен не шашмалайсынъ шу?.. 

— Я, сенинъ озь адынъ насыл ад я? — деп Эльвира Эльзарагъа 
чевирильди. 

Эльзара бу суальге пек тез джевап берди, санки бойле суальни беклей 
эди. 

— Меним адымны асылында Эсан къартбитам къойгъан. Адымдаки 
«зар» сёзю фарсчадан «алтын» дегенидир. Бойле адлар бизим тилимизде 
барлар. Меселя, Зарема ады. Зарема ады шаир Пушкин тарафындан 
уйдурылды, лякин о да фарс ве араб тиллеринден файдалангъаны белли 
олып тура. Зарема ады шаирнинъ «Багъчасарай чешмеси» эсери ичюн 
керек олды ве о, оны уйдурды. Догърусы бу ад Зарсема киби 
янъгъырамалы, яни «алтын сема» дегени, лякин Пушкин озю буны Зарема 
къалдыргъан. «Зар» сёзюнен багълы адлардан Гульзар ады бар. Бу да 
«гуль» ве «зар» сёзлеринден тешкиль тапкъан аддыр. Терджимеси «алтын 
гуль» дегени. Анъладынъызмы энди? Мен адларнен пек меракъланам, 
онынъ ичюн буларны билем, — деп къошты Эльзара, сонъ девам этти: — 
Асылында тилимизде араб ве фарс тиллеринден кельген адлар бизде аз 
дегиль, меселя, Шемснур ады. Мында «шемс» ве «нур» сёзлери 
алынгъанлар. Даа дигери Эмсае ады, бу исе дос-догъру фарс тилинден 
кельген, терджимеси къомшу дегени, фарсча о: «хамсайе» деп окъула. 

Эльвира кене къызды: 

— Лякин мен Гульзар ады « +цветник+ » киби терджиме этильгенини 
газет ве китаплардан окъугъан эдим, — деди ачувнен. 

— Мен де окъудым ве пек тааджиплендим, — деди Эльзара. — Татам 
Шефикъадан сорасам, о: «Бу, халкъымызнынъ элли йылдан зияде 
Озьбекстанда яшагъанынынъ акъибети. Лякин Гульзар ады ич де 
« +цветник+ » оламай, чюнки бу ад къадимий адларымыздан биридир. 
Бизим Къырым эвельки буюк йипек ёлунда олгъаны, араб мемлекетлери 
эм де Ираннен, Иракънен Къырымымыз пек сыкъы алыш веришнен 
огърашкъаны, яшайышымызда араб ве фарс сёзлерининъ тильге 

киргенине себеп олды», деди. Мен татамнынъ дегенинен къаилим. Бу 
догърудыр. 

Къызлар онынъ сёзлерине къандылар. Эльзара бирден къонакъбай 
олгъаныны хатырласа керек, еринден сычрап турды: 

— Вай, къызлар, юрюнъиз бирер фильджан къаве ичейик. Менде торт 
да бар, — деди шенъ сеснен. Оларны ашханеге давет этти. 

Ашханенинъ ичи чокъ ярыкъ ве темиз эди. Бир тарафында соба, савут 
ювув чешмеси, долафлар олса, дигер тарафтан буюк, узун маса тура эди. 
Масанынъ этрафында, дивар тюбюнден туттурып, миллий шекильде дивар 
ястыкъларынен донатылгъан йымшакъ сет тура. Къызлар гурьлешип, 
софра башындаки сетке ерлештилер. Оларнынъ чешит-тюрлю мевзуларда 
субетлери энди софра башында девам этти. Олар къушлар киби 
чивильдештилер. Черелери къуванч иле толды. 

2008 с. 


Къарт къойнунда къалач 


Кеч кузь. Куньлер эп салкъынлаша, авалар эп бозула, де ягъмур ягъа, 
де Къырымгъа аит сызгъырыджы токътавсыз ель уфюре, эр шейни — 
тереклернинъ далларындаки сонъки япракъларны узип алып къача, 
коктеки булутларны айдаштыра, адамларны раатсызлай. Кунеш къаралы- 
беязлы булутлар арасындан кимерде бир корюнип ала. 

Нефакъаджы къартлар бойле аваларда бири-бирлерине бара, корюше 
ве якъындан къонушмагъа севелер. Къаве, чай ичелер. 

Мурадасыл къарткъа сагълыкъ сорап кельген къомшусы Сеттар къарт: 

— Бир къорантада къары-къоджа яхшы, муаббет яшайлар, — деп лаф 
ачты ве девам этти: 

— Яшайыш кетишатында эр шей ола. Мунасебет де бирден, 
беклемеден озь-озьлюгинен муреккеплешип, бус-бутюн менфий тюс ала 
биле. Бу вакъытте къоджасы дигерине козь этип, къадыныны 
ынджытмасы мумкюн. Эм де бойле ал къары-къоджа арасында эвель- 
эзельден олуджыдыр. Эски заманларда бойле алларны молла чезген ве 
ятыштыра бильген. Пек чезильмеген алда къадыгъа мураджаат эткенлер. 
Шимдики омюримизде озь такъдирлерини я озьлери, бильгенлерине коре, 
я, умумен, чезип оламай, психологларгъа мураджаат этелер. Бойле муим 
меселени, не ичюндир, бильмем кимгедир ишана ве олардан ярдым 
беклейлер. Мен беллесем, бу психологларгъа мураджаат этюв шимдики 
зияде зенгинлерге менсюпче олып къалды. Акъчаларыны къайда 
къояджакъларыны бильмейлер, гъалиба, — деди Сеттар къарт элемнен. — 
Бу исе миллетимизнинъ адетине келишмеген бир иш, чюнки чанакъ- 
чёльмек тасырдамагъан эв, умумен, олмай, оны да тышарыгъа 
чыкъармакъ чиркин, нишаретликтир. Омюрни яшамакъ къолайлыкънен 
олмай. Яхшысы бойле алларны озьара чезселер не олур экен? Бойле 
ишлерге дин эрбаплары баш къошса гузель олур эди. 

— Я, токъта, Сеттар, олар да чешит-тюрлю яшта олалар да? Яш инсан 
бу аиле меселесинде не анълай биле? Бу келишмез, дейим. 

— Къурани Керимде эписи бар. Яшмы, къартмы, онынъ эмиети ич де 
олмай, чюнки Алла Тааля буларнынъ эписини бизге чокътан бильдирди. 

Арыкъча мучели орта бойлу Сеттар эфенди бу сёзлерни сёйлегенде, 
узунджа юзю айдынланды. Лякин къасевети юзюнден корюне эди. Онынъ 
ичюн асабийини корьген Мурадасыл къарт да аиледеки мунасебет 

меселесине эеджанланды ве устюндеки куль тюсте тончыгъына дикъкъат 
иле бакъып алгъан сонъ, бир шейлер сёйлейджек олды, лякин сусты. 
Гурь, лякин къыскъа къалын къашлары топачлар киби козьлери 
тёпесинде котерилип турдылар. 

Темиз-пак кийинген, корюништен муляйим къартларнынъ Ветанда 
яшагъанларына энди тамам йигирми йыл толды. Башларындаки сачлары 
мыйыкъларына баргъандже чаларгъан бу адамларнынъ яшлыкълары 
гъурбетте кечти, озь юртларына адым атмакъ тек къартлыкъларында 
къысмет олды. Башларындаки сачлары ве мыйыкъларынен олар бири- 
бирлерине бенъзей эдидер. Тек Мурадасыл эфенди томалакъ юзьлю эди. 

Мурадасыл къарт Сеттар эфендининь эр вакъыт темиз-пак 
кийингенини пек бегене. Шимди де Сеттар къартнынъ къаверенки енъли 
кольмеги ве штаны да бир тюсте олгъанына мемнюниетнен бакъты. 

Бу арада Мурадасыл къартнынъ омюр ёлдашы Зейнеп шерфе оларнынъ 
лафына киришмей, сес чыкъармай, софраны джыйыштырды, маса устюни 
сюртип-сюртип, савут-саба ювмагъа ашханеге кирди. Устюндеки узун 
енъли бол ешиль антериси бир аньге ашханенинъ аралыкъ къалгъан 
къапусынынъ арасындан козьге чарпты. 

Бу эки дост исар къомшусы олып яшайлар. Гъурбеттен 
къайткъанларындан берли шай. Бири-бирлерине исар къапусы ачтылар, 
андан къатнашалар, бойле адет иллеки Багъчасарай халкъына пек 
менсюп эвель-эзельдеки адеттир. Эвельден къомшу къапусы олмагъан бир 
Багъчасарай азбары ёкъ экен. Къомшу къапулар чокъча ачылса, бу — 
бирлик-достлукънынъ, бири-бирине сайгъы-урьметнинъ темсилидир, 
дейлер Багъчасарайда. 

Сеттар къартнынъ къадыны беш йыл эвельси кечинди исе де, олар 
барув-келювлерини ташламадылар. Янъгъыз къалгъан Сеттар къартны 
балалары чагъырсалар да, бармады, озь эвимде яшамакъ истейим, деп 
сёзюни кестирди. Балалары бунъа къаиль олдылар, къартны куньде 
екълап келелер. Керек шейлерни кетирелер. Эки къызы да 
къоранталарынен яшайлар. Торунлар да келип-кетелер. Олар да энди 
буюдилер. Базылары окъуй, базылары чалышалар. 

Лякин халкъымызгъа озь Ветанымызда иш чокъ бермеге истемейлер. 
Тек аз паралы ишлерни берелер. Дигерлерине аякъ бастырмайлар. 
«Бизден Къырымымызны къызгъаналар», — дейлер къартлар элемнен. 

Баскъынчларнынъ сиясети тамам бойле ола, эльбетте. Онынъ ичюн 
Сеттар къартнынъ торунлары озьлери озьлерине иш ерлери тешкиль 
этелер. Къуруджы бригадалар тизелер, оларда чалышалар, дигерлери 
базарларда аммалджы я да сатыджылар олалар. Бойле этип кечинелер, 
иште. Алий малюматлы инсанларымызны бойле этип аякъасты алгъан 
баскъынчлар, эп ат ойнаталар. Къартлар буны пек яхшы биле. 

Сеттар къарт энди беш йылдыр бир озю ялынъыз яшай. Севимли 
«къадынчыгъы» Афизенинъ (0, раметлини эр вакъыт бойле къаршылай 
эди, къадынчыгъым, дей эди) вефат эткени оны якъкъан-йыкъкъан эди, 
лякин балалары, торунларынен берабер якъын къомшулары Мурадасыл 
иле Зейнеп онъа рухий таянч олып, пек къорчалады ве къорчалайлар. 

Сеттар эфендининъ кичкене эвчиги, къадыны кечинген сонъ, бошанды 
къалды. Рефикъасыз къалгъаны сагълыгъыны да баягъы 
мартаваллаштырды, лякин балаларына бильдирмей. «оларнынъ озь 
къасеветлери озьлерине етеджек», дей. Амма о, яныкъкъа ёл бермеди. 
Омюр эйбетли, эп яшамагъа чагъыра. Асылында Багъчасарайлылар пек 
яшавчанлар. Мурадасыл ве Сеттар эки дост Багъчасарайлылар. Олар 

мында догъдылар, къанлары-джанларынен къырым халкъынынъ 
омюрпервер адамлары. Сеттар эфенди тюшюнджели козьлерини 
Мурадасыл къарткъа чевирди. Эгер досту янында олмагъан олса, онъа пек 
къыйын олур эди. 

Мурадасыл къарт исе бир вакъытте сюргюнликте Эмине ве Хайсер 
къомшуларынынъ аилесиндеки айырылув адисени акъылына тюшюрди. 
Сеттар эфендининъ деминки лафы себеп олды. 

Бу, Къырымда дегиль, сюргюнликте отуз йыл бурун олгъан адисе эди. 
Мурадасыл къарт къадыны Зейнепнен берабер яшайлар. Азбар къапулары 
янындаки ханеликте де къомшулары, къары-къоджа Эмине ве Хайсер 
яшай эдилер. Къорантада балалар да бар. Олар нумюнели къоранта 
саиблери сырасында эдилер. Дигер аилелерге ибретли олып яшадылар. 
Не олды, не олмады, бир куню мында да дубара чыкъты! Къоранта башы 
Хайсер дигер бир къадыннен корюше башлады. Буны шу дакъкъасы 
къадынынынъ къулагъына еткиздилер. Балалары эки дане — огълан ве 
къыз. Чокъ тюшюнмей-ташынмай, не ичюн къоджам бойле япты экен, 
демей, ачув кельсе, акъыл кете, дегенлери киби, Эмине: «Сен бойле 
япасынъмы?» деерек, къоджасынынъ устюне бирисинен расткелише 
башлады. Эмине корюмли къадын эди. Дигери де шу дакъкъасы 
тапылмасынмы? Ана, иш де бундан кочьти. 

Мурадасыл къартнынъ хатырасында булар бугуньде киби 
джанландылар. 

Эльбетте, омюри ичинде эр бир адам, къазанда къайнагъан эт киби, 
озю къайнай, пише. Бу арада буюклернинъ дегенлерине къулакъ асылса, 
яхшы олур эди, эльбет. Лякин бу олмады ве иш эп менфий тарафны алды. 
Шимди энди Мурадасыл къарт буны пек анълай. Къомшусы Эмине о 
вакъыт пек янъылды ве нетиджеси де онъа коре олды. Бу ерде буюк 
янълыш-хатагъа ёл берди. Бойле киби алларда къадынгъа пек мыкъайт 
олып, буюк сабырлы олмакъ керек. Лякин очь алув мерамы Эминенинъ 
мийини думанлатты, козьлерине перде олды. Хайсер Эминенинъ онъа 
къаршы очю акъкъында — башкъасына илингенини — пек тез эшитти. 
Кене де еткиздилер, эльбет. Бойле еткизиджилер эр ерде етерлик 
дереджеде. Бу хабер исе Хайсернинъ юрегине быз киби санчылды, 
тельчелегенде тельчеледи ве о, къадынынынъ япкъаныны акъылына 
кетирсе, бу акъта тюшюнсе, онынъ севген Эминеси дигеринен олгъаны 
козю огюнде деръал тасвирленип джанлана. Хайсер япкъанына къыркъ 
пешмангъа кельди. «Мен не яптым, энди не япайым!» деген дешетли ве 
аджджы тюшюндже юрегини якъты, башына да, санки чувалларнен 
чёплюклер тёкюльди. О, озь-озюни азарлагъанда азарлады. Лякин 
оладжакъ шей олды! Бу арада мийинде насыл уджейрелер ишледи, 
бильмем, о, Эминени энди ич де багъышлап оламайджагъыны анълады. Бу 
фикир озюни ойле бир бильдирди ки, гуя Хайсернинъ башыны къайнагъан 
сувгъа сокътылар ве о, озь-озюне: «Озь козюмнен корьмегендже, ич де 
инанмайджагъым», деген сёз берди. Бу вакъыттен башлап, о, Эминени 
динъледи, къадыны артындан гизлиден юрди ве адамларнынъ догъру 
дегенлерини озь козьлеринен корьди. 

Эминенинъ корюшкен адамы Хайсер киби корюмли эди. Юксек бойлу, 
мазаллы, юзь корюништен дюльбер адам. Бу Хайсерни даа да мушкюль 
атешлерге ташлады. 

Хайсер иш бундан сонъ бус-бутюн ниаесине, сонъуна еткенини 
анълагъанда, юреги таш кесильди. Лякин о, озь-озюне: «Сен озюнъ 
башладынъ да!» деген опькени быракъты ве бу тюшюнджеси юрегине 

бинъ инелер киби санчылды, яралы юрегинде даа терен яра ачты. Лякин 
тезден юрегининъ бир кошесинден онынъ Эминеге олгъан дуйгъу-севгиси 
янъыдан туташкъан киби олды ве о, озюни даа зияде азарлады: «Я, мен де 
къоранта башы эдим де! Къорантама исе баш олып оламадым!» Хайсер 
яныкълы бу тюшюндженен бир аньге бир нокътагъа бакъып къалды, сонъ 
аджджы нефес кечирди ве озь-озюне: «Лякин бу энди кечмишке дёнди. 
Энди чаре екъ. Оладжакъ иш олды», деди. 

Бу сефер озюни азарлагъанында, Эминеге дуйгъу-севгиси йылдырым 
чабиклигинен бирден юрегинден бус-бутюн силинди. Буны о, бутюн 
вуджудынен ис этти ве Эминени иллеки айыраджагъыны, энди оны бу 
ёлдан кимсе бурып оламайджагъыны, балалары биле дёндюрип 
оламайджагъыны анълады. Чюнки о, къарысынынъ арекетини 
козьлеринен корьди ве бу козю огюнде эп джанлана берди. «Кечкем, 
корьмегейдим!» деген фикир мийинде сонъки кере учкъун олып янды- 
сёнди. Козюне исе къадыны бир махлюкъ киби корюнди. Хайсер 
нефретленди. 

Бираз озюне кельгенден сонъра, тюшюнджеси кене омюриндеки олып 
кечкен бахытсызлыкъкъа къайтты ве «Буны корьмек ичюн пек 
тырмаландынъ да!» фикири онынъ мийинде азабыны кочюрди. Лякин 
чокъ сюрмеди ве тезден бу фикир де кичкене фикирчик киби мийинде 
доланды. О, элесленди ве балаларыны хатырлады. Козьлеринден аджджы 
козьяшлар акъты. «Энди оларнынъ козюне насыл этип корюнейим», деди, 
ах чекти. 

Сеттар эфенди Мурадасыл къартнынъ тюшюнджели олгъанына 
шубенен бакъты. Мурадасыл къарт онынъ бакъышыны эследи ве: 

— Бир таныш къорантамнынъ яшайышы козюм огюнде джанланды. 
Оны тюшюнем, — деди бирден. Сонъ Сеттар эфендиге адисенинъ 
кетишатыны къыскъадан анълатып, деди: 

— Э-э, достум, эр киши юрьсе де, къадынгъа айны бойле япмакъ буюк 
янълыш. Чюнки къадын къорантанынъ джан-юреги. Къадын акъайгъа 
нисбетен месюлиетлидже, акъыллы олмалы. Алла Тааля бойле ниетледи. 
«Иигит исе къыркъ яшында да йигит олур», дегенлер, бу исе эр киши 
къадын миллетине нисбетен явашча къырджыманлашкъаныны бильдире. 
Деделеримиз билип дегенлер. Бу сёз озьбашына догъмагъандыр. Къадын 
къоджасы устюне юрсе, эр кишининъ бундан юреги быланыр ве энди 
къайтышкъа да ич бир тюрлю ёл къалмаз, — деди о яныкънен. 

Олар бираз сюкюнет ичинде отурдылар, сонъ Сеттар эфенди де сёзге 
къошулып деди: 

— Эльбет, о сенинъ таныш Эминенъе сабыр этмек, къоджасынен 
муаббетлик мунасебетини сакъламакъ ве яваш-яваш мабет-татув 
мунасебетке иришмек ёлларыны араштырмакъ ве тапмакъ керек эди. 
Чюнки сабырнынъ тюбю — сары алтын, деген деделеримиз. Сары алтын — 
бу алтынларнынъ алтыны. Бу — балаларны бахытсызлыкътан, 
бабасызлыкътан къорчаламакъ, къоджасынынъ онъа севгисини 
къорумакъ, сакъламакъ, къорантаны йыкъмамакъ, бозмамакъ адымы олур 
эди, — деди. 

— Асылында халкъымызгъа озь тербие-тертибимизни пек къорчалап, 
янъыбашындан тиклемек, ятлар адетинден вазгечип, четленмек керек. 
Къоджа я да къадын устюне юрмек — бу оларнынъ адети, бизим адетимиз 
дегиль, — деди Мурадасыл къарт. Сонъ: 

— Лякин бизим шимдики аиле къурув меселемиз де пек чаталлашты! 
Озь миллетимизден олгъан джаным-джаным къадынындан айырылып, 


97 


явур алгъан эрлеримиз чокълашты. Бу да насыл нишаретлик! — деди 
окенен. 

Олар башларыны яныкънен салындырып, солгъа-сагъгъа саллап-саллап 
отурдылар. Сонъ Мурадасыл эфенди ишмар этти, козюни къымды. 

— Я, сен, достум, озюнъ не тюшюнесинъ, сен даа тендюрюстсинъ, 
илериде насыл яшайджакъ оласынъ, я? Бир яшлыкъта, бир де 
къартлыкъта, дегенлер. Афизе пек муляйим къадын эди, лякин 
янъгъызлыкъ яхшы шей дегиль, достум. — Озю де джевап оларакъ 
къошты: — Эльбет, энди къартайдыкъ. 

Сеттар эфенди бу сёзлерден сонъ тепренди ве достунынъ омузына 
элинен тийип, оны токътатты. Мурадасыл къарт онынъ 
къолайсызлангъаныны шу арада абайлады, къабаатлы сеснен: 

— Догърусыны сёйлесем, достум, алтмыш беш яш даа ойле къартлыкъ 
девири дегильдир, дейлер, я? — деди. 

Буны эшиткенинен, Сеттар къарт алмады-бермеди де: 

— Мен даа тендюрюстим, эвленеджек де олам, — деди. 

Ве бу дегени пек де ишанчлы янъгъырады. «Онынъ ичюн олса керек, о, 
балаларына яшамагъа кетмеди», деп тюшюнди Мурадасыл эфенди, 
Сеттар къарт исе сёзюни девам этерек, эп сёйлене берди. 

— Амма яхшы бир битачыкъ тапмакъ керек, — деди айры бир тавнен. 

Мурадасыл къарт онъа айнеджиликнен бакъты. 

— Я, я? — айретленди о, шашмалап сейленди ве Сеттар эфендиге 
козьлери буюк меракънен тикильдилер. Сеттар эфенди, санки онынъ 
дейджек сёзлерини агъызындан тутып алгъанлары киби, арекет этти, 
элини котерди-тюшюрди, сонъ: 

— Къарт къойнунда къалач, къармаласанъ, комеч, дегенлер. Даа 
бириси: къазма курек тик тура, деген деделеримизнинъ сёзлери бар. Мен 
даа тетиким, Мурадасыл. Бойледе эвленип къалайым, дейим. 

Мурадасыл къарт шашты. Сонъ достчасына кульди. Бу арада онынъ 
буюк козьлери кулькюден къысылып уфакълаштылар ве о, 
мемнюниетликнен, дигер тарафтан эм де зорлукънен кулькюсинден 
токътап: 

— Машалла санъа, достум... индемейип отурасынъ, индемеген ат киби, 
сонъ бир де гузель этип тепесинъ, аферин санъа! — деди. — Десене, сен 
даа тетиксинъ? — деп сорады бираздан, онынъ омузыны таптай берип. 

— Сен шашма, мен джиддий лаф эткен адамым, — Сеттар эфенди 
достуна айнеджиликнен козь къымды, мыйыгъыны сыйпады, 
кулюмсиреди. Буны корьген Мурадасыл эфенди даа да кульди. Сеттар 
къарт онынъ кульгенине баягъы бакъып отургъан сонъ, озю де кулип 
башлады. Экисининъ козьлериндеки мемнюниетлик дуйгъусы кулькюни 
девамлы этти. Олар энди, дуэт оларакъ, шакъылдап кульдилер. 

«Булар бу къадар не куле экен?» деерек, Зейнеп шерфе ашханеден 
чапып, гузель этип донатылгъан къынтав джам софагъа ашыкъты. Кирсе, 
къартларнынъ экиси де буюк иштианен ойле бир кулюшелер ки, Зейнеп 
шерфе шашкъын алда оларгъа бакъып къалды. Буны корьген къоджасы: 

— Зейнеп, джанчыгъым, тез-тез агъызынъны яп, бакъса бу Сеттарнынъ 
япкъан-дегенлерине! Санъа да бу меракълы хаберни сёйлейик, — деди ве 
достунынъ омузыны таптай берип, шерфесине меселени анълатты. 

Зейнеп шерфе даа да шашты, сонъ яваш-яваш озюне кельди ве бирден: 

— Пек яхшы этерсиз, — деди кесен-кес ве къартларгъа къуванчнен 
бакъты, амма ич де кульмеди, аксине, озь-озюне: «Бунынъ неси 

кулюнчли», деп тюшюнди. Къартлар исе къартананынъ алына къулакъ 
асмай, даа да тавланып отурдылар. 

Зейнеп шерфе исе эп тюшюнди: «Бунъа не ичюн кульмек керек экен» 
ве тезден озьджесине бир шейлер тюшюнип, нетиджелеп сёйленди: 

— Яша, яша, корь темаша, дегенлер. Сиз де бир темаша 
косьтересинъиз, иште! — эки къарт да онъа тикильдилер, лякин о, шу 
сёзлерни деп, устюндеки оглюгине сылакъ эллерини сюртерек, джевап 
беклемей, кене ашханеге кетти. 

О, кеткен сонъ, къартлар къартананынъ джевабы тамам ерине 
тюшкенине даа да шиддетли кульдилер. 

Сонъ къартлар бираз сёйленмей отурдылар. — Мурадасыл эфенди озь 
тюшюнджелерине къапылып, бираздан девам этти: 

— Яшайыш меракълы ве месюлиетли адиседир. Яшайыш ичинде 
чешит-тюрлю шейлерни омюримиз бою коре, коре, оламыз тёре, я, 
достум? 

Сеттар эфенди эвине къайтмагъа азырланды ве ашханеге кирип, 
Зейнеп шерфеге сагълыкънен къалнен хайырлы геджелер истеп, 
Мурадасыл къартнен берабер азбаргъа чыкътылар. 

Кунеш къонаяткъан вакъыт... Онынъ ренкли даиреси гузель 
келинчекке бенъзей, гулленип тура. Шавлеси уфукъны дюльбер 
боялагъан. Къартлар бу манзараны хошнутлыкънен сейир эттилер, 
«Бойле вакъытлерде яшамагъа, озь догъмуш юртунъда эбедиен къалмагъа 
истейсинъ», деп тюшюнди Сеттар эфенди ве бу акъта Мурадасыл 
эфендиге деди. Мурадасыл къарт исе, эр шейни догърудан-догъру 
сёйлеген адам, алмады бермеди де: 

— Кунеш артына бакъа, бойлесинде ярынки ава пек гузель оладжакъ, 
дей тургъанлар. Бизим миллий ишимизде де, Алла Тааля, сен хайырлы 
адисе-омюрлер бер, миллетимизге Ветанлы олмасыны багъышла, 
ишлеримиз юрьсюн, Къырымымызны озюмизге къайтар, я, Раббим! — 
деди. 

— Алла Тааля бизге ярдым къолуны узатсын, ишимизни ёлуна 
миндирсин, — деп къошты Сеттар эфенди ве чокъ сюрмеден, «Хайырлы 
геджелер» истеп, исардаки къомшу къапудан озь азбарына авушты. 

2008 с. 


Балаларгъа 
Мекянымыз денъиз эди 


Кикенеиз ве Кочюк койнинъ сакинлери асырлар бою ян-янаша муаббет 
яшагъанлар. Вакъытнинъ кечмесинен бу эки койнинъ сынъыры 
бирлешерек, буюк Кикенеиз коюне чевириле. Бу сёз юнанджадан 
алынгъан. Кочюк дегени исе, бу ерде топракъ авдарылып, еринден кочип 
тургъаны ичюндир. Оларны Бебек къая, Буюкисар къая ве Къара къаялар 
бекчилер киби сарып алгъанлар. Койлер ичинде "Балабан" ве "Къамере" 
чокъракъларындан гъайры даа чокътан-чокъ сув ирмакълары кечелер. 
Койлернинъ этрафлары юзюмлик ве мейвалыкътыр. Инджир, нар, армут, 
истамбул дуту киби тереклерден зенгин берекет алына. 

Лякин чар вакъытиндеҷ бу зенгинликлернинъ эписи рус 
помещиклерининъ элинде эди. Кой эалиси бу помещиклерге ыргъатлыкъ 
эткенлер. Койлюлер, эсасен, бутюн дюньягъа белли къыйметли дюбек 

тютюнини осьтюрелер. Онынъ ичюн койде тютюн ишлеген эки-учь эвлер 
бар. Олардан бириси Марс аканынъ тютюн эви. О Марс ака исе де, озюни 
къырым адамы сая эди. Чюнки къырымджа къонуша, лякин озю 
румлардан эди. О вакъыт бунъа кимсе эмиет бермей, эр кес бизим тильде, 
яни къырымджа къонуша тургъан. 

Ветанымызда ава темиз эм девалайыджы, хусусан, ялыбоюнда икълим 
йымшакъ ве темиздир. Дженюбий кунеш тенлеримизни ич де якъмай, 
санки сыйпай. Бизим догъмуш Къара денъизимиз исе тенлеримизни 
шифалай. Онынъ ичюн тенлеримиз тегиз ве тыгъыз. 

Денъизнинъ суву тер-темиз, сувгъа бакъсанъ, анда эфсаневий дюнья 
ачыла, эр шей корюне. Биз, балалар, бу эфсаневий дюньянен пек 
меракълана, онынъ сырларыны бильмеге тырыша эдик. Нефесимизни 
тутып, сувгъа дала ве бойледже тап теренге чомамыз. Мындаки 
дюльберликни сёзнен тарифлемеси къыйын. Оны тек корьмек керек. 

Бу эки койлеримиз Къара денъиз саили тёпелигинде, шу учь къаялар 
тюбюнде ерлешкенлер. Бизлер, кой балалары, онынъ ялысына чапып бара 
эдик. Кельгенимизнен, нефесимиз богъазымызгъа тыкъыла, саильде 
ирили, уфакълы, къумнен къарышкъан ташчыкълар узеринде бираз ятып 
ял ала, сонъ сувгъа чома, далгъаларнен ойнаймыз, балыкълар киби 
ялдаймыз, чюнки денъиз бизим мекянымыз, омюримиз, тюшюнджемиз, 
хаялымыз эди. 

Бу эки койде учь юзге якъын койлю яшай эди. Биз, балалар, онынъ 
дёртюнджи пайындан ярысыны тешкиль эте эдик. Ювунмагъа кеткенде, 
сюрюнен чапамыз, балыкъ тутмагъа исе экишер-учер олып явашчыкътан 
кетемиз. Эллеримизде къармакълар, къоп-къачыкълар ве савутларда 
сылавчанлар, яваш-яваш тёпеден, гуя буюк бир иш япаджакъ киби, 
къопайчораланып барамыз. Озюмизнинъ эр вакъыттеки тайин олунгъан 
еримизге бара эдик. Анда далгъалар чокъ чапкъылмай, тамам балыкълар 
севген лиман шекильде сакин ер эди. 

Балыкъ авына кельген сонъ, бизлер бири-биримизден белли бир 
узакълыкъта ерлешип, къармакъларны сувгъа ташлай ве балыкъ авына 
сабыр ве джиддийликнен бельсенемиз. Лаф этмеге, кульмеге олмай, 
чюнки балыкъ тутув — иш беджермек сайыла эди. Бунъа исе пек джиддий 
янашмакъ керек. 

Эм балыкъ яхшы тутулсын, деп дувалар да окъуймыз. Дуваны догъру 
окъусанъ, балыкъ да номай тутула. Макъсадымыз — зиядедже балыкъ 
тутмакъ. Базан: "Гъалия, гъалия, гъалий, гъалий гъал да кель, сув 
тюбюнден дал да кель", деймиз. Гъалия сёзю не олгъаныны бильмесек де, 
оны буюк умютнен текрарлаймыз. Бу сёзлер бизге буюк ишанч 
багъышлай. 

Авджылыкъ этраф къаранлыкъланып башлагъандже девам эте. 
Къопкъаларымызда баягъы балыкъ ола. Сонъра эвге къайтмагъа, туткъан 


балыкъларымызны ана-бабаларымызгъа косьтерип, макътанмагъа 
ашыкъамыз. 

Пишкен я да къавурылгъан балыкъ киби лезетли аш дюньяда олмаса 
керек! 


Я, хамсининъ лезетини айтмайсынъмы? Ана къайда лезет! 

Ири балыкълар кичиклерини ашап кечинелер. Онынъ ичюн 
хамсилернинъ сюрюси (чюнки олар эр вакъыт сюрюнен ялдайлар) буюк 
балыкълар тарафындан окъталувгъа огъратылса, теляшнен къача ве бу 
арада далгъалар оларны ялыгъа сюрип ташлай. Эм де олар озьлери де 
къоркъу иле саильге атылалар ве бойле этип, далгъа чекильген сонъ, 

ялыда къалалар. Денъизде боран дешети къопкъанда да далгъалар шу 
кичик хамсилерни ялыгъа шыпырта. Бу вакъыт бутюн кой халкъы оларны 
эвине къопкъа-къопкъа ташый. Оларны тузлайлар, къуруталар, 
къызарталар, пиширип ашайлар. 

Хамсини къуйручыкъларынен бешер-бешер беш пармакъ шекилинде 
бири-бирлерине уннен япыштырып тавада къавурсанъ, бу емекнинъ 
лезетине дюньяда етер шей ёкъ! 

2009 с. 


Заферли енъиш 


1915 сенесининъ энъ агъыр куньлеринде, мен он яшымны 
толдургъанымнен, баладжанлы бабам Ибраим эфенди манъа бир 
къотурлы, чиркин атчыкъ багъышлады. Тек буюгенимден сонъ анъладым 
ки, бу атчыкъ эвельден Къырымымызда чокъ, бир вакъытте сюрюлернен 
юрген тарпанлардан экен. Эм о, эвеллери корьген ич бир аткъа 
бенъземей эди. Аякълары къыскъа, зияде чабик арекетли, чая атчыкъ эди. 
Баскъынчлар Къырымымызны запт эткен сонъ, шу атлар бир тамам ёкъ 
этильдилер. Лякин мен он яшымны толдургъан сенеси, бесебелли, анда- 
мында бир къач данеси къалгъангъа бенъзей. Манъа багъышлангъан бу 
атчыкъ, бельки де, шу буюк джыныснынъ сонъки тарпаныдыр. 

Мен асылында беш яшындан аткъа минип башлагъаным. Манъа шу 
атчыкъ багъышлангъан куньден, онынъ аркъасындан тюшмедим. 
Геджелери арангъа алып барып багълагъанда, манълайчыгъындан опип, 
махсус меним ичюн ясалгъан ве бу атчыкъкъа келишкен эгерни устюнден 
алам. Юкълагъанда, оны бутюн гедже тюшюмде корип чыкъам, саба 
ачылгъаныны сабырсызлыкънен беклейим. Кунь ярыкълангъанынен, 
онынъ янында булунам, экимиз айырылмаз достлар олдукъ. 

Атчыкъ озю чиркин, корюмсиз, къотурлы, дигер атымызгъа 
бакъкъанда, онынъ янында боти киби корюне. Лякин устюне минип 
тельбевлерни йиберсенъ, башыны ашагъы ала да, ель киби уча. Онынъ 
бойле чапкъаныны кимсеге косьтермейим, гизлейим. 

Балалар, мени онынъ устюнде корьселер, мыскъыллап кулюшелер. 
"Абдулла, атынъ пек дюльбер экен, назар тиймесин", деп эриштирелер. 
Мен исе кулюмсирейим, оларгъа джевап бермейим. Акъикъатен де, 
чиркин, корюмсиз. Онынъ ичюн адыны Къотур къойдум. 

Дервиза байрамында бир къач койлер арасында ат къошусы оладжагъы 
илян этильди. Мен бунъа пек джиддий азырландым. Атчыкъны чайыргъа 
алып бардым, анда кимсеге косьтермей, чаптырам, экимиз де, санки 
къошуда иштирак этемиз. Атчыкъ ойле чапа ки, корьмелисинъ. 

Не исе, ат къошусы оладжакъ кунь де кельди. Мен анам манъа он яшны 
толдургъанда къалын атластан тиккен, якъасы, огю миллий орьнеклернен 
нагъышлангъан ачыкъ ешиль тюсте енъли кольмегимни ве басмадан 
тикильгеи къаверенки штанымны кийдим. Аякъларымда бабам териден 
тиккен чабукълар. Атыма сычрап миндим. Къошу иштиракчилеринен 
берабер бир ерге топландыкъ. Ана-мына къошу башланаджакъ. 
Сейирджилер пек чокъ. Къошу оладжакъ ер къоралангъан. Эр кес 
тедбирнинъ башланмасыны сабырсызлыкънен беклей. Эр кеснинъ козю 
меним къотурлы атчыгъымда. Базылары кинаенен кулюмсирейлер, 
базылары исе манъа ве атчыкъкъа аджынгъан киби бакъалар. Мен 

кимсеге къулакъ асмайым, атымнынъ устюнде гъает теджрибели бир 
спортчы киби отурам. 

Дигер атлар сабырсызлыкънен аякъларыны котерип ала, асабий 
къыбырданалар. Бирден "Чапылсын!" деген эмир эшитильди ве эр кес бир 
кереден тургъан еринден огге ынтылды. Атларнынъ эр бири биринджи 
олмагъа тырыша. Меним атчыгъым ойле де чападжакъ амма, мен оны 
тутып турам, тельбевлерини бошатмайым. Ортаджа чапа. Артта 
къалмамасыны да козетем. Атлар ель киби учалар. 

Не исе, къошунынъ сонъки ёлчыгъы башланды. Тамам шу аньде мен 
Къотурнынъ тельбевлерини бир тамам бошаттым. О, башыны ашагъы 
алып, огге ель киби атылды. 

Сейирджилер арасында шамата къопты. Эр кес манъа ве Къотургъа 
бакъа, къычыралар. Ель киби кеткен Къотур, дигер атларнынъ эписини 
бирден озып, мензильге биринджи келип етти. 

Сейирджилер бирден тынып къалдылар. Сюкюнетлик акърансыз ве 
сынъырсыз эди. Генчлер бирден бизим этрафымызгъа топланды, 
атчыкъкъа юрмеге фурсат бермедилер. Лякин бойле чапувдан сонъ 
атчыкъ бираз юрмек керек. Мен атымдан тюшип, яваш-яваш огге 
адымладым. Эр кес артымыздан келе ве Къотургъа дикъкъатнен бакъа ве 
шаша-тааджипленелер. Насыл олды да бу чиркин, уфачыкъ, меджалсыз 
атчыкъ биринджи кельди! 

Этрафымызда адамлар эп топланалар. Бу буюк урьмет, сайгъы ве 
самимийлик гонъюлиме пек ята. Къотурнен экимиз бу къошуда заферли 
енъишнинъ къараманлары олдукъ. Бахшышны — бузавчыкъны биз 
алдыкъ. 

2009 с. 


Къабакъ бостаны 


Озьбекстаннынъ Янъыёл дживарындаки онунджы совхоздан бизге 
яшамакъ ичюн эки ода берильген эди. Бириси баягъы балабан дёрткоше, 
дигери, къапудан киргенде тар ве узун. Бу баракълар эди. Бираз 
сонъундан сюргюн олунгъан халкъымызгъа бостанлыкъ ичюн ерлер де 
берильди. Бу бостанымыз Къаракульдюк адлы озен тарафта, яшав 
ерлерден баягъы узакъта. Бабам бостанымызгъа, кетменини омузына 
урып бара эди. 

Омюримдеки бу левха сонъундан озюмнинъ «Чокъракъ суву» икяемде 
беяныны тапты. 

Араба, топракъ ёлнен тоз котерип кетти. Бабам тельбевлерни 
усталыкънен тута эм де атнынъ юрюшини козетип тура. Атны яваш 
юрсете, кимерде чаптырып да ала. Этраф дюльбер ве сюслю. Ёлнынъ эки 
кенарында алма багъчалары оселер. Тереклернинъ пытакълары 
берекеттен эгильген. Къарарнен он беш дакъкъалыкъ ёлдан сонъ, биз 
бостангъа етип кельдик. 

Бостанымызгъа келип чыкъкъанымызнен, бабам арабадан тюшип, 
мени де котерип тюшюрди, атны ешиль отлар гурь оськен ерге, бир 
терекнинъ далына багълады. Сонъра озюнинъ махсус кетменчигини алып 
(о, шимди але даа менде. Бабамдан ядикярлыкъ), къабакъ оськен 
сыраларгъа арыкътан номай сув йиберди. О, бильгили бостанджы эди. 
Онынъ осьтюрген къабакъларындан эр йылы къорантамыз бир араба толу 
къабакъ топлай эди. Чюнки бостанымыздан гъайры, бабам бутюн 

арыкъларнынъ четлерине де къабакъ сачып чыкъа эди. Бу къабакъларны 
бутюн къыш баарьде эм озюмиз, эм де сой-сопумыз, къомшумыз да ашай 
эдилер. Анам яхшы, сагълам ве дюльберлерини базаргъа чыкъарып сата 
эди. Къабакълар чокъ вакъыткедже турсун десенъ, оларны сапларынен 
берабер узьмек керек, о вакъыт олар чюрюмейлер. Амма сапсыз узюльген 
къабакълар тамам шу сапы узюльген ерден тез арада чюрип башлайлар. 
Анам къабакъ бурмасы, я да кесек-кесек къабакъны сувгъа пишире я да 
фурунда пишире эди. 

Бабамнен экимиз бостанымызда баягъы булундыкъ. Бабам чалыша, 
мен чапкъалайым. Энди деерли эр шейни бакъып чыкътым. Безип 
башладым. Сувсадым. Тезден бабама аскъы асып башладым. Бабам исе 
муляйим-муляйим кулюмсиреди, манъа бакъты ве: 

— Бакъса, къызым, ашыкъкъанымдан санъа бир шише сув алмагъа биле 
унуткъаным, деп аджынды. 

Эльбет, бала олгъан сонъ, сабырынъ тез тюкене. Мен эп бабамнынъ 
янына барып: «Бабам, мен сувсадым, мен сув-са-дым!» дей берем. Бабам 
олдурамады ве эки къолунынъ авучларыны бирлештирип, номай акъкъан 
арыкънынъ быланчыкъ сувуна чомдурып, лайлы, сап-сары сувдан манъа 
ичирди. Сувны ичип тойгъан сонъ: «Вай, я анам эр вакъыт манъа кирли 
къолунънен бир шей ашама, быланчыкъ сувлар ичме!» дегенлери 
акъылыма тез тюштилер. Лякин бойле сувны бабачыгъым берди де! 
Насыл этип ичмейим! 

Бабамнынъ манъа бойле этип сув ичиргени бутюн омюрге эсимде 
къалды. Сонъундан анъладым, онынъ манъа авучларына сув толдурып 
бергени быланчыкъ сув дегиль де, о, манъа буллюр киби темиз 
къальбинден бир тамчысыны берди. 

О левха, сувнынъ дады, лезети юрегиме омюрлик — эбедий синъип 
къалды. Къайда ве не ерде олмайым, сувсап да сув ичсем, азиз ве 
къыйметли бабамнынъ къолавучлап манъа сув ичиргенини хатырлайым. 
Эм сагъ экеним, оны бир вакъыт унутмам. 

2010 с. 


Хатырлавлар 


Макъалелер 


Къальбимнинъ хатырасы 


Къырымда ветандаш дженки эп девам эткен йыллары. Къызылларнен 
беязлар талашалар. Иигирми-йигирми биринджи сенелери ачлыкъ зуур 
этти. Бинълернен халкъымыз эбедиен козь юмдылар. Къалгъанлары бу 
дешеттен тири чыкъкъанларына инанмай, санки де агъыр хасталыкътан 
къуртулгъан хаста киби, зар-зорнен девам эткен яшайышкъа ынтылдылар. 
Миллетимиз бу азаплардан текяран озюне кельген сонъ, окъувгъа, 
бильгиге, медениетке джаны-гонъюлинен япышты. 

1925 сенеси Муратлар аилесинде эгизлер киби оськен Алие ве Селиме 
Акъмесджитте чалышып башлагъан миллий клубымызгъа къатнай, 
мындаки драма тегерегинде иштирак эте, пьесаларда роллер ойнай, 
йырлай, пек чокъ яшлар ве къызларнен сыкъы достане мунасебетте 
булуналар. 

— Миллий клубымызнынъ одалары эки къатлы эвнинъ (коше эв, 
сонунъдан Селиме Мурат ве Абдулла Дерменджи берабер омюр 

къургъанларында, оларгъа бу бинанынъ экинджи къатындан балконлы 
квартира бердилер) биринджи къатында эди. Онынъ янашасында 
китапхане де бар эди. Клубымызда медений-ярыкъландырув, чешит 
сиясий я да турмуш мевзуларда марузалар япыла эди. Миллий клубымыз 
Къантар сокъагъында булуна эди. Бу ерде сокъакънынъ ады тарихыны да 
сёйлемеге истейим, — деп башлады хатырлавларыны Селиме ханум ве 
девам этти: 

— Къантар сокъагъынынъ бу адынынъ манасы шунда ки (сокъакъ уп- 
узун, демирёл вокзалындан туттурып, тап байырларгъа котерильгендже 
узаныр эди), онынъ байырлар тарафтан сонъунда буюк къантар тура эди. 
Шимдики Тренёв паркы олгъан ерде исе эвельден буюк базар олгъан ве 
Къырымнынъ эр бир кошесинден эр саба мында мал кетирилир эди. 
Чувалларнен ун, бакъла, нохут, чешит курпелер, пирнич, къартоп, согъан, 
бибер, помидор, ящиклерде юзюм, шефтали, армут, алма, айва ве иляхре 
мейвалар базарны толдурыр эдилер. Буларны койлерден халкъымыз 
кетире. Бу малларнынъ эписи шу къантардан кечмегендже, оларны 
сатлыкъкъа чыкъартмаз эдилер. Булар шу къантарда ольчениле, не 
къадар олгъаны билине, кейфиети тешкериле, сонъ базаргъа чыкъарылыр 
эди. Шу базар чаршысында бир чокъ къавелер де булунмакъта. Базар 
ичинде чешит миллий емеклеримиз сыджакъ алында сатыла, чешит 
къашкъавалларнен берабер, пенирлер, татыллар, къавалтылар (салат), 
къурабьелер, сары ягъ, шинген ягъ, къалакъай, ягълы булгъачалар, 
къадайыфлар, тава янтыкълары, караим чибереги, къырым чибереги, 
тюрлю кульбасалар, кебаплар, къавурмалар, тузлангъан къой къуйругъы 
ве дигер миллий емеклеримизни халкъымыз чыкъарып сата эди. 
Акъмесджитте энъ гурьдели ер — базар эди, — деди. 

Эльбетте, тюркий халкъларнынъ эсас яшайышы — бу базар. 
Акъмесджитте де тамам бойле эди. Базаргъа кетирильген маллар шу 
къантарда ольченгени ве базар да бу сокъакъта булунгъаны сокъакънынъ 
адыны бельгиледи, эльбет. Ады эвель-эзельден Къантар сокъагъы эди. 
Айны шу сокъакъта булунгъан миллий клубымызгъа газетлерде 
чалышкъан хадимлер, языджылар, журналистлер, оджаларнен берабер 
артистлер де, умумен, зиялы адамларымыз кельгенлер. Бу джумледен, 
достларынен берабер мында языджы Абдулла Дерменджи келип, сиясет, 
яхут да эдебияткъа багъышлап марузалар окъугъан. 

— Клубда чокъ лафлар юрютиле эди. Биз татам Алиенен театрге 
кирмекни авес этип яшаймыз. Истегимизни эшиткен киби, бир кунь 
Пушкин сокъагъында кезинир экенмиз, театримизнинъ о вакъытте баш 
режиссёры Джелял Меин бизлерге: «Сизлер миллий театримизге ишке 
киринъиз, тыш корюништен де пек келишесинъиз, яшсыз, сизден яхшы 
артистлер олур», деген эди. Бу лафны энъ буюгимиз Урие татамызгъа 
сёйлегенде, о: «Вай, анам разы олмаз, сиз бойле япынъыз: анама 
дуйдурмайып чалышып турунъыз», деп тенбиеледи ве чокъ кечмеден, 
бизлер экимиз миллий театримизге ишке алындыкъ. Театрге бизни 
Джелял Меиннинъ озю къабул этти. Къолумызгъа мында чалышкъанымыз 
акъкъында шеадетнамелер берильди. Биз театрге кельгенде, онынъ 
коллективини баягъы артистлер тешкиль эте эдилер. Ава Къылыч, Эмине 
Челеби, Халид Гурджу, Билял ве Эмирамет Парыкълар, Ибраим Бешевли 
ве дигерлери. — Селиме ханум Мурат озь хатырлавларыны сёйлер экен, 
текяран тюшюнджели отурды, сексен яшны тешкиль эткен омюри, санки 
де кене козю огюнде джанлана берди ве о, девам этти: 

— Къорантамыз бундан эвель пек къыйын яшады. Ишке башлагъан 
сонъ Алие татамнен докъсанар кумюштен айлыкъ алдыкъ. Къуванчымыз 
сынъырсыз, лякин анамызнынъ бойле ишке киргенимизден ич де хабери 
екъ олгъанындан, озюмизни къолайсыз дуямыз. Алгъан акъчаларымызгъа 
кийинген-къушангъанымыздан гъайры, кечинювге де арткъачынен ете 
эди. Лякин чалышкъан еримизни анамыздан эп гизлеймиз. Кечке 
къалсакъ, анам бизге: "Бу вакъыткедже къайда къалдынъыз?" деерек, 
аркъаларымызгъа бирер юмрукъ тюшюре эди. Бизлер исе сеслеримизни 
чыкъармагъа къоркъуп, тез-тез тёешеклеримизге кире эдик. Энъ эсасы 
бизлер анамызны агъыр ишлерден къуртардыкъ. Чюнки о, 
къорантамызны кечиндирмек ичюн, адамларгъа чамашыр юва, эв сылай, 
аш пишире ади. Сонъ-сонъунда ишимиз акъкъында анамызгъа Урие татам 
явашчыкътан сёйледи. Анамыз Фадиме пек разы олмаса да, яваш-яваш 
тынчланды. Чюнки театрде чалышмакъ яш къызларгъа келишмез, деп 
сайыла эди. Лячаре, не япаджакъсынъ, башкъа чаремиз ёкъ эди. 

Яхшы яшап башладыкъ. Яшайышымыз маддий тарафтан дурулды. 
Бабамыз сагъ олгъанда, къаве тута, къавесинде эм де тегиз агъач 
таячыкъларгъа тизильген къозу эти парчаларындан кебап пишире эди. 
Бунынъ ичюн къавемизде эр кунь бир къозу союла, кемиклеринден 
къорантамызда озюмизге аш пишириле, этлеринден муштерилерге кебап 
азырлана эди. Къозу этининъ кесеклери пармакъ узунлыгъында кесилип, 
кебап шишлерине толгъандже семизли-арыкълы сыраланып, чёюн къазан 
толу йымшакъ къуйрукъ ягъда шишлеринен берабер къавурылалар. 
Азырлангъан кебаплар сымарышкъа коре сай чаначыкъларгъа тизилип, 
муштерилернинъ огюне къоюла. Кимерде къой да союла эди. Онынъ 
къуйрукъ ягъы тузлана, къыш бою озюмиз ашай эдик. Къойнынъ дигер 
этли ерлери кене де муштерилер ичюн кебапкъа кете эди. Бунынъ ичюн 
къуйрукълы къойлар керек эди ве бабам о вакъытлери тап 
Къыргъызстангъа барып, андан бойле къойларны кетире эди. Чюнки 
Къырымда къуйрукълы къойлар олмаз эди. Бабам Мурадасыл пек 
беджерикли адам эди, Акъмесджитте оны танымагъан-бильмеген, урьмет 
этмеген инсан ёкъ эди. Онъа чокъусы сайгъы иле къаведжи Мурат, дей 
эдилер. Бабамыз эр вакъыт темиз-пак кийинген, жилет джебинден саати 
корюнип юрер эди. О, юксек бойлу, дюльбер юзьлю, арыкъча да, 
семиздже де дегиль, орта къарарда, эсмеридже кельген, юргенде, эр 
вакъыт кумюш башлы таячыгъынен юрген. Башына къырым къалпагъы 
кийгени акъылымда. Орта къалынлыкъта дюльбер оюлгъан дудакълары 
тамам юзюне келишкен, догъру буруны, козьлери ири, омузлары ачыкъ 
бичимли ве башы тёбен, козьлери даим алдындаки адамларгъа муляйим, 
лякин джиддий бакъар, сёзлерине сёз къошып, джиддийликнен динълер 
ве джевап берир эди. Бабам пек джумерт адам эди. Фукъаре корьсе, 
урбасы да зияде чуллу олса, шу дакъкъасы устюндеки биджагъыны 
чыкъарып берир эди. Акъмесджитнинъ ортасында (шимди Тренёв паркы), 
чокъ къавелер ерлешкен ерде, базар ичинде, онынъ да кирагъа туткъан 
къавеси олып, биз онынънен кечине эдик. 

Къартбабамыз элли дёрт яшында кечинген, къорантасыны ачлыкътан 
чыкъара бильген, лякин сонъундан озю астмадан 1922 сенеси вефат 
эткен. 

Русиеде октябрь инкъилябы янъгъырап, енъиш къазангъан сонъ, 1918 
сенеси къартбабамыз Багъчасарайдаки Асмакъую мааллесиндеки Афизе 
битамызнынъ (озь вакъытинде битамыз Багъчасарайнынъ мешур эбанайы 
олгъан) эвини сатып, Акъмесджитке кочьмеге меджбур олгъан. Чюнки 

Багъчасарайда кечинмеси агъырлашкъан. Къорантасы исе буюк, докъуз 
джандан ибарет. Бойлеликнен эвни саткъан парагъа Акъмесджитте кене 
де эв аламагъан, онынъ ерине кирагъа къаве эм де аилеси ичюн кирагъа 
эв туткъан. Тезден къорантасы Аджыабла, деген зенгиннинъ азбарында 
( +Кривой переулок+ ) яшап башлады, 1919 сенеси исе Афизе 
къартбитамыз раметли олды. Анамнынъ таталары Урие ве Кебире 
къоджагъа чыкъып четке чекильдилер. 

Селиме ханум хатырлавларыны эп девам этти: 

— Бабам туткъан къавеге муштерилер чокъ келе, булар урьметли 
адамлар, алимлер, языджы ве шаирлер, мусафирлер эдилер, Къавенинъ 
эки къапусы бар. Арттан да, огден де кирелер. Къаведе темиз къара 
копюкли къырым къавеси пишириле. Къаве бакъыр джезвелерде 
пиширилип, тепсили фильджанларгъа тёкюле. Къавени де ойле 
пиширмели ки, копюги фильджанда ятып турмасы лязим. Копюксиз къара 
къавени муштерилер къаве саймай ве ичмез эдилер. Бу месюлиетли ишни 
бабам башта-башта тек озю беджере эди, манъа да огретти. Къавемиз 
Акъмесджитте Мурат агъамнынъ къавеси деп бир анъылыр эди. Лякин о, 
къорантамызгъа ич бир тюрлю келир кетирмеди, тек богъаз токълугъына 
ете эди. 

— 1920 сенеси Акъмесджитте пек чокъ атышмалар ола эди. Бунъа 
бакъмадан, мен о вакъытте он бир яшта къызчыкъ олсам да, анам мени 
къоркъа-къоркъа бабама къавеге ёллай, эвлернинъ диварларына 
сыйыкъып-сакълана, анда барып келем. Къырымда о вакъытте ачлыкъ 
зуур эте ве бир куню бабам берген отьмекни элимден насыл чекип 
алгъанларыны дуймай къалдым. Агълай-агълай, артыма къайттым, бабам 
исе башымны сыйпап: «Агълама, къызым, бу оларнынъ къысмети экен», 
дегенден сонъ, манъа бир отьмек даа туттурып йиберди. Кель-келелим, 
отургъан эвимизнинъ кирасы агъырлыкъ этсе керек, бизлер Джами 
аралыгъында (мында Джами тура эди) азбарлары булунгъан Манъкъа 
Сеитмемет деген зенгиннинъ (сокъакънынъ бир тарафтаки эвлери 
онынъки эди) эвлеринден уджузджа эвни кирагъа туттукъ. Лякин бу ер 
къалабалыкъ эди. Шу себептен Част аралыгъы (мында милиция части бар 
эди) деген ерге авуштукъ. Бу эвде яшагъанымызда, Энвер ве Асие 
къардашчыкъларым къызамыкътан кечиндилер. 

— Бу сенеси бизнен берабер бу азбарда ерден юксек ясалгъан, 
пенджерелери эм Джами, эм де Част аралыкъларына чыкъкъан эвде 
къомшумыз олып Бекир Чобан заде кирада яшай эди. О, мында анасы, 
къыз къардашы Зылха ве эв ишлерини беджерген Аваджаннен учь оданы 
тута эдилер. О вакъытлерде о, энди мешур алим олгъаныны биз биле ве 
онынънен буюк урьмет иле селямлаша эдик. Балалар олгъанымызгъа 
бакъмадан, о, селямымызны буюк самимиетнен алып, янымыздан: 
"Яхшысынъызмы, балалар?" яхут да: "Гузель-гузель отурасынъызмы?" деп, 
башларымызны сыйпап, уйкенлернен урьмет иле селямлашып, ал-хатир 
сорап кечер эди. Бекир Чобан заде орта бойлу, юзю томалакъ, айдын, ири 
козьлю, янакълары къырмызы, кулегеч юзьлю адам эди. Част 
аралыгъынынъ 35 санлы азбарындаки эвде Бекир Чобан заденинъ 
къорантасы беш йыл къадар яшады. 

Бекир бей эвине къайткъанда, озюнен берабер эр вакъыт биревни 
кетире эди. Сыкъ-сыкъ онъа мешур ве теджрибели эким-терапевт Халиль 
Чапчакъчы (онынъ къыз къардашы Зекие бир вакъытлери Э.Шемьи 
заденинъ къарысы эди), Алупкадан Асан Сабри Айваз, Якъуб Мусан деген 

адамлар кельгенини хатырлайым, — деерек, Селиме ханум 
хатырлавларыны эп девам этти: 

— 1921 сенеси Къырымдаки ачлыкътан миллетимизден топ-топ, 
къоранталарынен инсанларымыз олип башладылар. 1922 сенеси бабам 
агъыр хасталанды ве эв саиби бизлерни бу азбардан дигер ярамайджа, 
табаны топракъ бир одалы эвчикке кочюрди. Бу йылы кузьде бабам бу 
одада вефат этти. Анам Фадиме ичюн пек къыйын йыллар башланды. О, 
Манъкъа Сеитмеметнинъ эвинде эв ишлеринде чалышты, пек фукъаре 
яшадыкъ. Къорантамызда бизлер энди учюмиз эдик: анам, Алие татам ве 
мен. 

Селиме ханум театрге киргенлери акъкъында лафны кене девам 
эттирди. 

— Алиенен театрге алынгъанымыз куню башта Халид Гурджунен 
таныштыкъ. Халид Гурджу чокъусы комик роллерни иджра эткенде, 
оларны гъает буюк усталыкънен япа, сейирджилер шакъылдап- 
шакъылдап куле ве зияде севине эдилер. Гурджунен адийджесине лаф 
эткенде биле, о, эр вакъыт кульдюрип лаф эте эди. Гурджу орта бойлудан 
алчакъча, зияде эсмери, арыкъча мучели адам эди. Онынъ бир адети: 
къолларыны авучлап, эр вакъыт бир шей юткъан киби тамшанып, лаф эте, 
узун къамбур бурунына бакъкъанда исе, кульмеге истей эдинъ. О, эр 
вакъыт эски, энди чокъ вакъыт къулланувда булунгъан пальтода юре 
тургъан. Бизлер къазангъан парасы етмейдир, деп тюшюне эдик. 
Асылында исе артистлернинъ эксериети квартирадан квартирагъа кечип 
(квартиралар, эв тутмакълар исе пек паалы эди), заметлер чекип чалыша 
эдилер. Лякин бунъа бакъмадан, Халид Гурджу олардан энъ фукъареси 
эди. Лякин о, сонъ дереджеде истидатлы, роллерини пек усталыкънен 
иджра эткен артист эди. 

— Алиенен экимиз исе кичкене роллерде ойнаймыз. Алиенинъ сеси 
пек гурь, аэнкли, озю де пек дюльбер олгъаны ичюн, театр пердеси 
ачылмадан эвель, онъа сананынъ огюне кечип, эски къырым 
тюркюлеринден йырлата эдилер, — Селиме ханум буны деерек, Алие 
татасынынъ фотосурети макъаледе чыкъарылмасыны пек риджа этти. 
Истегини ерине кетиремиз. Тезден Селиме ханум, кене лаф этип 
башлады, о Алие татасыны пек хатырлады: 

— О, Ливадиеге акъайгъа чыкъкъан сонъ, эльбетте, биз онъа 
мусафирликке бара эдик. О, пек ялдамагъа севе ве пек уста ялдайыджы 
эди. Мен, аксине, сувдан, денъизден исе даа зияде, яшлыгъымдан берли 
къоркъам, эм де ялдамагъа ойле де огренгеним екъ. Алие исе денъизден 
чыкъмаз, бу вакъытте эр шейни унута эди. Мен денъиз ялысындан 
узакъкъа ич де кетмей эдим. Бир куню ялыда отурам, Алие исе тап 
узакъкъа ялдагъаныны корип турам. О, эп теренге сюзип кете. Тезден о, 
нокъта олып корюнип башлады, тезден нокъта да козюмден гъайып 
олгъан сонъ, мен къасеветнен ялы бою чапып башладым: "Вай, тюф, бир 
шей олмагъайды, энди корюнмей биле, не япайым!" деп эп чапкъалайым. 
Мен бойле дегендже, бакъсам, бир арада онынъ энди ялы тарафкъа сюзип 
кельгенини корьген сонъ, ичиме джаным кирди. Алие пек уста ялдай эди. 
Озю де о къадар дюльбер ки, о, сокъакъта кеткенде, эр кеснинъ козю онда 
ола эди. Къадынлар да, балалар да, даа чокъусы акъайлар оны 
козьлеринен озгъара эдилер. Кийинмеге де пек севе эм биле эди. Тикиште 
де пек уста эди. Сокъакъта юргенде, биревнинъ устюнде келишкен мот 
урба корьсе, шу ерде де оны мийинде ольчеп сакълай, керекли басманы 
тюкяндан алып, озю бичип тике эди. Экинджи куню энди оны устюне 

кийип сокъакъкъа чыкъа эди. Омюри пек къыскъа олды. Акъ 
джигерлерден сувукъланып, отуз учь яшында, 1940 сенеси вефат этти. 
Энди тёшекте олюм алында булунгъанында, биз янындан кетмеймиз. Мен 
кимерде турып-турып кетем, агълап тоям, сонъ юзюмни дуймасын, деп 
ювып, кене янына келем. Бир арада о, юзюме бакъып: "Агълап 
тойдунъмы?" деп сорады, сонъ бизлерге ири дюльбер козьлерини чевирип: 
«Ич де агъламанъыз, мен пек яхшы яшадым, яшайышымнен пек разым», 
деген эди. 

— Кене де театримиз акъкъында хатырлавымны девам этейим, — деди 
Селиме ханум ве: — О девирде театримизде итальян, франсыз, рус ве 
дигер миллетлернинъ пьесалары чокъча ойнала эди. Бизден сонъ театрге 
даа дигер адамлар алынды. Булар Ибраим Халил (я да Саатчи), Зоре 
Билял, Эмине Фейзулла, Абдураман Ибраим, Якъуб Керим, Али Теминдар, 
Эмине Мукъаддес, Айше Пармакъсыз ве дигерлери. Халкъымыз 
театримизге буюк истекнен, севип, авес этип келе эди. Билетлер эр кеске 
етмегенинден, залгъа къошма отургъычлар къоюла ве энъ сонъунда, 
халкънынъ чареси тапылмагъанда, театрнинъ къапулары артынадже 
ачылып, тышарыдакилер де ичериге дала эдилер. Халкъымыз медениетке 
мына бойле ынтыла эди. Миллетимиз не театрсиз, не де киносыз яшап 
оламай эди. Лякин къырым театримиз озь спектакллерини эр кунь 
нумайыш этип оламагъаны ичюн, рус тилинде спектакллернен (рус 
театри де бу бинада чалыша эди) авушып косьтериле эдилер. Алиенен 
экимиз театримизде чокъ ойнамадыкъ, олгъаны тек эки йыл чалыштыкъ. 
Алие Ливадие санаторийсининъ о вакъыттеки завхозы Ваджип Мустафа 
деген адамгъа акъайгъа чыкъты. Мен де почта-телеграф курсларына 
окъумагъа Акъяргъа кеттим. Бойлеликнен, экимиз де артистликни 
кутьмедик. Лякин бойле япкъаныма але пешман этем. Амма йырламагъа 
да севе эдим, сесим яхшы эди. Тезден мен де языджы Абдулла 
Дерменджиге къоджагъа чыкътым. Баягъы вакъыт Акъмесджитте 
яшагъан сонъ, Багъчасарайгъа кочтюк, чюнки Абдулланы мындаки 
"Большевик" газетине, баш муаррир этип, ишке ёлладылар. Мында 
яшагъанда, йыргъа олгъан севгим мени Аппаз устанен таныштырды. 
Онынъ чалгъыджылар такъымы Багъчасарай радиосында концертлер бере 
Эди. 

Мен онынънен анълашып, радиода йырламагъа башладым. Аппаз 
устанен берабер дигер чалгъыджылар, яни Керим ве Исмаил усталар 
чалыша эдилер. Аппаз уста йырламагъа севгимни эмиетке алып, мени озь 
концертлеринде иштирак этмеме разылыкъ берген эди. Репертуарымда 
"Меджбур олдум мен бир гуле", "Къалайлы къазан", "Сычан", "Чыкъып 
юксеклерден бакъма", "Сёйлетме мени", "Къара къыз", "Ачыл, ачыл, 
дагълар", "Къара козьлюм", "Чал хораз", "Къара тавукъ", "Ачма, ярем, 
пенджеренъни", "Чал бора", "Сомсурмадан", "Къара денъиз" ве дигер 
тюркюлер бар эди. Иырлагъанымны Багъчасарай халкъы бегене, Селиме 
Мурат йырлай, деп севине эдилер. Аппаз уста кемане, Исмаил уста 
кларнет, Керим уста къырым къавалы чала эдилер. Лякин олар истеген 
алетлеринде де чалмагъа усталыкълары пек буюк эди. О вакъытлерде 
олар орта яшта адамлар эдилер. Исмаил уста пек мазаллы, эсмери адам, 
Аппаз уста сарышын олып, юзю токъ, янакълары къып-къырмызы, ачыкъ 
юзьлю, Керим уста узун бойлу, арыкъча, эсмери юзьлю эди. Чалгъы 
такъымында дигер чалгъыджылар даре, зурна, давул ве иляхре 
алетлернен къырым аваларынынъ акъикъий нагъмелерини иджра эте 
эдилер. 

Селиме ханум эп икяе этти: 

— Омюр аркъадашым Абдулла Дерменджинен биз бу миллий 
клубымызда (онынъ бунъа багъышлап язгъан икяечиги де бар, менде 
сакълы тура, араб арифлеринен язылы) 1926 сенеси Акъмесджитте 
танышкъан эдик. О, Ленин сокъагъында, тамам Ленин адына шеэр 
раатлыкъ багъчасы къаршысындаки бинада ерлешкен "Яш къувет" 
газетинде чалыша эди. Онынъ досту Абибулла Бакъкъал да бу газетте 
чалышып, олар эр кунь уйле маалинде ашкъа чыкъа ве аштан сонъ 
субетлешип бульварда кезине эдилер. Абибулла Бакъкъал теджрибели 
журналист, омюр аркъадашы Ребия Бакъкъал область партия 
комитетинде къадын-къызлар меселеси ишлери болюгинде чалыша эди. 
1936 сенеси Ребия апансыздан НКВД тарафындан апске алынды, бир къач 
вакъыттен азат этильген олса да, сонъундан 1937 сенеси о, ве бу 
кересинде акъайы Абибулла да апске алынып, репрессия нетиджесинде 
гъайып этильдилер. Меним омюр аркъадашым 1937 сенеси энди "Янъы 
дюнья" газетинде башта партия болюгининъ мудири, сонъ баш 
муаррирнинъ муавини оларакъ чалыша эди. Бу иште чалышкъаны 
вакъытте де, октябрь айында оны "халкъ душманы" илян этип, партиядан 
ве иштен чыкъардылар. Къорантамыз бутюнлей сермиясыз къалды. 
Абдулла иш къыдырып юрди, бир ерге алмадылар, къайда да мураджаат 
этсе, къайтардылар, дост-эш, кимсе не селям бере, не де селямыны ала ве, 
ниает, бир куню о, Салгъыр сокъагъындаки амамгъа эсапчы оларакъ ишке 
кирди. Бир бучукъ айдан 1938 сенесининъ башында оны апске алдылар ве 
он докъуз ай Акъмесджит апсханесинде ятты. Мени де ич бир ерге ишке 
алмадылар. Омюр аркъадашым сагъмы-ёкъмы, кимсе бильмей, барып 
сорасанъ, НКВДджилер лаф да этмейлер, чюнки оларнынъ къолунда 
олгъаныны энди анълагъан эдик. Оны соргъу эткен Закировкъа телефон 
этсенъ, о, тек динълей, ич бир тюрлю джевап бермей. НКВЛге эр кунь 
барып сораштырамыз, лякин файдасыз. Ве, ниает, алты айдан корюшювге 
рухсет берильди. Абдулла энди К.Маркс сокъагъындаки тюрьмеде 
олгъаныны анъладыкъ. Тюрьме мединститутнынъ къаршысында Ленин 
бульварында эди. 

Селиме ханумны корюшювге тек озюни йибердилер. Урие ве Алие 
таталары тышарыда беклеп турдылар. 

— Корюшювге тек 5-10 дакъкъа рухсет берильди. Абдулланынъ юзю 
шишик эди. Биринджиде о, Энвер огълуны сорады. Не дейджегимни 
бильмедим ве: "О, пек азды, хаста", десем, Абдулла: "Сен манъа 
айтмайсынъ, мен баланы тюшюмде корьдюм, огълум ольди", деди, 
инанмады манъа. Бала акъикъатен ольген эди. Сагълыкълаштыкъ. 
_+Суд+_ оладжагъыны айтты, лякин не вакъыт оладжакъ кимсе бильмей, 
озю де бильмей. Шуны бильдирди, —Селиме ханум о агъыр йылларны эп 
хатырлады: 

— Абдулла алынгъан сонъ, анам Фадиме (0, он дёрт йыл бизнен яшады), 
мен, буюк къызым Линяре ве секиз ай 5 куньлюк огъланчыгъымыз 
ачлыкъ чектик. Бу ачлыкъта Энверчик пек хасталанды ве оны бабасы 
булунгъан тюрьмеден чокъ узакъ олмагъан (бу сонъундан, ярым йылдан 
сонъ анълашылды) балалар хастаханесине къойдылар. Лякин файдасыз 
эди. Тезден балам оледжегини дуйып, оны андан хырсызлыкънен эвге 
кетирдим ве Энверчик эки куньден вефат этти, — Селиме ханум 
козьяшларыны тыйып оламады, эльявлугъынен козьлерини сюртип- 
сюртип алды. Бираз тынч отурдыкъ, экимиз де эеджанландыкъ. Селиме 
ханум бираздан девам этти: 

— Абдулланен корюшювимиз 1938 сенесининъ июнь айында олды. 
1939 сенесининъ июль айында махкеме оладжагъы анълашылды. Лякин 
куню беллисиз. Не исе, махкеме К.Маркс сокъагъындаки Махкеме 
бинасынынъ экинджи къатында олып кечти. 

Абдулла Дерменджи озюнинъ неде къабаатлангъаныны тек махкеме 
вакъытинде, не исе, анълады. Бундан сонъ о, онъа къаршы имза 
чеккенлернен корюшюв ( +очный ставка+ ) япмаларыны талап этти. Бу 
адамларны эки айдан сонъ Русие лагеринден (оларны йигирмишер йылгъа 
къапаткъан эдилер) махкемеге кетирдилер. Махкемени Къырым 
къадылыгъынынъ реиси Нафе Билял алып барды. Алып келингенлер Омер 
Ипчи - девлет драма театрининъ директоры, языджы ве драматург, 
Ибраим Усеин - педагогика институтынынъ доценти ве учюнджисининъ 
сойады унутылгъан эдилер. Махкемеге Абдулла Дерменджинен берабер 
языджы Ыргъат Къадырны да кетирдилер. Экисининъ къабаатланувлары 
бир эди, экисининъ суду да бир олды. Абдулла Дерменджининъ къатий 
талаплары ве ич бир тюрлю кягъытларгъа къол къоймаювы оны къуртара 
бильди. 

— Омер Ипчининъ алына, кийимине, сыфатына бакъмасынынъ чареси 
ёкъ эди, - деп девам этти Селиме ханум. - Кир-кифос, штаны бир къач 
ерден йыртыкъ — тени корюне, аякълары чыплакъ, йыртыкъ калошлары 
чюрюк бир йиплернен багълангъанлар, устюнде къара ве йыртыкъ 
биджачыкъ. Соргъу вакъытинде Омер Ипчи (бизим сайгъылы, урьметли 
языджымызны бу сонъсуз хорлавлар, устюне къылынувлар бир тамам 
йыкъкъан эдилер) бала киби агълап, меджбурий, котекнен имза 
алгъанларыны сёйледи. Дигерлери де буны сёейледилер. 
Кетирильгенлернинъ этрафтаки адамларгъа бакъмагъа да чарелери ёкъ. 
Сонъ дереджеде меджалсызлар. Лякин Омер Ипчи кене де Абдуллагъа 
элини саллап алды. Онъа озь арекетинен рух бермек истеди. Махкеме пек 
кеч, энди къаш къараргъан вакъытте олды. Гедже саат учьте битти. 
Ыргъат Къадырнен Абдулла акъландылар. Шу ерде де азат этильдилер. 
Бизлер эпимиз — бутюн сойлары оларны къапакъачлап алдыкъ, 
эвлеримизге къайттыкъ. Лякин махкемеге кетирильген Омер Ипчини де, 
Ибраим Усеинни де ве учюнджисини де джезаланувларыны девам этмеге 
кене артларына ёлладылар. О вакъытте энди Берияны иштен 
четлендирген эдилер. Амма ильки алынгъан бинълернен 
семетдешлеримиз эп эляк олдылар. — Селиме ханум НКВД ертолесинде 
ич бир махкемесиз гъайып этильген Билял Чагъарны, Абдураим 
Самединни, Якъуб Мусанны ве дигерлерини буюк яныкънен хатырлады. 

— Шаир Ыргъат Къадыр ве омюр аркъадашымнынъ ишлери махкемеге 
тюшкени, олар ичюн сагъ къалмакъ олды. Сталинизм девиринде 
халкъымыз бойле чекиштирильди, ёкъ этильди. Манъа бу омюримдеки 
агъыр девирни, бу яныкънынъ тюбюнден чыкъмама меним якъынларым: 
аначыгъым Фадиме, Урие татам ве онынъ къоджасы Джеппар эниште (о 
къыйынлыкъта олар анамнен къызым Линярени озьлерине алып 
къорчаладылар), татам Алие манъа ярдымда булундылар, — деерек, 
Селиме ханум бу узун хатырлавларыны бойле сёзлернен екюнледи: 

— Омюр аркъадашымнынъ сагъ-селямет олгъаныны анълагъан сонъ, 
севимли акъайымнен даа да омюр этеджек экенмиз, деген бахытлы фикир 
мени раатлады. Булар эписи меним къальбимнинъ хатырасыдыр. 

1989 с. 

Алим Къараманнынъ эляк олувы 


Кикенеиз ве Кочюк койлери бири-биринен ян-янаша туралар. Олар 
Ялтагъа якъын, Къара денъизден эки километр узакъта ерлешкенлер. 
Койлернинъ эалиси де бири-бирлерине сой киби, бир халкъкъырым — 
халкъы. Койлер ерлешкен тёепелерден ашагъыда корюнген денъизге, 
онынъ кяде тынч, кяде къутургъанындан, чешит тюске киргенини 
козетмеге авесленесинъ. Къырымларнынъ эвчиклери сарп, тик 
джапларгъа япышкъанлар. Эписи де бем-беяз ташлардан япылгъан. Бир 
къатлыларнен ян-янаша эки къатлылары да чокълар. 

Бу койлер алма, армут, инджир, шефтали, нар, бадем, фындыкъ, 
къызылчыкъ багъчаларынен берабер, чауш, къарабурун, кокур ве дигер 
джыныслы юзюм багъларынен сарылгъанлар. Бугунь исе бу багъча ве 
багълар мында ёкълар. Кельмешеклер эписини ёкъ эттилер. Дюньягъа 
белли олгъан дюбек тютюнини де ёкъ эттилер. Олар къырымларсыз бу 
багъча ве багъларны беджерип бакъып оламадылар. Чюнки къырым 
миллетимизнинъ беджериклилиги, ишкирлиги, ишке берилип, онъа 


джаныны берип чалышкъанлары баскъынчларда екъ. Олар 
къырымларнынь бу ишкюзар рухларыны къайдан биледжеклер?! 
Асылында бильмезге истемейлер. Оларнынъ ниетлери — къувмакъ, ёкъ 


этмек, басып алмакъ, веселлям. 

ХХ асырнынъ башы. Кикенеизде эр кеснен берабер Эреджеп 
эфендинен Эмине аптенинъ къорантасы да яшай эди. Олар пек зенгин 
дегиль, пек фукъаре де дегиль, бир къарар яшай эдилер. Эмине шерфенен 
Эреджеп эфендининъ балалары чокъ. Земине (энди акъайда эди), он алты 
яшлы Зера, Эюп (сонъундан шаир олды) ве Сулейман огъланлары, сонъ 
Эдае ве энъ кичкенелери Сабрие. 

Кикенеиз кою Кочюк коюнден буюкче олып, олар бераберликте учь юз 
ханени тешкиль эте эдилер. Мында Алим Къараман деген йигит де яшай 
эди. О, Гъалиме шерфе ве Асан эфендининъ огълу эди. Бу йигит арбий 
олмакъ ичюн окъуды. Ана, баба огъланларынен ифтихар эте эдилер. 

Бир кунь къара къаш, мыйыкълы Алим Эреджеп эфендиге ишнен 
киргенде, шу ерде сачлары тобугъына тийген, эля ири козьлери 
йылдызлар киби йылтырагъан, беяз юзюндеки къара къашлары санки 
къалемнен сызылгъан дюльбер Зераны корип къалды, эли-аягъы 
йиберильген киби олды. Бойле дюльберден козьлерини узип оламады. 
Къыз да онъа бакъты ве юректен урулды. Бойлеликнен, эки яш бири- 
бирлерине севда олдылар. 

Арадан бир къач кунь кечер-кечмез, о, кене кельди. Эреджеп 
эфендинен къыз акъкъында лаф этмеге истеди. Лякин Эреджеп эфенди 
меселени анълагъан сонъ: — Алим, сени бегенемиз, яхшы йигитсинъ. 
Лякин Зера даа яш, беклемек керек, — деди. Алимнинъ юреги еринден 
узюлип тюшкен киби олды. Насыл этсинъ де, Зераны корьмей яшасын?! 
«Ёкъ, мен бунъа чыдап оламам», деп тюшюнди ве къызнен анълашып, оны 
алып къачмакъ къарарына кельди. 

Огъланларына о вакъытлерде мешур оюнджымыз Хайри Эмирзаденинъ 
адыны къойдылар. Бу оюнджымыз бу девирлерде озь оюнларынен бутюн 
Къырымны мефтюн эткен эди. 


Зера да севгисини гизлеп оламады. Алимнен бир даа корюшкенде, 
къыз онъа бармагъа разылыкъ берди. Бойле этип, бир куню Алим он алты 
яшлы Зераны эвлерине кетирди. Бундан сонъ Алимнинъ ана ве бабасы 

тез-тез къызнынъ догъмушларына, «къасевет этмесинлер», деп хабер 
этилер. 

Бойлеликнен, Алимнен Зера 1927 сенеси эвлендилер, 1930 сенеси 
огъланлары Хайри догъды. Тезден Алим къорантасынен Акъмесджитке 
кочьти. Олар мында кирагъа эв тутып яшадылар. Бири-бири артындан эки 
къызлары да олды. 

Акъмесджитнинъ Салгъыр (шимди Киров) сокъагъында айрыджа 
дюльберлигинен шимди де козьге чарпкъан эки къатлы бина бар. Бу бина 
шимдики Киров сокъагъындаки даире шекилинде къурулгъан Меркезий 
универмагнынъ сол тарафындадыр. Мында Алимге шу бинанынъ экинджи 
къатындан квартира берген эдилер. 

Бу дюльбер бинанынъ квартиралары милиция ве НКВД хадимлерине 
бериле эди. Бойле этип, 1936 сенесининъ сонъундан Алим Къараман 
мында чалышып башлады. Ярым ай къадар вакъыт кечти. Озь 
миллетимизден бу ерде екяне озю десек, янъылмамыз. Къалгъанлары 
эписи ят миллеттен. 

Бир кунь Алимнинъ къабинетине, энди достлашкъан киби олгъан эки 
НКВДджи кирип, бир-эки лаф эткенлеринден сонъ: « +Не хочешь 
потешиться+ ?» деп сорайлар. Алим бунынъ не олгъаныны, эльбетте, 
анъламай. «Достлар» бойле деген сонъ, оларнынъ артындан кете. 
НКВДнинъ ертолесине тюшелер. Анда бир кичкене, тар масачыкъ тура 
эди. Узеринде коньяк шишеси. 

Алим мында ялынъыз маса дегиль де, ертоленинъ ичи бутюнлей къан 
олгъаныны ве этрафта бир къач адам джесетлерини корьди. О, буз- 
бузлады. Козьлери бираз алышкъандан сонъра, ертоленинъ тап теренинде 
олгъан бир къач адамны эследи. Олар къоркъуларындан, ойле бир 
пыскъанлар ки, сес-солукъ эшитильмей, дыр-дыр къалтырайлар. 
Алимнинъ башы айланды. 

Лякин бирден ертоленинъ теренинден аджджы бир сес кельди. «Алим, 
бу бизмиз, койдешлеринъ, бизи мында атайлар, бизи мында хуршуна 
тутайлар, хардашым. Чохумызы аттылар... Мына бизлер халдых». 

Алим оны деръал сесинден таныды. Бу койдеши аякъсыз Ашир ака эди. 
Алим неге огърагъаныны бильмеди. Деръал озюни эльге алды ве 
пыштавыны чыкъарып, «достларгъа» къарыкъ сеснен: « +С кого 
начнём+ ?» деп къычырды. Янындаки эки берияджы-субайны бир сание 
ичинде атып ташлады. Тез-тез ертоледен чыкъты. 

О йыллары Молотов адына заводы къара тюсте чыкъаргъан «Эмка» 
машиналарында НКВД ве милиция хадимлери юре эдилер. О, 
машинасына отурып, айдавджысына эвине алып бармасыны эмир этти. 

Алим квартирасына ель киби келип кирди. Бу вакъыт онынъ эки къызы 
ве огълу софра башында отурып емек ашай эдилер. Зера къоджасынынъ 
юзюни корип шашты. Алим онъа олып кечкен вакъианы тез тарифледи. 
Сонъ къадынынынъ дюльбер козьлерине бакъты: 

— Балаларгъа мыкъайт ол, — деди. 

Арадан бираз вакъыт кечер-кечмез, бирден урулгъан къатты тепмеден, 
квартиранынъ къапусы ачылды, ичери эки айдут сокъулды. Алимни бир 
ерде корьмеген сонъ, дос-догъру балконгъа чаптылар. Бир къач кере 
къуршун сеси эшитильди. Зера къоджасы Алимнинъ балкондан ашагъы 
саркъкъаныны корип, яры эссиз алда оны кольмегининъ этегинден тутып 
етиштирди ве джеседини тартып алды. 

Шу кельген эки езит-берияджы да мында олю ята эдилер. Алим башта 
бу эки берияджыны атып ольдюрген. Сонъ озюни аткъан. 

Алим Къараман халкъыны джанаварджасына ёкъ эткенлерге бойле 
джевап берди. О, дёрт дане берияджынынъ омюрлерини ёкъ этти. Оларны 
бойле джезалады. Къараман оларакъ эляк олды. 

Къадыны Зераны хастаханеге алып кеттилер. Бутюн сой-сопу, 
акърабалары ёллар ичинде къалдылар. Учь бала бабасыз къалып, 
оксюзлер сыраларыны арттырдылар. Бойле балалар энди Ветанымыз 
Къырымда пек чокъ эдилер. Зеранынъ къап-къара билек киби 
къалынлыкъта эки орьгю сия сачы кумюш киби агъарды. Къалгъан омюри 
комюрге чевирильди. 

Бу вакъиадан сонъ аякъсыз Ашир ака сагъ къалгъаны, лякин 
бинълернен ветандашларымыз, инсанларымыз ертолелерде гъайып 
этильгени билинди. Къабаатсыз миллетимизни кельмешеклер бойле этип 
гъайыпкъа огърата, халкъымызнынъ сыраларыны эксильте эдилер. 

«Хакъымызнынъ устюне корюнмез къара булутлар энъди. Корюнген 
олсалар, эр кес корер, дуяр эди», дей бу вакъианы бизге бильдирген, 
онынъ шааты Алим Къараманнынъ огълу Хайри эфенди. 

Гизли къатиллик эп укюм сюрди. Душманлар эр шейден озьлерине 
файда чыкъарып иш корьдилер. Шовинистлер халкъымызны Ветанындан 
къувып чыкъармакъ ичюн чокъ ёллар таптылар. Олар озь джинаетлерини 
къабаатсыз халкъымызнынъ устюне ташлап, миллетимизни геноцидке 
огъраттылар. Халкъымызгъа къаршы козьге корюнмез дженк девам 
этерек, 1944 сенесининъ майыс 18-нде сюргюнликнен екюнленди. 

Алим Къараман озь къараманлыгъынен озь миллетини ёкъ эткенлерден 
бойле къорчалай бильди. Бу ерде демелимиз ки, миллетини къорчаламакъ 
эр бир къырым адамы ичюн мукъаддес иш, боюн-бордждур... 

Халкъымыз арасында онынъ къараманлары чокъ. Эр бир заманда 
озюне хас эйилик, джесюрлик япкъан къараманларымызнынъ 
фикирлерине айрыджа эмиет берильген Олардан шимди не 
япаджагъымызны сорасакъ, олар не дер эдилер, аджеба? Бельки, олар 
бизге шуны сёйлер эдилер: «Бу арам сталинизм девиринде олгъан зулум 
репатриацияларда нидже-нидже истидатлы адамларымыз, яшларымыз, 
къадын-къызларымыз, балаларымыз ёкъ этильдилер, ачлыкътан ве 


сувукътан, эм де сыджакътан, хорлукъ ве ашалавлардан, 
акъсымлавлардан гъайып олдылар. Бир козь огюне кетирип бакъаджакъ 
олсанъыз, тёпе сачларынъыз тиклене. Ыркъчы-шовинистлер 


миллетимизни але бугуньде ернен ексан этмеге ниетинделер. 
Ветанымызны къайтармагъанлары да бунъа ишлей. Миллетимизге, 
несиллеримизге, бутюн къырым халкъымызгъа о кечмиште юзь берген 
бутюн о къатилликлерден ве шимди олаяткъан къатилликлерден хуляса 
чыкъармакъ вакъыти кельди. Козьлеримизни ачып, озь миллий 
гъурурымызны, миллий ишимизни сонъунадже, гъалебегедже алып 
бармакъ ёлунда курешни девам этмелимиз. 

Гъалебемиз тек девлетчилигимизнинъ къайтарылувынен 
бельгиленеджек. Девлетчилик киби муим иш озь иджрасыны беклей. 
Озюнкинъни бир вакъыт, насыл къыйынлыкълар олса-олсун, кимсеге 
бермек олмаз. Бу дюньяджа къабул олунгъан мукъаддес къанунлардан 
бириси...» 

Бу хатырлавларны джесюр инсан, ветанпервер адам Алим 
Къараманнынъ екяне огълу Хайри Алим Къараманнынъ агъызындан язып 
алдыкъ. 

2004 с. 

Унсурлар огюнде баш эгменъиз! 


Бу сёзлерни бабамдан эр вакъыт эшите эдим. О, озю бойлелернинъ 
огюнде ич де баш эгмеди. Бедендже келишкен, юксек бойлу, къара къаш, 
чересини яраштыргъан ири къаверенки козьлери инсангъа пек сыджакъ 
бакъа эдилер. Догърулыкъны севген ве къорумагъа бильген адам, керек 
ерде принципиаллик косьтермеге биле эди. 

О, акъикъий къоранта башы эди. Анам Селиме почта ишчиси олып, 
Ветанымызда Акъмесджитнинъ баш почтамтында Клоппер аппаратында 
чалышкъан уста, почта-алякъаджы хадимеси эди. Лякин сюргюнликте 
оны бир ерге ишке къабул этмедилер. Бунынъ себеби исе къырымлар 
олгъанымыз, эльбетте. Анам башкъа ич де озь зенааты боюнджа чалышып 
оламады. Кет-кете сагълыгъы да ярамайлашты. Къорантамыздаки беш 
адамны — анам, бабам ве учь баланы бабам озю кечиндире эди. Буюк 
татамыз Линяре 1930 сенесининъ баласы, чалышып башлады ве, аз да 
олса, ярдымы тие эди. 

А.Дерменджи 1905 сенеси Ялта районындаки Кикенеиз коюнде чокъ 
балалы къорантада алтынджы эвлят олып догъды. Ибраим къартбабам ве 
Фадиме буюканам биринджи огъланларынынъ адыны Бекир къойдылар. 
Чюнки асылында Бекир (арапчадан Бакр) адынынъ терджимеси 
"биринджи" дегенидир. Онынъ ичюн де эвеллери бизим халкъымыз бу 
адны тек биринджи эвлядына къоя эдилер. Бекир эмджемден сонъ Омер, 
Осман, Фатма, Къуртвели, Абдулла ве кенджелери къыз — Хатидже эди. 

Яш Абдулла инсанларны севген, урьмет эткен, мераметли адам олып 
осьти. Баланы да, буюкни де сайып-севип, инсаниетли муамелесинен эр 
кеснен тиль тапа бильген адам оларакъ тербиеленди. Онынъ бу 
чизгилерини мен балалыгъымдан ис этип кельдим. 

Яш Абдулла бир къач зенаатларгъа мейиль берди. Кемане, пианино, 
мандолина киби музыка алетлерини чалмакъны озю огренди, музыкагъа 
авес эди. Булардан гъайры гузель ресимлер де япа эди. Авджылыкъта да 
кимседен артта къалмаз, мергин окъчу эди. Лякин о, бу ёлларнынъ ич 
бирисини кутьмеди. О, язув-сызув ишине берильди. Бу истегинен 
мектебинде бир озю газет чыкъарды ве анда озь язгъан кучюк макъале ве 
икяечиклерини дердж этти. Кет-кете бу иш оны бутюнлей озюне тартты, 
меракъландырды эм бу ишни о, бутюн омюри бою алып барды. Дженкке 
гонъюлли кетти ве анда да дивизион газетинде шу иште чалышты. Бу 
акъта анамнынъ язып къалдыргъан хатырасындан буларны окъудым: 
"Дженктен эвель омюр аркъадашым Абдулла Дерменджи Акъмесджитте 
радио комитетининъ сиясий эшиттирювлер болюгининъ муаррири олып 
(къырымджа болюгининъ) чалыша эди. 1941 сенеси дженк илян этильген 
сонъ, ордудан азат олса да (онынъ ичюн де оны Военкомат ич де 
къыдырмады), дженкке гонъюлли кетмеге ариза берди ве онынъ 
инвалидлигини корип, "Аламаймыз", деселер де, о: "Мен Ветаныма 
хызметте ордуда олмакъ керегим", деп чокъ бир зорлукъларнен, не исе, 
къабул этильди ве 1941 сенесинден 1943 сенесинедже джебэде олды. 
Мында башта 10 ай арбий иш беджерди, пек къыйналды. Сонъ тесадуфен 
теджрибели журналист эм де языджы олгъаны билинди. Бундан сонъ оны 
дивизион газетке корреспондент ёлладылар. Эки кере яраланды, девамлы 
деваланды. Джебэлерде юрек хасталыгъына да огърады. Шуны да демеге 


истейим ки, дженкке кетмезден эвель эвимиздеки зенгин 
китапханемизни  радиокомитетнинь китапханесине теслим этти, 
Плехановнынъ, Лениннин>ъ, Белинскийнинъ, Достоевскийнинъ, 

Чеховнынъ, бир чокъ четэль белли языджыларнынъ эвимизде мевджут 
олгъан томларыны ( +собрание сочинений+ ) анда берди. Бир араба 
олды». 

Языджы Абдулла Дерменджи джебэнинъ ог сыраларында булунып, 
макъалелерине материал арай ве оларны яза. Эм де бу девирде арбий 
дефтерини алып барды. 

Асылында он беш яшында олгъанда, Абдулланынъ эдебияткъа ве 
журналистикагъа истидатыны о девирнинъ белли зиялысы Мамут Недим 
корьмей къалмады. Онъа ярдым къолуны узатты. 

Бойлеликнен, Абдулла 1921 сенесининъ сентябринде Ялта оджалар 
окъув юртунда окъумагъа башлады. 1922 сенесинден, 18 яшында, область 
газетлеринде ильки макъалелерини бастырды. 1926 сенеси 21 яшында 
окъув юртуны битирди ве Акъмесджитке, яшлар ичюн чыкъарылгъан «Яш 
къувет» адлы газетке месюль кятип оларакъ ёлланылды. Сонъундан бу 
газетнинъ муаррири олды. 

О йыллары яш истидатлар эр шейге юрек араретинен янаша, 
яратыджылыкъ ишинен джиддий огъраша эдилер. Яшлыкъ ичинде буюк 
котеринкилик зуур этти. Кет-кете, "Яш къувет" газетининъ муарририети 
бойле яш истидатлар корюшювлерининъ меркезине чевирильди. Ве 
Абдулла Дерменджининъ тешеббюсинен мында эдебий тёгерек тешкиль 
олунып, анда яш истидатларгъа эсерлерини язувда буюк амелий, маневий 
ярдым косьтерильди. Илериде айны бу тёгерек КАППны ( +Крымская 
ассоциация пролетарских писателей + ) тешкиль этювде земин олды. 
Чюнки бу меселеде тешеббюскярлыкъ бильдирген Абдулла 
Дерменджинен бир сырада языджы Джемиль Сейдамет ве Къырым 
боюнджа матбаа башы Д.А. Бочагов да иштирак этип, бу ишни яптылар. 
Джемиль Сейдамет бу вакъытте "Илери" меджмуасы ве "Янъы Дюнья" 
газетининъ баш муаррири вазифелерини эда эте эди. Онынъ ичюн 
КАППнынъ мейдангъа келювинен, о, бу тешкиляткъа баш олды. Бу 1934 
сенеси эди. 

1929-1934 семелери А.Дерменджи ичюн пек семерели олды. О, бутюм 
вакъыт чешит меджмуа ве газетлерде озь эсерлерини бастырды. Чокъу 
эсерлери "Большевик ёлу" меджмуасынынъ саифелеринде басылдылар. О, 
тенкъид ишинен джиддий огърашты. Чюнки эдебиятымыз тенкъидсиз ич 
де илерилеп оламайджагъыны анълагъан эди. Эм омюрининъ 
сонъунадже, эдебиятымызны къайгъырып, къырым языджыларымызгъа ве 
журналистлеримизге эсер ве макъалелер язувда буюк ярдым этти. 

Абдулла Дерменджи оны къайда ёлласалар, анда чалышты, онынъ 
ичюн о, озь эмек ёлуны эм Багъчасарайда, эм Акъмесджитте девам этти. 
1934 сенеси языджылар бирлигининъ азасы олды. Шу йылы онынъ буюк 
колемли "Чайырлар" эсери басылып чыкъты. 

А.Дерменджи СССР языджыларынынъ 1-нджи съездинде делегат 
оларакъ иштирак этти. Андан къайткъан сонъ, окъуйыджылар арасында 
эдебият ве журналистика огъурында бир чокъ марузаларнен 
чыкъышларда булунды. О йыллары о, роман узеринде чалышты. Бу 
романы халкъымызнынъ тарихий вакъиаларыны беян этеджек буюк эсер 
оладжакъ эди. Лякин 1937 сенеси октябрь айынынъ башында оны 
миллетчиликте къабаатлап, партиядан ве иштен чыкъардылар. Башкъа 
иш къыдырып башлады, чюнки къорантасы бир тамам келирсиз къалгъан 
эди. О, амамда сайыджы иш ерини тапты, амма анда тек бир бучукъ ай 
чалышып етиштирди. 1938 сенесининъ февраль 25 геджесинде, саат 2-де 
оны апске алып кеттилер ве «халкъ душманы» этип, чекиштирип 

башладылар. Апске алынгъанда квартирасында тинтюв кечирдилер. 
Онынъ юкъарыда анъылгъан тарихий романынынъ эльязмаларыны о 
замам алып кеттилер, ёкъ эттилер. 

Языджынынъ къорантасы — къадыны, къайнанасы, Линяре къызы ве 
Энвер огълу — бир тамам келирсиз къалдылар. О заманлар ойле эди. Пек 
чокъ адамларымызны соргъусыз ольдюрильгенлерини эр кес эшите эди. 
Ильяс Тархан Абдураим Самедин (о, Къырым совет халкъ 
комиссариатынынъ башы эди), Сервер Турупчы, Вели Ибраим ве даа чокъ 
дигер корюмли адамларымыз НКВД ертолесинде, бир чокъ 
къыйнавлардан сонъ, атып ольдюрильдилер. 

А. Дерменджини о вакъытте энди ады белли шаиримиз Ыргъат 
Къадырнен берабер апске бир вакъытте алдылар. Эки дост Абдулла ве 
Ыргъат Къадыр апсте он докъуз ай чекиштирильдилер. Лякин эр бир 
къылынувгъа, эр шейге чыдады ве бефтанлар огюнде башларыны 
эгмедилер. 

Анамыз Селимеге исе яныкъ устюнде яныкъ чыкъты. Чюнки бабамны 
февральде алып кеткен олсалар, тезден агъамыз кичкене Энвер агъыр 
хасталанып, март 23-те вефат этти. 

А.Дерменджи апске тюшкенинден ярым йыл кечкен сонъ, омюр 
аркъадашы Селиме онынъ тири олгъаныны анълады. Ыргъат Къадырнен 
экисининъ ишлери махкемеге тюшкен экен. Экисининъ де иши 
Къырымнынъ Баш къадысы Нафе Билялнынъ къолуна кечти ве о, 
мабюслерни акълап чыкъты. Бу акъта 1975 сенеси А.Дерменджининъ 70 
йыллыгъында шаир Абдураим Алтанълынынъ хайырлап язгъан 
мектюбинде бойле сатырларны окъуймыз: "1938-1939 сенелери сенинъ ве 
Ыргъатнынъ — сизинъ акълав махкеменъизде шаат сыфатында булундым. 
О вакъыт махкеме реиси Нафе Билял эди. О, сенинъ акъкъынъда нутукъ 
айткъанда, шойле деди: "Мына колхоз къуруджылыгъыны тасвир этип 
язылгъан "Чайырлар" адына китап. Онынъ авторы Дерменджини шу китап 
ичюн апсханеде туттылар", деп чокъ сёзлер айтты", дениле. Нафе 
Билялнынъ озюни сонъундан иштен бошаттылар. Бу темиз юрекли адам, 
халкъпервер инсан о вакъытлерде баягъы адамларымызны олюмден 
къуртаргъан эди. 

Апстен бошатылгъан сонъ, А.Дерменджи Къырым радиокомитетининъ 
къырымлар болюгине баш муаррир оларакъ тайинленди. Дженкке андан 
кетти. Тюрлю джебэлерде ог сырада, 1941 сенесининъ сентябринден 1943 
сенесининъ октябрине (1944 сенеси апрельде даа госпитальде 
тедавийленмекте эди) къадар олды. Эки кере яраланды. Экинджиси пек 
агъыр, сол аягъынынъ балдырындан яраланды. Ярасы тюзельди дегендже, 
кунь сайын сол аягъынынъ зарарлангъан синъир дамарлары аягъыны 
топлады, аягъы тизден экиге къатланып къалды. О, бу алыны экимге 
косьтергенде, эким: "Эгер даянсанъыз агърыгъа, чюнки агърыны 
эксильткен бир шейимиз ёкъ, аягъынъызны къуртара билирмиз", деди. 
А.Дерменджи бунъа тез разы олды: "Мен омюримде чешит-чешит 
агърыларгъа даяндым, бунъа да даянырым", деп разылыгъыны берди. 
Тезден эким онынъ сол аягъыны эки къолунен (эким мазаллы адам эди) 
яхшы этип тутып, бар такъатынен тартып башлады. Бу арада Абдулла 
Дерменджи эсини джойды. Бираздан озюне кельгенде, аягъы къавий 
багълангъаныны, бундан агъры даа да буюк олгъаныны ис этти. 
Даянылмайджакъ агъры. Бундан сонъ исе янъыдан юрмеге огренмеклер 
де бар эди. Бу ярасынен языджы госпитальде еди ай тедавийленди. Аз 
къалды бир аякъсыз къалмагъа. Ляким яхшы ки, озюнинъ даяныкълыгъы 

ве экимлернинъ ярдымы бунынъ огюни алдылар. Бу афатлы дженк 
йылларында онъа тири къалмакъ къысмет эди. Лякин госпитальден 
Къырымгъа дегиль де, гъурбетке кетип, къорантасыны анда къыдырмакъ 
керек олды. Оларны Озьбекстандан тапты. Халкъымызнынъ мушкюль 
алыны корип, элинден кельгенини япты. Озь анасыны (буюканамызны, о, 
кочюргенлериндс энди тёешекте ята эди) ве анамызнынъ анасыны 
(битамызны, о, пелаградан кечинди) къуртарып оламады. Олар экиси де 
гъурбетте, мушкюль алда вефат эттилер. Сонъундан оларнынъ 
къабирлери устюнде Янъыёл шеэрининъ буюк биналары къурулды. Бизим 
халкъымызгъа олюлерини коммеге ерлер косьтерильмеген эди. 

А.Дерменджи яхшынен де, яманнен де тиль тапмагъа бильди. Биз 
яшагъан ерде оны эр бир миллет векили сая ве урьмет эте эди. Бу 
адамлар онынъ эр бир ишке догърулыкънен янашмагъа бильгенини 
бегене эдилер. Яшайыш девам этти ве сонъундан къорантамыз 
Эскикъаунчыдан 10 санлы багъчаджылыкъ совхозына авуштырылды ве 
А.Дерменджи мында он учь йыл адий ишчи, сонъра завхоз олып да 
чалышты. 

1957 сенеси буюк языджымыз Шамиль Алядин ве белли джемаат 
эрбабы, Къырымда партизан арекетининь Дженюбий болюгининъ 
комиссары Мустафа Селим къырым тилинде газетимиз чыкъарылмасы 
огъурында чапып-чапкъалагъанлардан олдылар. Тезден ойле газетимиз 
чыкъаджагъы бельгиленди ве Шамиль Алядин бабамны ишке давет этти. 
Бабам бу чыкъаджакъ газет тилимизни унутмамакъ, сакълап къалмакъ 
ёлу экенине пек къуванды, ишке бельсенди. Бойлеликнен, о, кене газетте 
чалыша башлады ве шовинистлерге къаршы къалеминен курешмекни 
тюшюнди. Тезден о, эдебиятымызда биринджи оларакъ, миллетимизнинъ 
партизанлыкъта ве гизли тешкилятта догърудан-догъру, кутьлевий 
иштирагини эсерлеринде язып косьтере бильди. Бу акъта Мустафа 
Селимнинъ сёйлеген сёзлерини мисаль кетирмек истеймиз. О, шойле 
язгъан эди: "Абдулла агъа партизанлар акъкъында повестини о къадар 
гузель язгъан ки, гуя озю бизим арамызда, партизанлыкъта булунгъан 
киби дуюла. О къадар реалистик эсердир бу. Окъуйым. Бегенем". 

А.Дерменджининъ газет ишине кечкенини язар экенмиз, онынъ бу 
ишке буюк ильхамнен янашкъаныны сёйлемек керек. О, халкъымыз 
ветанпервер, къараман халкъ олгъаныны тасдикълайыджы бир сыра 
икяелер язды. Олар 1957 сенеси октябрь 20-ден мунтазам суретте газетте 
басылдылар (газет озю 1957 сенеси, майыс 1-ден дердж олунып башлады). 
Бу икяелерден сонъундан "Ветанперверлер" адынен повесть догъды. 
Языджы повестини весикъалы материаллар эсасында, яни бир чокъ 
партизанларнен корюшип, лаф этип, субетлешип язды. Хусусан, Къырым 
партизан арекети Дженюбий бирлешмесининъ комиссары Мустафа 
Селимнен олгъан субетлери онъа буюк ярдым этти. 

Бу эсеринен о халкъымызнынъ рухуны котермеге истеди. Сонъундан 
повестьнинъ адыны "Баш эгмегенлер"ге денъиштирди. Бунынъ да себеби 
— эсерде миллетимизнинь гизли тешкилят ве партизанлыкъта 
балалардан башлап, къартларгъа баргъандже иштираги, койлерде тек 
бизим халкъымыз яшап, айны бизим миллетимиз партизан курешине 
къолтутып, онъа ашайт, эрзакъ махсулатынен, бары-ёкъунен ярдымда 
булунгъаныны тасдикълайыджы делиллернен айдынлатты, фашистлер 
бизим он-юзлернен койлеримизни, партизанларгъа ярдым этелер деп, 
якъкъанларыны къандырыджы делиллер кетирип халкъымыз ич бир 
тюрлю душман огюнде баш эгмегенини косьтере бильди. 

Онынъ акъикъий газетчи теджрибеси пек буюк эди. О, тезден бу 
теджрибесини усанмадан яш газетчилерге ашлай башлады. Газет иши 
оны бус-бутюн озюне чексе де, эсерлерини язмагъа ве оларны китап 
дереджесине котермеге де етиштире эди. 

Абдулла Дерменджининъ эдебий эсерлери, тасвирий джеэттен тюзгюн, 
халкъкъа якъын тильде язылгъан эсерлердир. Онынъ икяелерине озь 
вакъытинде Шамиль Алядин къыймет кесерек, бойле деген эди: "Абдулла 
Дерменджининъ эр бир икяесининъ сюжети о къадар зенгин ки, 
оларнынъ эр биринден роман яки повестьлер язмакъ мумкюн". Шамиль 
Алядиннинъ бу сёзлерини бабам манъа 1975 (вефат этмесине бир йыл 
къалгъанда) сенеси буюк гъурурнен сёйлегенини хатырлайым. Мен исе 
бойле шейлерге пек мыкъайт олгъанымдан себеп, оларны тез-тез язып 
алгъаным. Бу язылы кягъыт языджынынъ архивинде бар. 

"Ленин байрагъы" газетинде чалышып башлагъан сонъ, бабам чокъ 
вакъыткедже эр кунь Ташкентке дача тренинен къатнамагъа меджбур 
олды. 1961 сенеси исе къорантамыз Ташкентке кочьти. Бабам Озьбекстан 
языджылар бирлиги янында ачылгъан къырым языджылары 
секциясынынъ башы сайланды. Анда газетте ишлегенинден гъайры, 1961- 
1963 сенелери реислик япкъанда, Ш. Алядиннинъ, Ю. Болатнынъ, 
А.Алтанълынынъ, Р.Мураднынъ китаплары дердж этильдилер. Бу 
вакъытте бир къач журналист ве языджынынъ муэллифлигинде очерклер 
джыйынтыгъы басылып чыкъты. 

Вакъыт кечтикче, эдебиятымызгъа ЯНЪЫ-ЯНЪЫ истидатлар 
къошулдылар. Озьбекстан боюнджа оларнынъ сайысы отузгъа еткенини 
къайд эткен А.Дерменджи: "Яшларнынъ арасында истидатлылары бар. 
Эгер де оларгъа яратыджылыкъ икълими догъурылса эди", деп хаяллана. 
Лякин о, Ветаны тутып алынгъан халкъкъа бойле шараит-ярдымны ич 
кимсе яратмайджагъыны да яхшы биле эди. Бу отузлар сырасында Закир 
Къуртнезир, Рустем Али, Эрвин Омер, Урие Эдем, Айдер Осман, Билял 
Мамбет, Шевкет Рамазан, Рефат Ахтем, Сафтер Нагъай, Риза Фазыл, Иса 
Абдураман, Шерьян Али, Адиль Амет ве дигерлери эдилер. Тилимиз эп 
илерилемекте, эдебийлешмекте, бунъа А. Дерменджи пек мыкъайт ола 
эди. 

Догърулыкъны бильген ве оны къорчалагъан А.Дерменджи Сейтумер 
Эмин киби чалыша эди. Олар эр вакъыт, ясакъ этильсе де, озь 
эсерлеринде чаресини булып, сёйлейджек фикирлерини айландырып- 
уюльдирип, илле сейлемей къалдырмаз эдилер. Кереккенде, сертлик де 
бильдире эдилер. Олар къырым халкъымызнынъ Ветанына къайтып 
бараджагъына эмин эдилер. 

Бабам С. Эминнинъ иджадыны айрыджа къайд этип, онынъ 
истидатыны мешъаль киби къабул эте эди. Шаирнинъ "Денъиз" 
шиириндеки: "Денъиз пек чокъ дюньяда, Бири меним акъылымда, Мен 
северим бир денъиз, Сёйле оны, деменъиз" сатырларыны текрарлап 
сёйлемеге севе эди. 

Къырымны сынъырсыз севген А. Дерменджи, онъа асрет олып, 
козьлерини гъурбет ильде юмды. Мен бабамнынъ истеклерини озь 
шииримде беян этмеге истейим. 


Ах, акъылымда бабамнынъ козьлери, 
Хатырада асрет деген сёзлери: 

"Джан ериме истегим бар къайтмагъа, 
Юрегимнинъ теселлиси Къырымгъа, 

Къара денъиз, догъмуш ерлер, джан коюм, 
Сизлер акъта о тюкенмейджек оюм, 

Ах, барсам эди санъа, Чадырдагъым, 
Сагъындым, санъа таба учаджагъым, 
Къара денъиз сувуна чомсам эди, 
Тойгъанымдже къойнуна далсам эди, 
Далгъан сайын балалыгъымны сезсем, 
Генчлигимнен догъмуш киби расткельсем, 
Денъизнинъ шувултысыны динълесем, 
Азиз коюм - Кикенеизни корьсем, 
Ветанымда кене де омюр сюрсем... 
Къара денъиз, о тюкенмез эзгинъни 
Талмаз эдим динълемектен йырынъны". 
Бу сёзлери къулагъымдан ич кетмей, 
Гуя шимди оларны кене сейлей, 

Санки сёзлери Къырымында, 

Эп янъгъырай, дерсинъ, якъында 
Къавал сеси олып тюркюде, 

Денъиз шувултылы улькеде. 

Ольмез руху ульке долана, 

Тоймай кетти озь Ветанына. 


Къорантамызда анамнен бабам, биз, балаларны, Къырымымызгъа севги 
рухунда тербиеледилер. Халкъымызнынъ къара такъдирини бизге эр кунъ 
еткизе эдилер. Бабам халкъы акъкъында къасеветини омюрининъ 
сонъунадже сёйлеп кетти. Буны бизге, несиллерине васиет этти, биз де 
озь балаларымызгъа бильдирмемизни, анълатып турмамызны истеди. 

Тутып алыджы ыркъчылар халкъымызны Ветанымыздан марум эткен 
сонъ, бизим адымызны-ёлумызны бир тамам ёкъ этмеге истедилер. «Буюк 
совет энциклопедиясы»ндан корюмли зиялыларымыз акъкъында 
малюматлар да ёкъ этильди. Бу китапнынъ илеридеки нешири энди 
бизсиз чыкъарылды. Юкъарыда анъылгъан Энциклопедиянынъ энъ 
биринджи неширининъ (1934 сенеси чыкъты) 21-нджи томунынъ 527- 
нджи саифесинде А.Дерменджи акъкъында малюмат бар эди. Анда: 
" +Дерменджи Абдулла Ибраимович (р.1905), крымскотатарский 
писатель и критик-марксист. Печатается с 1928 г. Автор сборника 
рассказов "Переходный период". Сотрудничал в общественно- 
политическом и литературно-художественном журнале "Илери" (Вперёд), 
а также в газетах "Ени дюнья" (Новый мир) и "Яш къувет" (Юная сила); 
один из руководителей Крымской ассоциации пролетарских 
писателей+_", деп язылгъан эди. 

Русие чарлары Къырымны алдавнен запт эткен сонъ, халкъымызны эр 
адымда эзиетлей эдилер. Миллетимиз бу баскъынч ятларнынъ аягъы 
астында инълей-инълей омюр кечире эди. Озюнинъ догъмуш еринде озю 
саип дегиль эди. Топрагъы тутып алынгъан миллетимизни истегенлери 
къадар хорлай, истисмар эте эдилер. Бабам, биз, балаларына, о девирни 
пек ачыкъ тасвирлей эди. Яни озю яшагъан Ялта районында бу ерлернинъ 
энъ берекетли топракъларыны Сергеев, Альчевский, Филиберт, 
Мостовенко киби помещиклер запт этип, анда шорбаджылыкъ 
япкъанларыны ве миллетимизни акъаретлеп къыйнагъанларыны, ыргъат 
эткенлерини, миллетимизге "татар" лагъабыны такъып, къоралар 
чеккенлерини, араба къапулар ясатып, устьлерине: " +Татарам и собакам 

вход запрещён+ " ибаресини язгъанларыны сёйлей эди. О вакъытлерде, 
языкълар олсун, халкъымызнынъ ады-ёлу татар эди. Лякин совет укюмети 
тикленгенден сонъ, зиялыларымыз арасында энди халкъымызнынъ ады 
огъурында сёз юрютиле эди. Амма дженк ве халкъымызнынъ сюргюн 
этилюви бутюн арекетлерни ёкъ этти. 

Баскъынчлар халкъымызны бойле  "севгенлер". Халкъымызны 
копеклернен бир корьгенлер. Буны несиллеримиз бильмек ве омюрбилля 
унутмамакъ кереклер. Баскъынчларгъа инанмакъ олмаз. Деделеримиз: 
"Явургъа инанма, сувгъа таянма", дегенлер. 

Шуны къайд этмек керек ки, дженкте булунып, душмангъа къаршы 
курешкен акъайларымыз андан къайткъан сонъ, къоранталарыны кимиси 
Озьбекстандан, кимиси Урал дагъларындан таптылар. Бир чокълары 
умумен тапкъанлары ёкъ, чюнки олар ачлыкъ, хорлукълардан бутюн 
къоранталарынен вефат эттилер. Бунъа ким джевап береджек?! Олар 
кефинсиз, дженазесиз комюльдилер. Шакалларгъа аш олдылар. Бойле 
джинаетни, хаинликни унутмакъ олмаз. Келеджек несиллер геноцид киби 
мудъиш вахший арекетлер ыркъчыларнынъ сиясети олгъаныны 
бильсинлер. 

А.Дерменджи мектеплерде ана тилимизнинъ огретильмесини 
къайгъыргъанлардан бири олды. Вакъытинен, Озьбекстаннынъ халкъымыз 
топлу яшагъан ерлериндеки мектеплерде, къырым тилимиз бериле 
башлады. Бабам бу процессни бир дакъкъа биле козю огюнден 
къачырмады. Онынъ архивинде тилимиз боюнджа дерс берген 
оджаларнынъ яшагъан ерлери ве сойадлары сокъакълары мевджут. 

Ташкенттеки Низамий адына педагогика институтында да тилимиз ве 
эдебиятымыз боюнджа болюк ачылып, анда халкъымыз окъуп, алий 
бильги алмагъа чаре булды. 

Эльбетте, къырым халкъымыз ичюн бу тедбирлернинъ эписи озь- 
озьлюгинен япылгъаны ёкъ. Буларнынъ артындан йылларнен чапкъалап 
юрген, талап эткен эслибашлы языджыларымыз, бу сырада А.Дерменджи, 
биринджилерден олдылар. Бу ишлерде халкъымызнынъ садыкъ эвляды 
Мустафа Селим чокъ иш япкъандыр. Олар ЦКнынъ къапуларыны бинълер 
кере ачкъандырлар. Халкъымыз ичюн олгъан бу айдынлыкъларнынъ 
артында зиялыларымызнынъ къатты ве талапчан сеслери, эллери бар. Бу 
да къырым тилимиз сакъланмасы ичюн япылгъан иш эди. 

Эдебиятымыз акъкъында къайгъырып, онынъ илерилемесинде тенкъид 
пек керек олгъаныны эр кес анълай. Бу саада бир сыра языджыларымыз 
иссе къоштылар. Лякин А.Дерменджи бунен айрыджа огъраша эди. Ара- 
сырада тенкъидий макъалелери "Ленин байрагъы"нда басылгъан сонъ, 
китап оларакъ, "Аят ёлунда" адынен нешир этильди. Умумен, 
сюргюнликте чыкъаргъан "Аят дестаны"нен (1971) берабер, 
"Замандашлар" (1971), «Аят ёлунда» (1973), етмиш йыллыгъына 
багъышланып, "Сайлама эсерлери" (1975) китабы басылып чыкъты ве 
"Баш эгмегенлер" повести эльязма оларакъ архивинде къалды. "Ленин 
байрагъы" газетинде, юкъарыда къайд эткенимиз киби, о, 1957 
сенесинден берли басылып кельди. Оны китап оларакъ, энди биз, 
балалары, 1979 сенеси бастырдыкъ. 

Абдулла Дерменджининъ Ю.Болатнынъ яратыджылыгъы акъкъында 
язгъан макъалесини окъусакъ, яни: «Онынъ эсерлери яш языджы ве 
журналистлеримиз ичюн орьнектир. О, эдебият авескярларынынъ 
осьмесине, пишкинлешмесине, оларнынъ акъикъий языджылар олмасына, 
юксек бедиий эсерлер яратмаларына юрегини къойды. Керек олгъанда 

язып да косьтерди, оларгъа янъыны, прогрессни анълав дуйгъусы 
ашламагъа гъайрет этти. Чюнки онынъ озь эсерлери де анджакъ бу 
рухтадырлар. Онынъ къараманлары саф юреклилер, бу исе инсаннынъ 
дюльберлигидир. Онынъ эсерлеринде Ветангъа сынъырсыз садыкълыкъ 
меселеси айдынлана ве о, буны эсерлеринде чезе", деп язгъан сёзлери 
онынъ озь яратыджылыгъына да пек аит сёзлердир. 

А.Дерменджи дигер языджыларнен бир сырада эдебиятымызнынъ 
илерилемеси ёлунда япкъан ишининъ эмиети буюктен-буюктир. 

Языджы ве тенкъидчы оларакъ, о, яшларгъа шойле дей эди: "Эдебий 
эсер эдебий тильде язылмалы. Шиве тилини тек къараманларнынъ 
лафларында къулланмакъ мумкюн. Тек эдебий тильде язылгъан эсер 
эдебий сайыла. Эдебий тиль шимди яратылгъаны ёкъ. Онынъ тамырлары 
тап къадимийликте. Бизим девиримизге тилимиз о вакъытлерден етип 
кельди". Истидат акъкъында исе: "Истидатсыз адам олмай, дейлер. Бу 
догъру. Эр бир адам истидатлы, бир де-бир шейге къабилиетлидир. Лякин 
фаркъы шунда ки, кимер истидатларгъа тенбеллиги эр шейден къуветли 
олып, онынъ бу менфий табиат чизгиси истидатыны ольдюре биле. Онынъ 
ичюн истидатнен ишкирлик бир къолда олса, тек о вакъыт истидатлы 
адам озь вазифесини эда этер». 

Пахыллыкътан бир тамам аджиз олгъан А.Дерменджи, бойле чизгиси 
олгъанлардан юзюни чевире эди. Бу акъта да: «Эдебиятта пахыллыкъ 
деген шей, эльбетте, ёкъ дегиль. Лякин онынъ менфий, чиркин чизги 
олгъаныны эр кес анъламагъаны бесебелли. Пахыллыкъ эдебиятта 
олмамакъ керек, лякин о, бар. О, эр бир чиркин чизги киби, ольмеге 
бильмей. Эм де бу чизги де истидатны бир тамам ёкъ эте биле. Онынъ 
ичюн медениетли, тербиели-тертипли, намуслы, юксек бильгиге малик 
адам, пахыллыкътан узакъ олмалы. О, ич де керекмей. Чюнки бир де-бир 
языджынынъ язгъаныны ондан гъайры кимсе язамаз, сенинъ 
язгъанынъны сенден гъайры кимсе язамаз, фикиринен иш корьмели. 
Чюнки эр бир языджы, яратыджы, иджаткяр тек озюне хас истидатынен 
белли. Истидатны исе кимсе ве бир шей, биревлер тарафындан япылгъан 
пахыллыкъ биле токътатып оламаз. Лякин буны анъламагъангъа давул- 
зурна да аз», дей эди А. Дерменджи. 

О, иште, бойле гъаенен яшады ве аятыны мунис инсан оларакъ 
кечирди. Биз, балаларына да, бойле яшамакъны мирас къалдырды. 

2005 с. 


«Айры олмакъ — бир оракъ» 
Эюп Дерменджининъ 100 йыллыгъына 


"Эдебият хрестоматия"сында бильдирильгенине коре, классик шаир 
Эюп Дерменджи язгъан бутюн эсерлери "Илери", "Большевик ёлу", 
"Эдебият ве культура" меджмуаларында ве куньделик матбуатта сыкъ- 
сыкъ басылып кельген. 

Эюп Дерменджи мектепте окъугъанда шиирлер язмагъа башлады. 
Оджалар окъув юртуны битирген сонъ, Акъмесджиттеки педагогика 
институтына окъумагъа кирди. Даа студентлик девиринде шиирлерини 
матбуаткъа берип башлагъан Эюп, язгъан эр бир шииринде къальбиндеки 
ислерини, дуйгъуларыны акс эттирмеге гъайрет этти. 

Шаирнинъ анасы Эмине енге ве бабасы Эреджеп эфенди чокъ балалы 
къоранталарында еди бала осьтюрдилер: беш къыз ве эки огълан. 
Дерменджи сойады миллетимиз арасында чокъ. Кимерлери Дегирменджи 
деерек кетелер. Лякин Кикенеизли Дерменджилер сюлялеси илле 
Кикенеиз коюнде далгъаланып осьти. Онынъ несиллери окъувгъа айны 
мындан ынтылды ве даврандылар. 

Совет девиринде бу кой "Интернационал" адында колхоз эркянына 
кирген. Сталин сиясетининъ вахшийлиги Дерменджилерни де четте 
къалдырмады. 1937 сенеси ве ондан да огюне бир чокъ корюмли 
адамларны олюмге махкюм этти. Бу репрессияларда Эюпнинъ бабасы 
Эреджеп эфенди де дигер койдешлеринен берабер миллетчиликте 
къабаатланып ёкъ этильди. Къырымларгъа къаршы резиллик эп девам 
этти. 

Эюп Дерменджи бу фаджиа тек оларнынъ коюнинъ, къорантасынынъ 
дегиль де, бутюн къырым халкъынынъ фаджиасы олгъаныны ве 
халкъымыз кутьлевий суретте миллет оларакъ ёкъ этильгенини анълай ве 
коре эди, эльбетте. Буны о, кучюклигинден корьди ве озь-озюне: "Не ичюн 
миллетимизни ёкъ этелер экен?" суаль баланынъ, сонъундан генчнинъ 
юрегини раатсызлады. Бунынъ тесиринден о, илериде шиир язмагъа 
башлагъанынен, 1928 сенеси бастыргъан биринджи шиирининъ 
серлевасыны "Кучюмиз демир" дее нафиле адландырмады. О, бу 
шииринде озь севимли халкъыны бирликке чагъырды: "Бирлик олайыкъ", 
деди, халкъымызны тек бирлик къуртараджагъыны, къорчалайджагъыны 
бильдирди. Чюнки бири-бирини урьмет эткен, севген, гъурурлангъан 
миллет ич де гъайып оламайджагъыны о, яхшы анълай эди. 

О вакъыттеки ве ондан эвель халкъымызгъа нисбетен япылгъан 
акъсызлыкъларны, эльбетте, тек о, корьмеди. Буны эр бир илери 
адамымыз яхшы коре ве бойлелери биринджи ёкъ этиле эдилер. 
Шорбаджылыкъ япкъан буюк миллетнинъ шовинист-ыркъчылары 
миллетимизни аякъасты алып, илерилетмей, аксине, ашалай, сюмсюклей, 
башыны котертмей, итираз эткенлерни исе деръал миллетчиликте 
къабаатлап, ёкъ эте эдилер. Бойле кергинликке бакъмадан, шаир: 
"Ветанны, халкъымызны сакълайыкъ, илериде илле шорбаджысы 
олурмыз", деген сёзлерни озь шиирлеринен дей. «Кучюмиз демир» 
шиирини окъугъанда, андаки бу сёзлерни деръал анълайсынъ. Шаир яза: 


"Айры олмакъ — бир оракъ, 
Бир оракъта — бир ёлакъ". 

Бирлешсек, кучюмиз демир киби къавий оладжакъ фикирини халкъына 
синъдирмеге тырыша. 

Бу фикирни шаир озь иджадында эп текрарлап кельди. Акъикъий 
зиялы оларакъ, халкъымызнынъ менфааты, такъдири рус чокълугъына 
бойсундырылгъаныны, оларнынъ халкъымызгъа нисбетен хиянетлигини, 
менфий тесирини эм де халкъымызгъа яхшы козьнен бакъмагъанларыны 
озь иджадында гизли косьтере бильди. 

Шаир эсерлеринде Къырымны йырлай, бойле этип кене бирликни 
козьде тутып, ветанперверлигини исбатлай ве бунъа чагъыра. Севген 
къырым халкъына Ветаныны эр тарафлама косьтерип, озюмизге 
къалдырылмасыны истеп, тек бирликликнен къорчаланмакъ 
мумкюнлигини беян эте. "Ялта баари" шииринде: 

"Агъырса тенинъиз, 
Дермандыр баарь, 

Ялтагъа келинъиз, 

Мында дева бар", 

деерек, озь догъмуш еринен ферахлана, ифтихар эте, гъурурлана ве 
бунынънен берабер оны къорчаламагъа чагъыра. Шиирдеки къафиелер 
шиирни юксек дереджеге котерелер: 

«Бурьленди мында дагъ: 

Чинар, бик, меше, 

Ачылды акъбардакъ, 

Эм мор мелевше», 

деп яза шаир. 

Эюп Дерменджи яш несильнинъ озь тилини негизинден бильмесини 
истеп язгъан шиирлеринден парчаларны бугуньде сагъ, балалыгъындан 
онынъ яратыджылыгъынен меракъланып таныш олгъан койдеши Рустем 
эфенди Хаведжи бир субетимизде языджынынъ бала шиирлеринден 
акъылында сакълангъан дёртлюкни ифадели окъуды: 

"Манъа анам огретсе эди кучюктен, 

Мен бу алларгъа къалмаз эдим керчектен! 

Корююрим, тиль бильгенлер нидже раат, 

Мен бильмеюрим, анамдадыр къабаат". 

Бундан сонъ шаирнинъ "Айнеджи тилькининъ олюми" эсеринден де 

хатырлады: 

"Джанчыгъым, хоразчыгъым, 

Не де гузель йырлайсыньъ, 

Я сен, меним къушчыгъым, 

Иырлап гонъюль сырлайсынъ". 

Рустем эфенди шаир акъкъында: "О, тили темиз, анълайышлы, балагъа 
уйгъун тильнен язгъан истидатлы шаир эди", деди. 

Эюп Дерменджи "Миллий бала эдебиятымызгъа озь къыйметли 
иссесини къошты. Шаир назик дуйгъулы, сезгирли, эйиликли, акъыллы, 
узакъны корьмеге бильген языджы оларакъ, балаларгъа багъышлап 
язгъан эсерлеринде бирликлик фикирини ачып бермеге бильди. 
Балаларнынъ тилине уйгъун "Асанчыкъ"ны, "Айнеджи тилькининъ 
олюми", "Къартбаба ве онынъ Арслан копеги" киби эсерлерини яратты", 
деп язгъан эди макъалесинде тенкъидчы А.Дерменджи. Ве кене къайд 
этерек язды: "Шаир балаларгъа анълайышлы тильнен енгиль везин ве 
уйгъун къафие къулланып, эски омюрнинъ бербатлыгъыны, 
адалетсизлигини ачып берди: айнеджилик, къурназлыкънынъ узун 
омюрли ола бильмейджегини, битеджегини тасдикълады», дей. 

"Шаир къабилиети иле эм де азырлыкълы педагоглардан эди. О, тиль 
ве эдебият меселелеринен якъындан огърашты, дерсликлер, окъув 
китаплары тертип этмеге къошулды. Демек мумкюн ки, Эюп Дерменджи 
миллий бала эдебияты яратмагъа гъайрет къойып чалышкъан 
языджылардан бири", деп екюн чыкъара тенкъидчы. 

Бугунь Эюп Дерменджининъ муэллифликте чыкъаргъан окъув 
китаплары ве дерсликлерини Къырым Республика китапханесининъ 
каталогларында тапмакъ мумкюн. 

Эльбетте, миллетимизнинъ тарихы мусбетий тизильген олса эди, 
халкъымыз узун муддет ичинде Ветаны Къырымсыз къалмагъан олса эди, 
къырым миллетимиз озь укюметининъ къоджаман дюменджиси, саиби 
олур эди. Буны Эюп Дерменджи — акъикъий шаир, бильгили адам, зиялы 
— юрек аджджысынен анълай ве халкъымызнынъ сюргюн олунмасы 

онынъ ичюн акъсызлыкъ, девирилюв киби къабул олуна ве бу буюк агъры 
шаир юрегинде тюзельмез ярагъа чевириле. 

1945 сенеси шаир Эюп Дерменджи Къазахстандаки Гурьев шеэринде 
фаджиалы вефат этти. О вакъытлерде Гурьевде яшагъан шаир ГЬ. 
Булгъанакълынынъ сёйлегенине коре, «Эюпнинъ дженк йылларында ве 
Гурьевде язгъан эки дефтер толу къолязма эсери бар экен. Лякин онынъ 
фаджиалы олюминден сонъ, бу къолязмалар гъайып олдылар», деп къайд 
эткен эди тенкъидчы Абдулла Дерменджи ве озю бу дефтерлерни тапмакъ 
ичюн чокъ гъайрет этти, лякин тапамады. 

Анълашылгъанына коре, дефтерлер я озь-озьлюгинден джоюлдылар, я 
да НКВДджилер оларны махсус ёкъ эттилер, я, бельки де, бир де-бир 
архивде сакълыдырлар. 

Озь миллетини джанындан зияде севген Эюп Дерменджини халкъына, 
миллетине къаршы япылгъан хаинлик юрегинден урды. Къырымымызны 
тутып алгъан буюк миллетнинъ езит ыркъчылары шаирни бойле этип, 
халкъынен берабер, олюмге махкюм эттилер. Бутюн къырым миллетимиз 
Ветанындан айырылып, виранеге ташланды. Шаирнинъ юрегине урулгъан 
бу окъ олюмине себеп олды. О, вефат эткенде, отуз секиз яшында эди. 


"Отуз секиз яш 
шаир ичюн аз, 
Къушны анъдырып, 
кокте учкъанда, 
Учып турып, 
урулгъанда, 

Не дерсинъ бунъа? 
Джеллят душманлар 
юртуна кирди, 
Апске аттылар 
догъмуш халкъыны, 
Бефтан сёзлери 
къанатын къырды, 
Не дерсинъ бунъа? 
Иыллар дёндилер... 
олармы силер 
Шаирнинъ адын? 
Ич де сильмезлер, 
Сенмез иджады. 

О, ёкътур озю, 

эп яшай сёзю, 
Къырым шаирин 
яшай шиири! 


2007 с. 


Нури Абдулла Абдулла 
70 йыллыгъына багъышлана 


«Тюркий тиллер арасында бизим къырым тилимиз ог сырада булуна. 
Бизим къырым музыкамыз киби музыка, медениетимиз киби медениет, 

хайтармаларымыз, агъыр аваларымыз киби музыка ёкъ, дюньяда ёкъ», 
дей о. 

Белли олгъаны киби, эр бир алий малюматлы адамгъа зиялы деп 
оламаймыз. Тек юксек медениетли, тербиели, тертипли, инсафлы, 
инсанпервер, ветанпервер, халкъпервер, адалетли, яш несильни Ветанына 
садыкълыкъ рухунда тербиелев ишине джиддий янашкъан, Ветанынынъ 
сербестлиги, халкъынынъ сербестлиги огъурында курешке атлангъан, озь 
омюринен несиллерге нумюне олгъан инсангъа зиялы деймиз. Нури 
Абдулла Абдулла, иште, ойле зиялылардан бири. 

О, 1937 сенеси, январь 28-де Къырымда, шифалы Бельбек 
вадийсиндеки Коклуз коюнде догъды. Гъурбетте Озьбекстаннынъ Янъыёл 
шеэринде яшады, андаки кочьме-механизация тешкилятында (КМТ-ПМК) 
икътисатчы олып чалышты. Миллий иш ёлундан четте турмады. 
Геджелеринен язы машинкасында миллий арекетке зарур весикъаларны 
басып азырлады, гизли ве ашкяр топлашувларда чыкъышта булунды. 
Миллий арекетимизге салмакълы иссе къошкъанлардан биридир. 

Омюри бою оны эр кес урьмет эте, сайып-севе эдилер. Бу, эльбетте, 
озь-озьлюгинден олмай. Адамны акъылы, инсаниетлиги ве мераметлиги, 
зеини, сафдиллиги, кибирсизлиги ичюн севелер. Зиялыларымыз арасында 
о, къырымджылыкъны тешвикъат эткен инсандыр. "Биз таврлар 
къабилесинден оламыз", дей о токътамадан. Та къадимий заманларда 
онынъ эдждатларындан бири Ибраим Одаман яшлыгъындан Озы Къырына 
(шимдики Днепр ялысы) барып ерлешкен анда он секиз йыл девамында 
къой асравнен огърашкъан. Одаман лагъабыны къазангъан. Бир маальде 
зенгинлешкен Ибраим Одаман бинъ баш къоюнен берабер дос-догъру 
догъмуш Коклузгъа етип кельген. Эвленип бала-чагъалы олгъан. Нури 
Абдулла Абдулла эдждады Ибраим дедесини буюк урьметнен анъа, 
сюлялелери тамам ондан башлангъаныны эр вакъыт сёйлей. Къадимий 
Коклуз исе о девирде де Коклуз эди. 

Нури Абдулла Абдулланынъ бабасы Абдулла Зиядин ве анасы Раиме 
енге шу Коклузда яшап, учь бала осьтюргенлер. Эки огълан ве бир къыз. 
Аиледе Нури эфенди ортанджылары эди. Къоранталары гъает муаббет 
омюр кечиргенлер. 

Бабасы Абдулла эфенди омюри бою тенекеджиликнен огърашкъан, 
анасы эв бикеси олгъан. Бабасы Абдулла Зиядин миллетини севген, 
урьмет эткен, музыкамызгъа мефтюн адам экен. 

О аля дереджеде даре чала экен. Къайда бир той-джыйын олса, о, 
деръал шу ерде даресинен булунып, эр кесни уста чалувынен, эм де яхшы 
тюркюнен мемнюн этер экен. Буларны хатырлагъанда, Нури Абдулланынъ 
къырым дареси акъкъында сёйлегенини анъмамакъ мумкюн дегиль. 
«Дарени чокъ халкълар чалалар, — озьбеклер, таджиклер, 
азербайджанлар, турклер ве дигерлери. Лякин къырым дареси бам- 
башкъадыр», дей о, ве: "Чюнки къырым дареси улакъ терисинден япылыр 
эди. Бугунь бу ишнен огърашкъан усталар, айны эвельки усталарымыз 
киби япсалар, яхшы олур эди, чюнки тек бойле даренинъ 
янъгъыравукълыгъы къырымджа ола биле", деди о, ифтихарнен. 

Нури Абдулла пек меракълы субетчи. О, тилимиз ве музыкамыз 
акъкъында лаф башлагъанда, онда айрыджа джошкъунлыкъ пейда ола. 

Къырымларнынъ устюне къара булутлар энъгенде, бабасы Абдулла 
Тулада эмек ордусында эди. Раиме енге учь баласынен Озьбестангъа 
тюшти. Нури Абдулла сюргюнликте кечкен балалыгъыны, комендантлыкъ 
девириндеки къылынувларны хатырлар экен, халкъымыз гъурбет ерде 

хорлукълар, акъаретлер ичинде кимсенинъ огюнде башыны эгмегенини 
сёйледи. Ачлыкъ, зеваллыкъ, эвсиз-баркъсызлыкъ, быралкъылыкъ, 
балаларнынъ оксюзлиги, ашалайыджы акъаретлер... Юкъунчлы 
хасталыкълар бинълернен ветандашларымызны алып кетти. 
Къоранталарынен ёкъ олып кеттилер. Булар эписи къырымларны якъты- 
ЙЫКЪТЫ. 

Бойле бир куннинъ биринде он эки яшында Нури анда-мында 
сойларына бармагъа истей, амма комендантнынъ къолуна тюше. 
Комендант оны къанунны бозгъаны ичюн, джезаламагъа бельсене. 
Куфюр-куфюр сёгюне, сонъ: " +Я тебя за непослушание в тюрьму 
отправлю+ !" деп къычыра. Нури ондан ич де къоркъмай ве: « +Вы 
думаете жизнь стоит на месте? Нет, она меняется! И положение нашего 
народа тоже изменится в лучшую сторону! Вечного ничего нет! И этому 
тоже придёт конец+ !» деп джеваплангъанда, комендант, не ичюндир, 
бирден йымшай. Нурини эвлерине йибере. Джесюрлерни душман да, дост 
да севе. Бу аятий къанун. Джесюрлик эр кеснинъ юрегине ята. 

Нури Абдулла бир вакъыт дегенинден къайтмагъан, догърулыкъны 
севген адам. Миллетимизге къадимий адыны къайтармакъ ёлунда тап 
яшлыгъындан берли чалышты. «Бизим къырым миллетимиз пек 
къадимийдир», деп, Ветанымыз Къырымда адымыз меселесини гъайрыдан 
котерди, аркъадашларынен берабер мушавереге къоя бильди. О, 
миллетимизнинъ ады акъкъында меселени, биринджи оларакъ, Миллий 
Меджлис реисине "Къырым" газети вастасынен 1995 сенеси декабрь 
айында "Ачыкъ мектюп" язды ("Къырым" газети, 23.12.1995 с.). 2005 
сенеси июнь 10-да Къырым миллий арекети тешкилятынынъ (ОКНД) 8- 
нджи съездинде адымыз акъкъында маруза япты. 

О, бу меселеге тарафдарларны бирлештирди, "Бизим миллетимиз ич 
бир тюрлю татар дегиль, биз - къырымлармыз", деди о. Буны 
анъламагъанларгъа анълатмагъа тырышты. Къырымлар адыны 
къайтаргъан миллетимиз илериде даа да къуветли оладжагъыны 
текрарлады. "Къырымда тек бир тамыр халкъ бар, о, тек бир дане — бу да 
биз, къырымлармыз. Къырымлардан гъайры мында дигер тамыр халкъ 
ёкъ. Чюнки бизим девлетимиз бар эди, онынъ ады башындан берли 
Къырым Ханлыгъы эди ве 1921 сенеси де о, Къырым Джумхуриети олды 
ве бу тарихта язылды. Бугунь о, кене бойле адынен яшай. Бизим олмаса 
да ады догъру. Энди биз, къырымларгъа шу Джумхуриетнинъ 
шорбаджылары олмакъ къала", дей Нури Абдулла. 

"Лякин арадан йыллар кечкенине бакъмадан, адымыз меселеси але даа 
Къурултайгъа къоюлмай ве чезильмей къалмакъта", дей о, буюк 
къасеветнен. 

Бир субетлешювимизде Нури эфенди манъа: 

— Дюньяда не къадар дюльбер ерлер олса, оларнынъ эписининъ кичик 
акси бизим Къырымымызда мевджут, — деди. 

— Онынъ ичюн де къайтарып бермеге истемейлер, — дедим мен. 

— Бу айдутлар оны бизге ляйыкъ корьмейлер. Оны бизден 
къызгъаналар. Лякин миллетимизнинъ айны мында догъгъаныны кимсе 
тутып аламаз, бизим миллетнинъ мында догъувыны юдже Алла Тааля 
бизге ляйыкъ корьди, — девам этти Нури эфендининъ омюр аркъадашы 
Лемара ханум. 

Лафымызны динълеп отургъан еди яшлы Исмаил торунлары бунъа 
джевабен, шаир ве языджымыз Рустем Алининъ "Ветаным Къырым" 
мешур тюркюсинден бейит ве багъламасыны сёйледи. 

Къартбабасынен битасы, Исмаилчыкънынъ анасы ве бабасы онынънен 
пек гъурурланалар ве онъа буюк умютлер беслейлер, Исмаил торунлары 
акъыллы ве бильгили инсан олып осьмесини арзлайлар. Бунда 
къартбабасынынъ онъа буюк тесири бар, эльбетте. 

Нури Абдулланынъ аяты, тюшюнджелери, къасеветлери тек Ветаны 
Къырымнен багълы. Онынъ ичюн де о, языджы ве шаирлеримизнинъ 
эсерлеринде онъайтсызлыкълар корьсе, даянамай, джевап бермеге истей. 
Озь вакъытинде онъайтсыз язылгъан бир шиирге онынъ пек къатты 
шиирий джевабы бар. О, эр вакъыт миллети ичюн акъаретлерге керекли 
джевапларны меракълана бермей къалдырмаз эди. 

Нури Абдулла эдебиятымызны севе ве озь догъмуш къырым тилинде 
догъру яза, шиириетнен ве озю де шиирлер язмагъа ынтыла. Лякин 
омюри бою шиириетнен огърашувны девам этмеди. Чокъ языкъ. 

Биз бу ерде бир къач шииринден парчалар кетирмеге истеймиз. Онынъ 
мевзусы чешит: Ветан, ана, севги, асретлик, догъмушлыкъ, ильхам киби 
мевзулар. Меселя, севгилисине багъышлап бойле язгъан эди: 

"Севдигим яр, инан меним сёзюме: 

Тек сенсинъ юрегимде сакълангъан! 

Инанмасанъ, кель, бакъ меним козюме, 

Анда сенинъ дюльбер суретинъ къалгъан". 

"Анам" шииринде бойле сёзлерге расткелемиз: 

"Чокъ сабыр керек, 

Темиз, пак юрек 

Ана олмакъчюн, 

Эвлят бакъмакъчюн. 

Сени ынджытмам, 

Сёзюнъден чыкъмам, 

Берген огютинъни 

Ич де унутмам". 

Даа бир шииринде о, догъмуш Коклуз коюне мураджаат этерек, яза: 

«Узакъ-якъын деделерим 

Кирген сенинъ къойнунъа, 

Мен де мытлакъ келирим, 

Сарылырым бойнунъа!» 

Нури Абдулланы эр шейден зияде халкъымызнынъ, тилимизнинъ ады 
меселеси раатсызлай. О, бу меселеге багъышлап, И. Изединнен 
бераберликте "Биз — къырымлармыз. +Мы — крымцы+ " деген 
китабыны неширден чыкъарды. "Оны окъугъанлар бир кунь илле 
адымызнен тилимиз озь догъмуш адынен адландырылгъаныны талап 
этерлер», деди о. Бунъа Нури эфендининъ эминлиги къавийден-къавий. 
Миллетимизнинъ корюмли адамлары, эльбетте, Къырымны, къырым 
халкъыны тюшюнелер, оны къайгъыралар ве миллетимизнинъ ады 
акъкъында пек къасевет этелер. Лякин бунъа къаршы чыкъкъанлар да 
бар. Ве Нури Абдулланынъ бойлесининъ бирине джевабыны бу ерде 
кетирмеге ляйыкъ санам: «Турклер, азербайджанлар, украинлер, 
уйгъурлар, озьбеклер, къазахлар, къыргъызлар, алтайлылар, удмуртлар, 
марийлер ве башкъалары вакъыти иле озь адларыны тюзеттилер, 
янъыбашындан тикледилер. Ве оларда алельхусус, менфий вакъиалар 
олмагъаны киби, бизде де ич бир тюрлю къоркъунчлы ал олмаз! Бизим 
халкъ ойле «къырымтатар» деген къатмерли аднынъ биринджи мукъаддес 
«къырым» олгъан къысымыны къалдырып, лагъап такъылгъан «татар», 
деген къысымыны алып ташлап, пек алидженап иш япкъандан олур! Бу 

ишке оппонетлеримиз не къадар аякъ чалмасынлар, бизим миллет де, 
бутюн алемдеки киби, акъикъатны корер — адымыз мытлакъ «къырым», 
«къырымлылар» олур! Ве буны бутюн миллетимиз джан-юректен къабул 
этер!» деди. 

Ойле де олмалы. 


2007 с. 


Вакъыт чокътан кельди 
Языджы Абдулла Дерменджининъ 105 йыллыгъына 


Абдулла Дерменджи озь девирини, халкъымыз насыл укюметте 
яшагъаныны яхшы биле, советлернинъ халкъымызгъа нисбетен джинаий 
ве адалетсиз сиясетте булунгъаныны, коммунистлер партиясы джинаетке 
баткъаныны, халкъымызгъа догъру, адалетли козьнен бакъмагъаныны 
яхшы коре ве анълай эди. Эм бойле вазиет эр вакъыт девам этмез, онынъ 
да сонъу келир, деген умютнен яшай эди. Аждерханы анъдыргъан бу 
укюмет онъа ярамагъанларны ольдюре, апске тыкъа, бир халкъларны 
ветанларындан къувып, ернен-ексан этмеге тырыша, оларны сюргюнге 
огърата. Онынъ омюри битер, халкъымыз озь Къырымына къайтып барыр 
ве кене де миллет оларакъ илерилер», дей эди о. 

Языджы Ветаныны — Къырымны элинде силясынынъ джебэнинъ ог 
сафларында, урушнынъ ичинде булунып курешти. 

Биз татам Гульнарнен уфакъ къызчыкълармыз. Бабамызгъа 
ялтакъланамыз. О, баладжанлы адам, бизни пек севе. Бир кере эль 
котергенини бильмейим. Бабамызгъа ялтакъланып: "Бабам, кене де 
"къапыста акъкъында" сёйлесенъиз, деп ялварамыз. Бу ойле де «Къапыста 
акъкъында" адынен икяе бабамызнынъ омюринден дженк левхасы эди. 
Бабам эр вакъыттекиси киби муляйим кулюмсирей ве башларымызны 
сыйпай. Сонъ олдурамай, икяесини энди бильмем къач юз кере кене 
сёйлеп башлай. Биз бала олгъанымызгъа бакъмадан, о дешетли 
бомбардуман вакъытинде шу къапыста бостаны бабамызны олюмден 
сакълап къалгъаныны анълаймыз ве шу къапыста бостанына 
миннетдарлыгъымыз буюк олгъаныны тюшюне эдик. Ве биз бу икяени 
динълемектен ич де безмей, оны бинъ кере де динълемеге азыр эдик. 
Бабамыз бизге ред сёзю деп оламай, чюнки балагъа урьмети айрыджа 
буюк эди. Онынъ сагъ элиндеки сиянч пармагъынынъь уджу 
тырнагъынынъ ярысынадже кесильген эди. О, пармагъы тамам шу 
«къапыста акъкъында» вакъиадан сонъ бойле олгъаныны бизге 
тарифлегенде, татамнен экимиз онынъ юзюне эеджаннен бакъа ве икяени 
динълер экенмиз, аджынамыз ве ахры бу еринде агълап йиберемиз. 

Бу вакъиа 1942 сенеси Керич ярымадасында олды. О, дивизион газетте 
хадим оларакъ джебэде булунгъанда, бир куню душман учакълары кокке 
толушып, йыртыджы къушларны анъдырып, учып кельдилер. Бундан 
эвель исе бу ерде булунгъан арбийлер учакъларнынъ сеслерини 
эшиткенлеринен, сакъланмакъ ерини арамагъа башладылар. Бабам да аят 
араретинен не ерге сыгъынаджагъыны бильмей, анда-мында чапа. Бакъса, 
бир кичкене эндечикте бир денъизджи аскер сакълангъан. Бабама мында 
ер ёкъ. Не япсын? Эр ер бошлукъ, аланлыкъ. Сонъ, бакъса, текяран о бир 
тарафта гурь оськен къапысталарны коре. О, тезликнен къапысталыкъкъа, 

онынъ энъ гурь ерине сокъулды ве джан аляметинен оларнынъ кениш тюп 
япракълары ичине сыйыкъып-сыгъынып, ернен берабер олып, 
осюмликлернинъ тамырларына япышып къалды. Тезден учакълар етип 
кельди ве бу ерни дешетли бомбардумангъа огъраттылар. Этраф зый-чув, 
бомбалар патлавы сесинден топракъ котерилип-котерилип атыла. 
Бомбалардан чыкъкъан отькюр къаба сызгъырыджы давуш къулакъларны 
йыртаджакъ. Къулакълар тыналар. Сакълангъанлар джан аляметинде 
энди дюнья батты, дейлер. Учакълар бомбалардан бошангъан сонъ, арткъа 
къайтып учтылар. Бабамыз олюмден къуртулды. Лякин пармагъындан 
яралангъаныны корьди. О, пармагъынынъ ярасыны тезликнен сыкъып 
алды ве эр ерни козетип башлады. Эндекте сакълангъан денъизджини 
къыдырды, лякин о ерни энди ич де танымакънынъ чареси ёкъ эди. Бир 
арада бакъса, анда-мында къол, аякъ ве баш корьди. Денъизджининъ эляк 
олгъаныны анълады ве шу ерден сархош киби салланып-салланып кетти. 
Эльбетте, биз о вакъыт балалармыз. Бизим ичюн энъ къыйметлиси 
бабамызнынъ сагъ къалгъаны ве биз Гульнарнен къуванчымыздан, 
бабамызгъа сарыламыз ве оны опе-опе тоймаймыз. Денъизджининъ эляк 
олувы дикъкъатымыздан бир тамам къачты. Бабамызны эп сыйпай, 
севемиз. О да бизни севгенинден, козьлери яшланды, бельки, эсине эляк 
олгъан о денъизджи тюшкендир, бильмеймиз. 

Ветан дженки йыллары... 

Джебэде азаплары... 

Куньде юз кере, бельки, 

Ольди, тирильди, чюнки 

Къальбиндеки ишанчы 

Олды буюк таянчы, 

Ветанына, халкъына 

Юрегинен къалкъына. 

Абдулла Дерменджи адалетли, сонъ дередже мераметли, инсаниетли 
адам эди. О, омюри бою эйилик япты, мухтаджларгъа биринджилер 
сырасында ярдымгъа ашыкъты. 

Балалыгъы ялы боюнда кечкен кичкенеАбдулла, эльбетте, денъизде 
балыкъ киби ялдай эди. Бир куню бир чокъ яшдашларынен кене денъизде 
эгленгенлеринде, ялыдан узакъча, денъиз тарафтан «Къуртарынъыз!» 
деген отькюр сес рус тилинде эшитильди. Балалар буны эшитип, къатып 
къалдылар. Тек кичкене Абдулла шашмаламады, о, денъизджилер киби 
эллерини яйып-яйып, сес чыкъкъан тарафкъа ашыкъты. Мучеси кенъиш, 
омузлары кенъ, эллери къуветли Абдулла, тезден он секиз-йигирми 
яшларында къызнынъ энди ичинден зорнен корюнгенини корип, 
богъулгъан адамнынъ теляш ичинде булунгъаныны да козь огюне алып, 
тез-тез онынъ сачларына япышты, оны сакинликнен ялыгъа тараф чекти. 
Къызнынъ сув ичинде сагъ аягъы джансызлангъан. Сонъундан 
миннетдарлы къыз кичик Абдуллагъа йылларнен сагъ ол мектюплериии 
ёллады. Бу вакъиадан сонъ, онъа омюри ичинде даа чокъ адамларнынъ 
аятларыны сакълап къалмакъ къысмет этти. 

Абдулла Дерменджи мантыкъча кескин, акъылы зийрек инсан эди. Бу 
онынъ эсерлеринден ве тенкъидий макъалелеринден яхшы корюне. 
Языджы отькюр несир эсерлеринде халкъымызнынъ осюв девирини 
тасвирлемеге ынтылды. "Чайырлар" адлы буюк колемли повестинде 
къадынларымызнынъ колхозларда фааль иштирагини косьтеререк, 
омюрге якъын аят левхаларны язды. Къырым къадын-къызлары ичюн о 
девирлер, эльбетте, янъы омюрнинъ шекили эди. Ве къадынларымыз бу 

омюрге бир тамам далдылар. Повестте булар ачыкъ-айдын 
тарифленмекте. Халкъымызгъа якъын лаф ве ибарелернен язылгъан бу 
эсер миллий колоритни косьтермекте эди. Лякин, языкъ ки, Абдулла 
Дерменджининъ озь вакъытинде яхшы къаршыланып алынгъан бу эсери 
сонъундан бир ерден тапылмады. Халкъ сюргюн этильгенден сонъ, 
ыркъчыларнынъ Ветанымызда бир чокъ китапларымыздан асыл этильген 
атешлерде, бесебелли, онынъ бу эсери де янды. Лякин, ким биле, бельки, 
ким де кимлерде сакълангъан нусхасы бардыр, сесленсинлер. 

«Чайырлар» повестиндеки тиль джанлы ве зенгин, акъикъий къырым 
тили. Языджы озю Ялта тарафтан олса да, темиз къырым эдебий тилинде 
яза эди. Халкъымызгъа эдебий тильде лаф этмесини ашлай эди. Чюнки 
дюньядаки бутюн тиллерде шивелер чокълугъы бар. «Лякин миллет 
олмакъ ичюн, — дей эди о, — онынъ бир тили олмалы, онъа да эдебий тиль 
дейлер. Шивелердеки сёзлерни де унутмакъ олмаз, чюнки шивелердеки о 
сёз байлыгъы, синонимикасы эдебий тильнинъ байлыгъы сайылыр. Шиве 
лафларны, диалогларны чешит койлерде озь шивесинде лаф эткен 
къараманларнынъ тилинде мунтазам суретте къулланмасы ич де ясакъ 
этильмез, сарф (грамматика) исе бир шекильде олмакъ керек», — деп сая 
эди языджы. 

Бугуньки яшайышымызда эр шей акъкъында язмакъ, акъылынъны эр 
тарафлама косьтермек мукюн. Советлер девиринде бойле эркинликни тек 
тюшюнде коре биле эдинъ. Бу вакъыт акъкъында Абдулла Дерменджи 
«Акъыл исе эркинлик севе», дей эди. «Белягъа къалгъанларгъа ярдым 
берюв де ахлякъий къаиденинъ бириси, — дей эди о, — я адам, я да бутюн 
бир миллет ярдымгъа мухтадж олгъанда, онъа ярдымда булунмакъ 
гонъюль дюльберлигидир. Онынъ бу ярдымы гонъюль зенгинлигининъ 
исбатыдыр. Бу исе дюльберлик ве ильхам менбасыдыр», — дей о. 

Кимер бильмирлер: «Бабанъ мен къырымым, демей эди де, бу насыл?» 
суалини манъа опькенен сёйледилер. Эльбетте, сюргюнликте бу меселе 
котерильмеди. Лякин бунынънен халкъымызда бойле меселе ёкъ, демек 
дегильдир. Абдулла Дерменджи озю сагъ олса, чокъ шейлерни язар ве 
сёйлер эди. Адымыз къырымлар олгъаныны эвельден сёйлеп 
оламагъаныны юрек араретинен, ферьяд этип, бугунь сёйлер эди! Шу 
тёпеде анъылгъан бильмирлерге де адымыз акъкъында догъру, нуфузлы, 
там джевап берир, эписини яхшы этип отуртыр эди. Бильмирлерге 
миллетни адлы япмакъ вакъыти энди чокътан кельди, деерек, 
адымызнынъ тарихий нокътаий назардан къырымлар олгъанымызны 
тасдикълап сёйлемеге биледжек языджы эди. Къалемини ишлетип, бу 
мевзуда бир чокъ макъалелер язар, чыкъышлар япар эди. Озю язып 
оламагъанында, о, сёйлер, мен язар эдим. Бугуньде бу макъалени озюме 
язмакъ керек олгъаныны анъладым. 

Абдулла Дерменджи Къырымнынъ акъикъий тарихыны яхшы 
бильгенлерден эди. О, миллетимизнинъ ады акъкъында сёйлеген, 
Гаспралыгъа бенъзеген бир чокъларнынъ тарафдары эди. Бугуньде 
татарым я да къырым татарым (экиси де татарстанлыларгъа аит), 
къулакъкъа тик кельген япма о ад акъкъында дегенлерге бойле джевап 
берир эди. 

Ич де сусып отурмаз эди. Миллетнинъ озь ады олса, эв ясагъан балта 
да тышарыда къалмаз эди. Амма бугуньде миллетимизни яраткъан 
къырым ады, о балта киби, тышарыда булунмакъта. 

Миллетнинъ къырымлар деген адыны къанунлаштырмакъ ве бутюн 
дюньягъа илян этмек, бунынънен асырий янълышны кескинликнен 
тюзетмек вакъыти энди чокътан кельди. 


2010 с. 


Сельбилер къартайып, ёкъ олмайлар 
Языджы Рустем Ибрам Алининъ 77 йыллыгъына 


Рустем Ибрам Али биринджи "Абиде" эсеринен 1960 сенеси бирде 
кениш окъуйыджылар кутьлесине танылды. О, "Ленин байрагъы" 
газетинде басылды. Амма о икяеден он йыл эвель "Денъиш урушы" ве 
"Денъиз къарада" весикъалы икяелери язылгъан экенлер. Сонъра 
колемли эсерлеринден "Сельбилер эбедий яшайлар" весикъалы повести 
ве "Бурулышта" романыны язды. 

"Сельбилер эбедий яшайлар" повестинде догъмуш ерлерини: 
Перчемни, Кукюртли Сув чокърагъыны, Алчакъларны, Къуллелерни ве 
къырым халкъынынъ темиз къальбини, Ветан дженки башлангъанда, 
халкъынынъ бутюни баладан эсли башлыларгъадже фашистлерге къаршы 
кутьлели тургъанларыны косьтерди. Эсер учь китаптан ибарет. 
Китапларнынъ къараманы Эреджеп бугуньде озь догъмуш ерлериндеки 
ормандан кечкенде, алтмыш яшында сабыкъ партизанны расткетире ве 
олар таныш олалар. Мегер сабыкъ разведкаджы Осман Иса экен. О, 
дженк йылларында озь догъмуш орманларында фашист баскъынчларына 
къаршы куреште иштирагини Эреджепке динълете ве Эреджеп озь 
балалыгъы чагъында фашистлер тарафындан мабюс этильгенини, чокъ 
хорлукъ корьгенини хатырлай. Расткельгенлер эп лаф эттилер. Лаф 
къоркъу дуйгъусы акъкъында да кетти ве о дешетли дженкте 
партизанларнынъ куреши Эреджепнинъ козю огюнде джанлана бердилер. 
«Биле тура, олюмге кетмеге ким къоркъмаз? Бу табиий бир ал. Лякин 
инсанлар озь халкъынынъ бахыты ичюн, озь Ветаны ичюн, адалет 
гъалебе къазанмасы ичюн къоркъуны енъип, ах олюмге кетмеге 
алышкъанлар», дей языджы. 

Сабыкъ партизан Осман Иса да Эреджеп киби балалыкътан 
дагъларнен таныш эдилер, Бу оларнынъ мекяны, оларнынъ догъгъан 
ерлери ве олар бу ерлерни къорчалавда эр бир къыйынлыкъкъа, атта 
олюмге де азырлар. Бу ерде шуны да сейлемели ки, Эреджепнинъ 
сымасында муэллифнинъ озь ветанпервер сымасы корюнип тура. Олар 
акъикъий курешчилер, олар Ветаны ичюн джаныны бермеге азыр 
инсанлар. 

"Сельбилер эбедий яшайлар" эсерини Ветан, догъмуш халкъы — 
къырымларнынъ такъдири сыкъы суретте бирлештире. Языджынынъ 
инамы къавий: "Сельбилер къартайып ёкъ олмайлар, чюнки кутюклери 
тюбюнден, тамырларындан токътамай дигерлери осип чыкъа ве олар 
олгъанындан зияде гурьлеп осе, къуветли тереклер дереджесине 
котерилелер". Языджы къырым халкъы тамам сельби тереклери киби 
битмез-тюкенмез къуветке малик тамырлы миллет, о, ич де гъайып олмаз, 
чюнки тамырларыны къурутмагъа истегенлерни де енъип, эп тамыр ата 
ве эп зияделеше ве къуветлеше. Бугуньде Эреджеплер киби ве онъа 
бенъзеген инсанлар битмез-тюкенмез яшайыш къуветине маликлер. Олар 

озь мукъаддес топрагьы — Къырымны адым-адым озь эллерине алалар. 
Языджы буларны яза. 

Земаневий четэль языджысы Сидни Шелдоннынъ бир эсеринде бойле 
сёзлер бар: «Тарихны окъуп огренгенлер яхшы билелер, тутып алыджы 
баскъынчлар эртеми, кечми, эр вакъыт магълюбиетке огърарлар». 

"Куню келир, бизим Къырым да баскъынчлардан арыныр!" дей языджы 
бунъа эминлиги къавий, эм де бу гъаени о, эр бир язгъан эсеринде 
тешвикъат этип келе. 

Рустем Али озь миллетининъ догъув тамырлары, аньанелери» 
топонимикасынынъ тарихы, миллетининъ ве тилининъ озьады — 
къырымлар, къырым тили меселелерини къайгъыра. "Къырымда 
къырымлар гузеллик нумюнеси олмакъ борджлулар. Бу пек агъыр вазифе, 
бильхасса, "татар", "къырымтатар" котереджек юк дегиль. Бу агъырны 
ялынъыз къырымлар, къырым миллети котере билир", дей языджы ве 
«Къырым» шииринде отькюр сёзлернен кене бу фикирки беян эте: 

"Къырым, Къырым» эй, догъмуш мекян! 

Къырым халкъын догъургъан Ана! 

Озь адымны ашкяргъа имкян 

Аллам берди, Бирданем Анам!" 

Рустем Али ана тилимиз акъкъында чокъ къайгъыра, эеджаннен 
сейлей: "Къазакъ леши ашаманъыз! Ана-Ветангъа къайтып кельмеге 
къувет тапкъанынъыз киби, озюнъизде Ана тилинъизге къайтып кельмеге 
де къувет тапынъыз!" Озь Ана-Ветанымыз къырымларнынъки олгъаныны 
языджы эр бир сёзю, джумлесинен бильдире: «...бу къадимий топракъта 
бизим эджатларымыздан огюне бизим эджатларымызнынъ эджатлары 
яшадылар. Чюнки Къырым топрагъы — Къырым-Ана — анджакъ бизим 
халкъымызны, башкъа ич бир халкъны дегиль, анджакъ бизим 
топракънынъ тамыр миллети оларакъ догъурды», дей. Шовинист- 
ыркъчыларгъа исе джевабы бир: «... къырым халкъы сюргюнден озь 
Къырымына мусафирликке кельмеди. Догъмуш топрагъыны 
чечеклендирмек, Ана Юртунда, эвельси киби, кенди девлетини къурмакъ 
ичюн кельди. Шай оладжакъ. Иншалла». О, бу мевзуда бир чокъ 
макъалелернинъ муэллифи. «Севгичекими» макъалесинде: а 
Севгичекими къуветини Аллау Тааля севген къулларына, севген 
халкъларына бере. Къырым халкъыны сюргюнден Къырымгъа анджакъ 
Севгичекими алып кельди. Дюньяда Къырымны къырым халкъы къадар 
севген башкъа бир халкъ да, адам да ёкътур» деерек, языджы бу меселеге 
фельсефий козьнен бакъа. 

Рустем Ибрам Али 1934 сенеси, декабрь 26-да Сувдагъ шеэринде 
дюньягъа кельди. Бабасы Ибрам Али Сувдагъда тюкянджы (1944 сенеси 
оны фашистлер ольдюрдилер), анасы Эсма Эмирали Али мында нешир 
этильген «Бригадир» газетинде чалыша эдилер. Языджы озю бу акъта 
бойле хатырлай: «Бригадир» газетининъ муаррири Али Тавшанджы эди. 

Онынъ къадыны Лейля Тавшанджы меним эм изиджи анам олды. О да 
шу газетте чалыша эди. Бойледже, мен газетте чалышкъан эки 
аначыкъларымнынъ сютюни эмип, энди борджумны одейим", деди. 

Рустем Али мектепни битирген сонъ Самаркъандаки кооператив 
техникумына кирди. Оны битирген сонъ, он секиз йыл тиджарет саасы да 
чалышты. Лякин эдебиятны бир заман унутмады. Бу авеслик оны Ташкент 
девлет университетининъ журналистлер болюгине алып кельди. 
Университеттен сонъ исе «Ленин байрагъы» газетинде чальша башлады. 

Рустем Али озюнинъ кучюк Ветаны — Сувдагъгъа барып яшамакъны 
пек арз этти. Догъмуш ерлери козю огюнден кетмеди, айдын парылдагъан 
йылдыз киби ёл косьтерип турды ве, ниает, языджыгъа Ветаннен 
къавушмагъа къысмет олды. Бундан огюне о, анасы ве инвалид 
эмджесини зар-зорнен: кой еринде энди ерлештирип олгъан эди. 
Нефакъаларыны да айларнен почта аркъалы оларгъа ёллап турды. 1983 
сенеси Ташкентте КГБнинъ ыстырувынен, атешин, отькюр сёзлю 
языджыны, ветанпервер, миллетпервер инсанымызны котекке огъратып, 
инвалид дережесине кетиргендже урсалар да, акъикъат затен ич де 
ольмез, яшар ве догърулыкъкъа етеклеп алып келир. 

1988 сенеси исе языджы бир тамам Къырымгъа кочип кельди. Буны 
бойле хатырлай: «1988 сенеси октябрь 31-де Къырыма къайтып кельдим. 
Джумаэли коюнде колхозда учь йыл еди ай чалышып, 1992 сенеси 
Сувдагъгъа октябрьде кочип кельдим». 

Бойледже, 1988 сенеси о, иллеки Сувдагъына кочип кельди, чюнки 
онынъ ичюн Сувдагъындан гъайры дигер азиз ер ёкъ, онъа садыкълыгъы 
къавий. Бу вакъытте о, юрек араретинен: «Айкумена»гъа башкъа къайтым 
екъ» деди де. Бундан юреги хош олды: «Сувдагъ, Сувдагъ, санъа ашыкъты 
юрегим, онынъ ичюн санъа кельдим, «Сувдагъ сеси» газетини догъмуш 
халкъыма еткиздим», демеге языджынынъ акъкъы бар. Чюнки газетнинъ 
халкъыма тешвикъат этип, 1992 сенесинден берли оны мунтазам суретте, 
узьлюксиз, екяне хадими — муаррири оларакъ, Сувдагъда чыкъара. 
«Лякин, аз айлыкъкъа газет чыкъараджакъ ветанпервер 
тапылмагъанындан себеп, манъа даа не къадар чалышмакъ керек 
оладжагъыны ялынъыз Аллам биле», дей къартайгъанына яныкълагъан 
языджы. 

Меним исе 1988 сенесининъ сентябрь 22-де Рустем Алинен Ирфан 
Амет (раметли, языджы Джевдет Аметнинъ къардашы, олардан буюклери 
Айше Абдураим Самединнинъ омюр аркъадашы эди, А. Самедин 1929— 
1937 сенелерде Къырым Джумхуриети Халкъ коммисарлары советининъ 
реиси чалышты. 1937 сенеси НКВД ертолесинде вахшийдже учьлернинъ 
эмиринен ольдюрильди. О вакъытте олгъаны 37 яшында адам эди. 
Аметлер де Самединлер де догъма Лименалы эдилер) экиси лаф эткени ве 
мен де оларгъа къошулгъаным акъылыма тюшти. «Ленин байрагъы» 
газетинде чалышамыз. Материалларны язувдан ве ишлевден токътагъан 
вакъытимиз де ола. Бу вакъыт бири-биримизге кире я да, одарнынъ 
ичлери зияде уфакъ олгъанындан, оларнынъ къапулары эр вакъыт 
артынадже ачыкъ ола ве билер коридорда турып да къонушамыз. Бойле 
бир куньде Рустем агъа Ирфан Аметнен (о, пек шакъий адам, газетте 
"Къытыкълы далгъа" саифесини алып бара эди) А. Дерманнынъ "Игумен 
Парфений акъкъында иш" китабы хусусында лаф эте эдилер. Рустем агъа 
Таракъташлы Сейдамет нафиле, ботен ольдюрильгенини (оны явурлар 
дарагъачкъа асып одьдюрдилер) ве Сейдамет акъкъында роман язмагъа 
истегенини сёйледи. Меним исе онынъ бу сёзлерине джевабен юрегим 
сыкъча урды ве къалибимде меракъ пейда олды. Бу истегини дегенде, 
Рустем агъанынъ юзюнде ильхам тебессюми онады. О, ойле бир 
котеринкиликнен буны деди ки, биз оны буюк урьметнен динъледик. О 
исе девам этерек, шу Сувдагъына барып, чадыр къойып, ялы кенарында 
геджелемеге истегенини, о ерде ялы пек юксек, денъиз исе тап ашада 
къалгъанына, денъизнинъ шувултысы бу ерге ич де эшитильмегенини, тек 
ель уфюрип, тюрлю сеслер чыкъаргъаны эшитильгенини сёйледи. Ве «ана 
шу ельни эшитип, роман язмакъны тюшюнем. Тек Судагъгъа бармакъ 

керек», деди. Мен буларны хатырладым ве насыл роман акъкъында лаф 
кеткенини энди бильдим. Бу «Эр къабаат мендедир» романы олмалыдыр, 
дейим. 

Бугуньде языджы сыкъ-сыкъ ялыгъа чыкъа: «Алчакъларгъа барам. 
Андан кунешли денъизге бакъам-бакъам да, сонъра бир нокътагъа 
тикилип къалам», дей. Бесебелли, бойледе илериде язаджакъ эсерлерини, 
Сеит огълу Сейдаметнинъ такъдирини де тюшюне. Эм де бойле вакъытте, 
о, сюргюнде эр гедже тюшюнде корьген Алевли Севгисини (яни 
Сувдагъыны) энди эр кунь адеттеки керчекте корьгенине къувана ве бу 
оны терен тюшюнджелерге далдырып джоштура: «Алевли Севгим, бу 
Дженнет корюниши Сенинъ сув де дагъынъа, кокюнъе синъген ки, артыкъ 
мен оны тюшсюз де корем», дей де, сонъсуз эеджаны юрегине 
сыгъмагъанындан, козьяшлары янакъларындан тыгъыралар: «Сувдагъым! 
Я мен Сенсиз яшап оламайым да!» сёзлери ферьяд олып кокрегинден 
чыкълар. 

Языджынынъ «Сеит огълу Сейдаметнинъ айдын хатырасына» 
макъалесинден исе бильдик ки, ботен ольдюрильген Сейдаметнинъ 
Ильмий, Амет ве Ильвер торунлары 140 йылдан сонъ Таракъташтаки 
Ормантёпеде къартбабаларына Абиде тиклегенлер. «Шу игумен 
Парфений Америкагъа къачып, оны еди йылдан сонъ Френкистангъа 
кельгенини «Судакский вестник» газетине игумен акъкъында озь ифтира 
материалыны материалыны кетирген муэллифке Рустам агъа: 
"А.Дерманнынъ хроникаль романындан 1938 сенеси "Новая жизнь" 
меджмуасынынъ 7, 8, 9 санларында бу акъта окъумасыны сёйлегенде, 
ифтираджы, бир сёз демей, кетти ве бир даа корюнмеди", дей. 

Халкъымыз сюргюнликке айдалгъанында, Рустем Али докъуз яшында 
бала эди. Сюргюнликнинъ энъ аджджысыны корьгенлерден бири оларакъ 
шимди булар акъкъында пек де семерели яза, ыркъчыларнынъ 
халкъымызгъа япкъан зулумлы ифтираларынынъ устюни ача. Буны онынъ 
эр бир эсеринде окъумакъ мумкюн. 

Бугуньде къайсы бир эсер устюнде чалышасынъыз, суалимизге о: 
"Баш тюшюнджем — миллетимизни бу дюньяда сакълап къалмакъ, — бу 
меним битмез-тюкенмез романым пек яваш тепрене, боджеклене, — ады 
"Эр къабаат мендедир", деди. Бу романында, эльбетте, башлыджасына 
озю дегени киби, халкъымызны миллет оларакъ сакълап къалмакъ 
меселеси айдынламакъта. Халкъымызнынъ гъурбет ерге къувулгъаны ве 
бу ерлерде элли файызы насыл гъайып этильгени энди романнынъ 
басылмакъта олгъан парчаларындан корюнмекте. Романда гъурбет ерде, 
озь истеги олмадан, бир баланынъ чекишюви джыйна образ (сыма) 
оларакъ косьтерильмекте. Языджы баланынъ гъурбетте чекишювини, ана- 
бабасыз ачлыкъта, хорлукъта, акъсымлардаҷ ве акъсызлыкъта 
къалгъаныны тесирли ве эеджанландырыджы корьсете бильди. Муэллиф 
эсерлеринде эеджан ве эеджанландырыджы левхаларда 
къараманларнынъ сымаларыны, дуйгъуларыны олдукъча характерли, 
акъсымлайыджыларгъа къаршы нефрет догъурыджы икяелернен бере 
бильди. Языджы озь къыйын балалыгъында корьгенлерини къараман 
баланынъ корьгенлеринен къыяслады. О, озь балалыгъындан алып 
чыкъкъаныны олдукъча тесирли, эфкярландырыджы бере бильди. Балагъа 
екяне, пайнозю, кимсесиз къалмакъ, устюне бар дюнья авдармакъ киби 
олгъаныны язды. Ач бала чайхане янындан кечкенде, анда отурып емек 
ашагъанларгъа буюк умютнен, оларнынъ софраларындаки пителерге 
козьлерини узьмей бакъа. Лякин отургъанларгъа, токъларгъа баланынъ 

алы ич бир тесир этмей, оларнынъ арасында баланынъ аджыгъан, онъа 
мерамет эткен чыкъмай. Бала ольсе-оледжек, къалса-къаладжакъ, чюнки 
айдамакъ акимиет бойле олгъаныны истеди, кичкененинъ дюньясыны 
йыкъып, устюнден гъалебе япмакъны ниетледи. Ойле де япты. Ят ерде 
баланынъ алыны кимсе корьмей, корьмеге истемей, кимседен дерамет, 
ярдым ёкъ. О, ольсе, дюнья йыкъыладжакъ, ёкъса? Ольсе-ольсюн, дейлер 
оларнынъ амансыз козьлери. Бу шефкъатсыз, мераметсиз козьлернинъ 
бакъышы балагъа къыргъый козьлери киби бакъалар. Мераметсизлик, 
инсафсызлыкъ дюгюн чала, ят ерге тюшкен баланы чырпындыра. 

Языджы бу романыны буш усталыкънен язып кельмекте, чюнки 
роман даа битмеди. Эсеринде буюк къайгъы, къаарь, эеджан, асабий, 
буюк азап кичкене огъланчыкънынъ устюне умумен, халкъымыз устюне 
дешет олып тюшкенини эджелеп-эджелеп бере. Халкъымыз устюне 
тюшкен буюк беляны огъланчыкънынъ терен кедерли дуйгъусынен 
багълап, баланынъ баладжа эфкяры, асабийини, эм де акърансыз 
чаресизликте къалгъаныны буюк усталыкънен тасвирледи. Языджынынъ 
тили бу левхаларны толу, джанлы бере бильди. 

Умумен языджынынъ эсерлеринде тили зенгин, джанлы, 
кинаелернен бай. Языджы оларны билип, ерли-еринде къуллана ве эсери 
бундан къазана. Олар эсерлерини яраштыралар. "Алевсачлы Алевшем", 


"Денъизимиз ве кокюмиз тюсте гузелим", "Алевли севгилим", 
"Юрегимнен опем юрегинъни, кунешли денъиз", "Шакъий далгъа", 
"Кулерюзьлю алем", "Денъиз кунешли къучагъын ача", "Далгъа 


аякъларымны опьти" киби дюльбер кинаелернен зенгин эсерлерини 
окъуйыджылар буюк севгинен окъуйлар. 

Бугуньде Рустем Алининъ «Эр къабаат мендедир» романынынъ 
парчалары «Сувдагъ сеси» газети саифелеринде басылмакъта. Иншалла, 
оны китап оларакъ да корермиз. Онынъ бу романы фельсефий 
дюньясынынъ нетиджесидир, эсеринде языджы терен тюшюнджелерге 
далып, оларны фельсефий нокътаий назардан чезгенини зияде яхшы 
коремиз. "Ерни Аллау Тааля инсангъа Дженнет этип берди, инсан исе 
Ерни неге чевирди, джеэннемге. (Къырым халкъыны акъсыз ерде 
хорлады, демеге истей языджы). Ким къабаатлы бунда? Инсанны 
дюньягъа кетирген Яратанмы, ёкъса, буны анъламагъан ве анъламагъа 
истемеген, гуналаргъа баткъан инсанмы?" деп девам эте суаллерини 
муэллиф. Бунен бир инсан дигерини, хоргъа къойгъаныны бир миллет, я 
да чокъ миллет дигер миллет хорлагъаныны бильдире. 

Языджы эсеринде Алевли Севгиси иле субетини саифе-саифе девам 
этерек, яшайышнынъ энъ терен кошелерине далып чыкъа. Адам нефси 
(биревнинъ Ветаныны тутып алмакъ мисалинде) не къадар бербат дуйгъу 
олгъаны акъкъында сез юрюте. Яшайыштаки инджеликлерге 
окъуйыджынынъ дикъкъатыны джельп этип кельмекте. Меселя, «Алланы 
севмек — О Яраткъан Бутюн Дюньяны севмек ве, биринджиде, санъа 
берген Юдже Бахшышыны — сени Ветанлы инсан, миллет эткен Ана 
тилинъни севмектир» деген фикирни огге сюререк, языджы эр бир 
миллетке озь ветанында яшап, оны севмек ве айбетлемекни тевсие эте. 
Даа дигер мисалинде языджы шай де: «Мен татлы тюшлеримден 
уянгъаным киби, энди къачынджы кередир беяз ялгъындан — яланджы 
корюништен де невбеттеки кере уяндым. Омюр керчеги не къадар агъув, 
аджджы олса да, татлы тюшлерден, татлы ылгъымлардан чокъ 
татлыджадыр», дей языджы. «Беян ялгъын» парчасында ки бу сёзлернен 

омюрни алгъышлап екюн чеке ве бу Алладан кельгенини языджы 
исбатлайыджы сёйле. 

Романдаки парчаларнынъ серлевалары да, яни «Олюм 
талакъасында», «Леш ашама» ве дигерлери озьлерине дикъкъатны 
джельп этелер. Бу парчалар акъылда къаладжакъ эеджанландырыджы ве 
терен тюшюнджелерге далдырыджы къысымлардыр. «Чёплюк обасынынъ 
балалары» парчаны языджы газетте, эр вакъыттекиси киби, "Алевли 
Севгиме" язысы астында бастырды. Мында Мингтепа (Махамат, 
Озьбекстан) деген ернинъ: тап Чингисхан девиринде япылгъан арбий 
иншаатта ачлыкътан ольген азиз ветандашларымызнынъ кемиклери 
обаланып ята, ве аз къалды 1944 сенесининъ декабрь айында озю де шу 
ерде мезар тапмасына. "Лякин Аллау Тааля, гъалиба, бу акъта, дее мени 
вакъытиндже олюмден сакълап къалды», дей языджы ве бугуньде Рустем 
Али буларнынъ эписини яза, «Яш несиллер буларны бильмек кереклер» 
дей. «Аллама чокъ шукюрлер олсун. Башыма язгъанларыны коре-коре, 
ниает, Къырымнен, Сувдагъымнен къавуштым, лякин бакъсам-корьсем, 
иш даа пек чокъ, асырым исе битеятыр», деп ташлай языджы яныкънен. 

Рустем Али озь халкъыны пек тюшюне, бунынънен берабер тилимиз 
ве адымызнынъ тарихыны да беян этип келе. «Бизлер — къырымлар, 
мешур асырларнынъ, тавэрлернинъ, къымэрлернинъ эвлятлары оламыз ве 
бизлер юреклеримизде Улу Севги иле бу ишке янашсакъ, озь 
Къырымымызда озюмизнинъ Къырым девлетимизни мытлакъ къурармыз. 
Иншалла, къурармыз», деп языджы эминликнен сёейлене. 

Языджы, шаир ве терджиман Рустем Али бизлерни лирикий 
шиирлеринен де къувандырып тура. Онынъ язгъан назым шиирлери 
айрыджа сёзге ляйыкътыр. Олар юреклеримизни назикликнен толдура, 
Ветаннынъ къадирине етмеге чагъыралар. Севги акъкъында айрыджа 
дуйгъулы «Эсиринъим, эсиринъ» шииринде сатырларны окъуймыз: 

«Юрегимнинъ козьлери 

Юрегинъни корелер, 

Юреклернинъ озьлери 

Юрекке ёл орелер. 

Эсиринъим, эсиринъ 


Юрегинънинъ сазы бар, 
Чала юрек теллеринъ, 
Юрегимде назы бар, 
Опем беяз эллеринъ. 
Эсиринъим, эсиринъ.» 


Языджы ве шаир Рустем Али догъмуш Сувдагъына пек чокъ аэнкли, 
назик шиирлер багъышлады. Онынъ «Мен эп санъа далгъыным» шиирини 
окъусанъыз, Ветаныны насыл севгенине бир даа эмин олурсынъыз. 

«Улудагъ ве Бакъаташ, 

Севдигим ве Къалемкъаш, 

Санки, дерсинъ, эгизлер — 

Севгибеян Секизлер. 


Денъиз, дагълар узери 
Чагъыра эп козьлеринъ, 
Менш Беяз Ялгъыным, 
Мен эп санъа далгъыным», 

деп йырлай шаир ве Сувдагъы «Айнынъ алтын юзюнден, Кокнинъ 
мавы козюнден» энъгенини бойле дюльбер сёзлернен сёйлей. Бир 
дёртлюкте Сувдагъына мураджаат этип, онъа севгисини кене къабул 
этмесини бойле сёзлернен беян эте: 


"Юрегинен опем юрегинъни, Алевшем! 
Дюньяларда бир Сен меним солмаз мелевшем, 
Кунеш, Айым, Ерим, Кокюм, Авам, Сув, Дагъым, 
Гузеллернинъ Сенсинъ энъ гузели, Сувдагъым!" 


«Севгимнинъ тюсю» шииринде исе бойле сёзлер бар: 


«Севгимнинъ тюсю сенинъ тюсюнъде, 
Коклерде экен, далдым да алдым, 
Севгимнинъ сюсюн сенинъ тюсюнъден, 
Сувдагъым, санъа бакътым да къалдым. 


Темизлеп сени пислик-яландан, 
Юварым юзюнъ, Ана-Ветаным, 
Къуртармакъ ичюн иснад-ябандан 
Санъадыр къурбан джаным ве къаным». 


Догърулыкъны севген ве оны къоругъан, акъикъий халкъ языджысы 
Рустем Ибрам Али бу йылы 77 яшыны толдурды. Эдебиятымызда 1960 
сенесинден корюнип башлагъаныны козь огюне алсакъ, севимли 
языджымыз къырым эдебиятымызгъа озь салмакълы иссесини 
къошкъанына мына энди 51 йыл толды. 

Бугуньде языджы «Сувдагъ сеси» газети аркъалы иджадий 
теджрибесинен язып башлагъан яш иджаткярларнен усанмадан пайлаша. 

Бу газетни исе эр йылы, фесат чыкъарып, Сувдагъ шовинистлери 
къапатмагъа эр шей япсалар да, о, бу ыркъчыларгъа къаршы курешини 
бир дакъкъагъа бошатырмай ве газетни сакълай. "Бизим миллий 
неширлеримизге, аксине, даа дигерлери къошулмасы керек, чюнки 
Къырым бизим миллий еримиз, эвимиз, топрагъымыз ве тек бизде бунъа 
бойле акъ бар», дей языджы. 

Рустем Ибрам Алининъ 77 йыллыгъыны къайд этер экенмиз, онъа 
узун омюр, къавий сагълыкъ, къырым эдебиятымызнынъ хазинесини да 
отькюр эдебий ильванларнен толдурып, халкъымызны даа чокъ йыллар 
девамында къувандырып кельмесини тилеймиз. Къыйметли Рустем агъа! 
Козьлеринъиздеки о иджадий нур парылдап турсун, такъатынъызгъа 
такъат къошулсын, эмен киби сагълам олунъыз, къырым 
эдебиятымызнынъ бу дюньяда бар олгъаныны ОЗЬ 
яратыджылыгъынъызнен, отькюр эсерлеринъизнен йыл-йылларнен 
бильдирип турунъыз! Баскъынч душманлар исе эр вакъыт магълюбиетке 
огърарлар! Бу дюньявий къанун. 

Языджынынъ шиирнинъ бейитинде бойле сатырлар бар: 

«Керваным адымлай, 

Къамчылай атларын, 

Гонъюлим эп ала 

Юксеклер къатларын». 

Биз, окъуйыджылар, онынъ омюр керваны эп юргенини истеймиз. Бар, 
сагъ олунъыз, къыйметли Рустем агъа! Омюр керванынъыз эп адымласын, 
ич токътамасын! 

